***Letno poročilo***

***o izvajanju***

***ukrepov države***

***na trgu dela***

***za leto 2022***

*Maj 2023*

**Kazalo vsebine**

[1. TRG DELA V LETU 2022 5](#_Toc138746428)

[2. UKREPI DRŽAVE NA TRGU DELA 10](#_Toc138746429)

[2.1 STORITVI ZA TRG DELA 10](#_Toc138746430)

[2.1.1 VSEŽIVLJENJSKA KARIERNA ORIENTACIJA 10](#_Toc138746434)

[2.1.2 POSREDOVANJE ZAPOSLITVE 15](#_Toc138746435)

[2.2 AKTIVNA POLITIKA ZAPOSLOVANJA (APZ) 18](#_Toc138746436)

[2.2.1 UKREP 1: USPOSABLJANJE IN IZOBRAŽEVANJE 22](#_Toc138746439)

[2.2.2 UKREP 3: SPODBUDE ZA ZAPOSLOVANJE 36](#_Toc138746440)

[2.2.3 UKREP 4: KREIRANJE DELOVNIH MEST 41](#_Toc138746443)

[2.2.4 VREDNOTENJE UKREPOV IN PROGRAMOV AKTIVNE POLITIKE ZAPOSLOVANJA ZA OBDOBJE 2019–2022 48](#_Toc138746445)

[2.3 ZAVAROVANJE ZA PRIMER BREZPOSELNOSTI TER ZAGOTAVLJANJE PRAVIC IZ OBVEZNEGA IN PROSTOVOLJNEGA ZAVAROVANJA ZA PRIMER BREZPOSELNOSTI 58](#_Toc138746446)

[3. SREDSTVA ZA IZVAJANJE UKREPOV NA TRGU DELA 60](#_Toc138746450)

[3.1 AKTIVNA POLITIKA ZAPOSLOVANJA 60](#_Toc138746451)

[3.2 STORITVI ZA TRG DELA 63](#_Toc138746452)

[3.3 ZAVAROVANJE ZA PRIMER BREZPOSELNOSTI 63](#_Toc138746453)

[4. NAČRTOVANI UKREPI V TEKOČEM LETU 65](#_Toc138746454)

[5. DOSEGANJE CILJEV EVROPSKE POLITIKE ZAPOSLOVANJA 67](#_Toc138746455)

**Kazalo slik**

[Slika 1: Deleži nekaterih skupin registriranih brezposelnih oseb konec decembra (v odstotkih) 9](#_Toc138762252)

[Slika 2: Število nekaterih skupin registriranih brezposelnih oseb konec decembra 9](#_Toc138762253)

[Slika 3: Ukrepi države na trgu dela 10](#_Toc138762254)

[Slika 4: Število in delež vključitev posameznih skupin brezposelnih oseb v ukrepe APZ v letu 2022 21](#_Toc138762255)

[Slika 5: Struktura ukrepa 1 22](#_Toc138762256)

[Slika 6: Struktura ukrepa 3 36](#_Toc138762257)

[Slika 7: Struktura ukrepa 4 41](#_Toc138762258)

[Slika 8: Upravičenci do denarnega nadomestila, od decembra 2021 do decembra 2022 59](#_Toc138762259)

**Kazalo preglednic**

[Preglednica 1: Gibanje registrirane brezposelnosti, Slovenija 5](#_Toc138762407)

[Preglednica 2: Število registriranih brezposelnih oseb po mesecih, leto 2022 6](#_Toc138762408)

[Preglednica 3: Število delovno aktivnega prebivalstva, od decembra 2021 do decembra 2022 7](#_Toc138762409)

[Preglednica 4: Gibanje brezposelnosti v letih 2021 in 2022 7](#_Toc138762410)

[Preglednica 5: Število vključitev brezposelnih in zaposlenih oseb v ukrepe APZ v letu 2022 20](#_Toc138762411)

[Preglednica 6: Programi neformalnega izobraževanja in usposabljanja, 20 vključitev ali več, 2022 23](#_Toc138762412)

[Preglednica 7: Programi nacionalne poklicne kvalifikacije – potrjevanje NPK in TK, 10 vključitev ali več, 2022 24](#_Toc138762413)

[Preglednica 8: Programi neformalnega izobraževanja in usposabljanja za mlade, 20 vključitev ali več, 2022 25](#_Toc138762414)

[Preglednica 9: Lokalni programi neformalnega izobraževanja in usposabljanja, 20 vključitev ali več, 2022 27](#_Toc138762415)

[Preglednica 10: Preglednica vključitev brezposelnih oseb v podporne in razvojne programe, s 5 vključitvami in več, leto 2022 28](#_Toc138762416)

[Preglednica 11: Programi formalnega izobraževanja s petimi vključitvami ali več, leto 2022 35](#_Toc138762417)

[Preglednica 12:Struktura vključitev v program Zaposli.me po primarnih merilih za ciljne skupine (rizične skupine brezposelnih oseb), leto 2022 37](#_Toc138762418)

[Preglednica 13: Podrobnejši pregled vključitev brezposelnih in zaposlenih oseb v ukrepe APZ v letu 2022 46](#_Toc138762419)

[Preglednica 14: Struktura vključenih brezposelnih oseb v programe APZ v obdobju 2019–2022 49](#_Toc138762420)

[Preglednica 15: Število vključitev in prehodov v zaposlitev po ukrepih APZ v obdobju 2019–2022 49](#_Toc138762421)

[Preglednica 16: Število vključitev v programe ukrepa 1: usposabljanje in izobraževanje, 2019–2022 50](#_Toc138762422)

[Preglednica 17: Vključitev brezposelnih v vsebinsko podobne skupine programov v ukrepu 1, obdobje 2019–2022 50](#_Toc138762423)

[Preglednica 18: Deleži izhodov v zaposlitev iz programov v okviru ukrepa 1: usposabljanje in izobraževanje, obdobje 2019–2022 51](#_Toc138762424)

[Preglednica 19: Deleži izhodov v zaposlitev po skupinah programov v okviru ukrepa 1: usposabljanje in izobraževanje, obdobje 2019–2022 52](#_Toc138762425)

[Preglednica 20: Število vključitev v subvencionirane zaposlitve, obdobje 2019–2022 53](#_Toc138762426)

[Preglednica 21: Deleži nekaterih skupin, vključenih v programe subvencioniranih zaposlitev, v obdobju 2019–2022 54](#_Toc138762427)

[Preglednica 22: Podatki o zaposlitvah po izteku subvencionirane zaposlitve za pogodbe, 2019–2021 54](#_Toc138762428)

[Preglednica 23: Delež zaposlitev v obdobju 12 mesecev po izteku subvencionirane zaposlitve 55](#_Toc138762429)

[Preglednica 24: Število vključitev brezposelnih v programe javnih del, 2019–2022 56](#_Toc138762430)

[Preglednica 25: Deleži nekaterih skupin, vključenih v programe javnih del, po letih v obdobju 2019–2022 56](#_Toc138762431)

[Preglednica 26: Podatki o zaposlitvah po izteku programov javnih del, vključitve v obdobju 2019–2021 56](#_Toc138762432)

[Preglednica 27: Število vključitev v ukrep 5: spodbujanje samozaposlovanja, obdobje 2019–2022 57](#_Toc138762433)

[Preglednica 28: Število vključitev in zaposlitev za programa subvencioniranih samozaposlitev, obdobje 2019–2021 57](#_Toc138762434)

[Preglednica 29: Načrtovana in porabljena sredstva za ukrepe APZ v letu 2022 in načrt APZ za leto 2023 61](#_Toc138762435)

[Preglednica 30: Poraba sredstev v letu 2022 po posameznih programih APZ 61](#_Toc138762436)

[Preglednica 31: Denarno nadomestilo za brezposelnost, obdobje 2020–2022 64](#_Toc138762437)

[Preglednica 32: Znižanje denarnega nadomestila zaradi pridobivanja dohodkov iz dela, 2020–2022 64](#_Toc138762438)

# TRG DELA V LETU 2022

Gospodarsko okrevanje po pandemiji covida-19 se je ob večji potrošnji gospodinjstev in porastu investicij v prvi polovici leta 2022 nadaljevalo, v drugi polovici leta pa so se makroekonomske razmere zaostrile. Rast gospodarske aktivnosti se je ob naraščajoči negotovosti, ki so jo povzročile vojna v Ukrajini in z njo povezana energetska kriza ter povišana inflacija, v večini dejavnosti upočasnila. Razmere, v katerih poslujejo podjetja, še zlasti izvozno usmerjena, so se zaradi slabših razmer v mednarodnem okolju in zaradi pomanjkanja ter hkrati rasti cen surovin in energentov poslabšale. Med bolj prizadetimi je bila industrija, manj pa gradbeništvo. V predelovalnih dejavnostih se je proizvodnja povečevala predvsem v visokotehnoloških dejavnostih. V letu 2022 smo zaznali 5,4-odstotno rast bruto domačega proizvoda, k njegovi rasti pa so pozitivno prispevale tako končna potrošnja kot tudi bruto investicije, medtem ko je bil prispevek zunanjetrgovinskega salda negativen.[[1]](#footnote-1)

**Razmere na trgu dela** so se izboljšale in presegle raven pred pandemijo, kar pomeni, da se je registrirana brezposelnost izrazito zmanjšala, delovna aktivnost pa je znatno porasla in dosegla rekordno velik obseg, k čemur je med drugim prispevalo tudi zaposlovanje tujcev.

Preglednica 1: Gibanje registrirane brezposelnosti, Slovenija

|  |  |  |  |
| --- | --- | --- | --- |
| Leto/obdobje | Registrirana brezposelnost | Indeks na prejšnje obdobje[[2]](#footnote-2) | Stopnja registrirane brezposelnosti, povprečje (v %)[[3]](#footnote-3) |
| **konec** **obdobja** | **povprečje obdobja** | **konec** **obdobja** | **povprečje obdobja** |
| 2012 | 118.061 | 110.183 | 104,7 | 99,5 | 12,0 |
| 2013 | 124.015 | 119.827 | 105,0 | 108,8 | 13,1 |
| 2014 | 119.458 | 120.109 | 96,3 | 100,2 | 13,1 |
| 2015 | 113.076 | 112.726 | 94,7 | 93,9 | 12,3 |
| 2016 | 99.615 | 103.152 | 88,1 | 91,5 | 11,2 |
| 2017 | 85.060 | 88.648 | 85,4 | 85,9 | 9,6 |
| 2018 | 78.534 | 78.474 | 92,3 | 88,5 | 8,3 |
| 2019 | 75.292 | 74.178 | 95,9 | 94,5 | 7,7 |
| 2020 | 87.283 | 85.003 | 115,9 | 114,6 | 8,7 |
| 2021 | **65.969** | **74.316** | **75,6** | **87,4** | **7,7** |
| 2022 | **53.181** | **56.665** | **80,6** | **76,2** | **5,8** |

*Vira: Zavod Republike Slovenije za zaposlovanje, Statistični urad Republike Slovenije.*

Zaposlitvene možnosti so bile številne tudi v letu 2022, saj je povpraševanje po delavcih naraščalo, delodajalci so poročali o primanjkljaju delavcev, pri tem izstopajo področja industrije, gradbeništva, zdravstva in socialnega varstva, informatike, prometa in skladiščenja ter gostinstva. Zaradi pomanjkanja delavcev so jih bili delodajalci v večji meri pripravljeni zaposliti za nedoločen čas.

Podatki Statističnega urada Republike Slovenije (v nadaljnjem besedilu: SURS) iz Statističnega registra delovno aktivnega prebivalstva kažejo, da je bilo v decembru 2022 delovno aktivnih 935.344 oseb, kar je dva odstotka več kot decembra 2021. Glede na december 2021 je bilo več zaposlenih skoraj v vseh dejavnostih, zmanjšalo se je le v kmetijstvu (–2,9 odstotka), v finančnih in zavarovalniških dejavnostih (–0,6 odstotka) ter v dejavnosti javne uprave in obrambe (–0,5 odstotka). Najbolj je v letu dni porasla zaposlenost v gradbeništvu (+7,4 odstotka), nadpovprečno še v informacijskih in komunikacijskih dejavnostih (+5 odstotkov), v rudarstvu (+4,2 odstotka), v drugih dejavnostih (+2,8 odstotka), v dejavnosti poslovanja z nepremičninami (+2,8 odstotka), strokovnih, znanstvenih in tehničnih dejavnostih (+2,6 odstotka), zdravstvu in socialnem varstvu (+2,3 odstotka), v predelovalnih dejavnostih (+2,3 odstotka) in v gostinstvu (+2,2 odstotka).

**Stopnja registrirane brezposelnosti**, ki jo izračunava Zavod Republike Slovenije za zaposlovanje (v nadaljnjem besedilu: zavod), je bila v decembru 2022 5,4-odstotna, kar je za 1,3 odstotne točke manj kot decembra 2021 (6,7-odstotna). Povprečna stopnja registrirane brezposelnosti je v letu 2022 znašala 5,8 odstotka in se je glede na leto prej znižala za 1,8 odstotne točke.

**Stopnja anketne brezposelnosti** (po raziskovanju SURS o aktivnem in neaktivnem prebivalstvu) je bila v letu 2022 4,0-odstotna. V primerjavi z letom 2021 je bila nižja za 0,7 odstotne točke.

**Sezonsko prilagojena stopnja anketne brezposelnosti**, ki jo na podlagi podatkov ankete o delovni sili izračunava Eurostat, je bila decembra 2022 v Sloveniji 3,5-odstotna, kar je pod povprečjem Evropske unije (EU-27), v kateri je bila stopnja 6,1-odstotna, in 1 odstotno točko manj kot decembra 2021 (4,5-odstotna).

**Brezposelnost se je zmanjševala tudi v letu 2022,** ko smo dosegli tudirekordno nizke številke (konec septembra 2022 je bilo brezposelnih 52.043 oseb). Konec decembra 2022 je bilo pri zavodu prijavljenih 53.181 brezposelnih oseb. Število registriranih brezposelnih oseb se je v primerjavi z decembrom 2021 znižalo na vseh območnih službah (v nadaljnjem besedilu: OS) zavoda, največje znižanje so evidentirale OS Trbovlje (–25,8 odstotka), OS Ptuj (–23,7 odstotka) in OS Kranj (–23,3 odstotka). Najmanj se je znižala na OS Novo mesto (–10,7 odstotka).

V povprečju je bilo v letu 2022 mesečno registriranih 56.665 brezposelnih oseb. Primerjava povprečne brezposelnosti pokaže, da je bilo v letu 2022 za 23,8 odstotka manj brezposelnih kot leta 2021 in za 33,3 odstotka manj kot leta 2020.

Preglednica 2: Število registriranih brezposelnih oseb po mesecih, leto 2022

*Vir: Zavod Republike Slovenije za zaposlovanje.*

Po drugi strani se delodajalci spoprijemajo s težavami pri iskanju ustrezno usposobljenega kadra. Manjše število prijav novih brezposelnih oseb ob povečanih zaposlitvenih možnostih spreminja strukturo brezposelnosti, kar vpliva na aktivacijo brezposelnih oseb, saj je treba vložiti veliko truda in izvajati različne aktivnosti, da se te osebe ustrezno motivirajo in opremijo z vsemi potrebnimi znanjem in kompetencami, ki jih delodajalci potrebujejo, preden se zaposlijo.

V letu 2022 so delodajalci zavodu sporočili, da iščejo kandidate za zaposlitev na 172.064 prostih delovnih mestih, kar je 10,2 odstotka več prostih delovnih mest kot leta 2021, od tega je bilo 91.778 (53,3 odstotka) prostih delovnih mest, za katera so delodajalci želeli sodelovanje zavoda pri iskanju kandidatov. Največ prostih delovnih mest je bilo za delavce za preprosta dela v predelovalnih dejavnostih, delavce za preprosta dela pri visokih gradnjah, čistilce, strežnike in gospodinjske pomočnike ipd. v uradih, hotelih in drugih ustanovah, voznike težkih tovornjakov in vlačilcev, prodajalce, natakarje, skladiščnike in uradnike za nabavo in prodajo, delavce za preprosta dela pri nizkih gradnjah, strokovne sodelavce za zdravstveno nego, varilce, kuhinjske pomočnike, strokovnjake za zdravstveno nego, kuharje, poklice za zdravstveno in socialno oskrbo na domu, vzgojitelje in pomočnike vzgojiteljev predšolskih otrok, predmetne učitelje v osnovni šoli in za elektroinštalaterje.

Ker je na domačem trgu že močno primanjkovalo kadra v nekaterih poklicih, predvsem v tistih, ki zahtevajo srednjo poklicno izobrazbo ali manj, so vedno večji delež novozaposlenih sestavljali tujci, večinoma iz tretjih držav. Po podatkih statističnega urada je bilo v decembru 2022 v Sloveniji zaposlenih 130.278 tujcev, kar je 14,2 odstotka delovno aktivnih (brez kmetov), 17.666 oseb je bilo iz držav članic EU, 112.612 pa iz tretjih držav. V primerjavi z decembrom 2021 je število zaposlenih tujcev poraslo za 12,6 odstotka, predvsem zaradi zaposlovanja oseb iz tretjih držav (za 13,5 odstotka). Med dejavnostmi izstopa gradbeništvo, v katerem so tuji državljani decembra 2022 sestavljali 48,4 odstotka vseh delovno aktivnih v Sloveniji, sledijo dejavnost prometa in skladiščenja (31,9 odstotka) ter druge raznovrstne poslovne dejavnosti (26,3 odstotka).

Preglednica 3: Število delovno aktivnega prebivalstva, od decembra 2021 do decembra 2022

|  |  |  |  |
| --- | --- | --- | --- |
| **Delovno aktivni tuji državljani** | **Dec. 2021** | **Dec.****2022** | **Indeks** |
| Delovno aktivno prebivalstvo – skupaj | 896.039 | 915.157 | 102,1 |
| * državljani Slovenije – skupaj
 | 780.346 | 784.879 | 100,6 |
| * tuji državljani – skupaj
 | 115.693 | 130.278 | 112,6 |
| * od tega državljani držav članic EU
 | 16.488 | 17.666 | 107,1 |
| * od tega državljani drugih držav
 | 99.205 | 112.612 | 113,5 |

*Vir: Statistični urad Republike Slovenije.*

**Priliv brezposelnih v evidenco brezposelnih na zavodu in odliv iz nje**

V letu 2021 se je prijavljanje novih brezposelnih oseb glede na leto 2020 pričakovano precej zmanjšalo, ta trend se je nadaljeval tudi v letu 2022. Na novo se je leta 2022 prijavilo 59.757 brezposelnih oseb, kar je 4,7 odstotka manj kot leta 2021. Najbolj, za 18,6 odstotka se je zmanjšalo število prijav presežnih delavcev in stečajnikov, za 8,8 odstotka manj je bilo prijav brezposelnih zaradi izteka zaposlitve za določen čas, iskalcev prve zaposlitve pa se je prijavilo 1,9 odstotka več.

Odjav brezposelnih oseb je bilo v obdobju od januarja do decembra 72.545, kar je 13,7 odstotka manj kot v enakem obdobju leta 2021. Zaposlila se je 46.001 brezposelna oseba, glede na leto 2021 za 23,8 odstotka manj. Odjav iz razlogov, ki ne pomenijo zaposlitve, je bilo 20.910, zaradi prijave v druge evidence (evidenca začasno nezaposljivih) pa je bilo odjavljenih 5.634 oseb. Odjave iz drugih razlogov so se glede na leto 2021 povečale za 10,2 odstotka, število prijav v druge evidence pa je poraslo za 19,8 odstotka. Iz drugih razlogov se je 8.192 oseb odjavilo zaradi neaktivnosti (upokojitev, redno šolanje, porodniška), 3.798 oseb je zavod odjavil zaradi kršitev obveznosti, preostale osebe pa so se odjavile iz drugih razlogov, med njimi je največjo skupino sestavljala skupina oseb, ki so se same odjavile (6.180).

Manjše število prijav novih brezposelnih oseb je ob povečanih zaposlitvenih možnostih spreminjalo strukturo brezposelnosti**.** V letu 2022 leta so se v večji meri zaposlovali brezposelni v starosti do 39 let, tisti, ki so imeli srednjo strokovno oz. srednjo splošno izobrazbo, ter tisti, ki so bili krajši čas brezposelni. Brezposelni v starosti do 29 let so med brezposelnimi, ki so se zaposlili, sestavljali 29,4 odstotka, brezposelni v starosti od 30 do 39 let 27,2 odstotka, brezposelni s srednjo strokovno oz. srednjo splošno izobrazbo 28,2 odstotka, brezposelni do dveh mesecev 46,3 odstotka in od treh do petih mesecev 19,6 odstotka. Spolna struktura novozaposlenih kaže, da je bilo med njimi več žensk, in sicer 52,4 odstotka.

Največ tistih, ki so se zaposlili, je imelo poklic prodajalca, sledijo zaposlitve delavcev za preprosta dela v predelovalnih dejavnostih, natakarjev, tajnikov, čistilcev, strežnikov in gospodinjskih pomočnikov ipd. v uradih, hotelih in drugih ustanovah, komercialnih zastopnikov za prodajo, skladiščnikov in uradnikov za nabavo in prodajo, delavcev za preprosta dela pri nizkih gradnjah, zidarjev, kuhinjskih pomočnikov, voznikov osebnih vozil, taksijev in lahkih dostavnih vozil ter vzgojiteljev in pomočnikov vzgojiteljev predšolskih otrok.

Preglednica 4: Gibanje brezposelnosti v letih 2021 in 2022

|  |  |  |  |
| --- | --- | --- | --- |
| **Vpis v evidenco brezposelnih** | **2021** | **2022** | **Indeks** |
| * iztek zaposlitve za določen čas
 | 32.552 | 29.700 | 91,2 |
| * iskalci prve zaposlitve
 | 7.169 | 7.303 | 101,9 |
| * presežni delavci
 | 10.042 | 8.665 | 86,3 |
| * stečaj podjetja
 | 1.307 | 570 | 43,6 |
| * drugi razlogi
 | 11.637 | 13.519 | 116,2 |
| **SKUPAJ PRILIV** | **62.707** | **59.757** | **95,3** |
| Zaposlitve | 60.351 | 46.001 | 76,2 |
| Prehod v neaktivnost | 9.347 | 8.192 | 87,6 |
| * od tega redno šolanje
 | 1006 | 868 | 86,3 |
| * od tega upokojitve
 | 4.868 | 4.407 | 90,5 |
| * od tega drugi razlogi
 | 3.473 | 2.914 | 83,9 |
| Oseba se je sama odjavila | 5.362 | 6.180 | 115,3 |
| Kršitev obveznosti | 1.966 | 3.798 | 193,2 |
| Prijava v druge evidence | 4.702 | 5.634 | 119,8 |
| Preselitve v tujino | 253 | 1.133 | 447,8 |
| Drugo | 2.040 | 1.607 | 78,8 |
| **SKUPAJ ODLIV** | **84.021** | **72.545** | **86,3** |
| **Stanje na dan 31.12.** | **65.969** | **53.181** | **80,6** |
| * od tega dolgotrajno brezposelni
 | 37.179 | 25.361 | 68,2 |
| * od tega brezposelni z osnovnošolsko izobrazbo
 | 21.471 | 17.218 | 80,2 |
| * od tega iskalci prve zaposlitve
 | 10.448 | 8.384 | 80,2 |
| * od tega stari do 29 let
 | 12.749 | 10.429 | 81,8 |
| * od tega stari 50 let ali več
 | 25.371 | 20.477 | 80,7 |

*Vir: Zavod Republike Slovenije za zaposlovanje.*

**Struktura brezposelnih**

Manjše število prijav novih brezposelnih oseb je ob povečanih zaposlitvenih možnostih spreminjalo strukturo brezposelnosti.

Pregled strukture brezposelnih po starosti kaže, da se je glede na stanje pred letom najbolj zmanjšala brezposelnost oseb v starosti od 30 do 39 let, in sicer za 21,0 odstotka. Delež te skupine se je zato z 21,1 odstotka zmanjšal na 20,7 odstotka. Delež starih 50 let ali več je ostal nespremenjen (38,5 odstotka), medtem ko sta se deleža preostalih dveh starostnih skupin v primerjavi z decembrom 2021 povečala, saj se je brezposelnost zmanjšala manj, kot je bil skupni upad. Delež mladih do 29 let se je povečal za 0,3 odstotne točke, na 19,6 odstotka, in delež starih od 40 do 49 let za 0,1 odstotne točke, na 21,2 odstotka.

Spreminjala se je tudi izobrazbena struktura brezposelnosti. Najbolj se je glede na december predhodnega leta zmanjšalo število brezposelnih s poklicno izobrazbo, za 21,4 odstotka, njihov delež se je zato zmanjšal za 0,6 odstotne točke (na 24,7 odstotka). Sledijo brezposelni z dokončano osnovno šolo ali manj, katerih število se je znižalo za 19,8 odstotka, delež pa za 0,1 odstotne točke (na 32,4 odstotka), in s srednjo strokovno oziroma srednjo splošno izobrazbo (–19,7 odstotka), s tem se je delež zmanjšal na 25,6 odstotka. Brezposelnih s terciarno izobrazbo je bilo manj za 15,1 odstotka, njihov delež se je povečal za 0,9 odstotne točke (na 17,4 odstotka).

Glede na razlog prijave se je v letu dni nadpovprečno zmanjšalo število brezposelnih presežnih delavcev in brezposelnih zaradi stečaja (–29,0 odstotka). Nadpovprečno se je znižalo tudi število dolgotrajno brezposelnih, za 31,8 odstotka. Delež dolgotrajno brezposelnih se je zato s 56,4 odstotka zmanjšal na 47,7 odstotka.

Počasneje se je zmanjševalo število brezposelnih zaradi izteka zaposlitve za določen čas (–19,6 odstotka), ki jih je bilo 43,7 odstotka vseh brezposelnih, delež iskalcev prve zaposlitve pa je ostal enak kot pred letom, 15,8 odstotka.

V spolni strukturi se je zmanjšal delež žensk, med brezposelnimi jih je bilo ob koncu leta 2022 49,6 odstotka, kar je 0,4 odstotne točke manjši delež kot pred letom.

Slika 1: Deleži nekaterih skupin registriranih brezposelnih oseb konec decembra (v odstotkih)

*Vir: Zavod Republike Slovenije za zaposlovanje.*

Slika 2: Število nekaterih skupin registriranih brezposelnih oseb konec decembra

*Vir: Zavod Republike Slovenije za zaposlovanje.*

**Izvedbeni načrt sheme Jamstvo za mlade za obdobje 2021–2025**

Konec decembra 2022 je bilo registriranih 10.429 brezposelnih oseb v starosti od 15 do 29 let, kar je za 2.320 oseb oziroma 18,2 odstotka manj kot decembra 2021. Stopnja anketne brezposelnosti mladih, starih do 24 let, ki jo po podatkih ankete o delovni sili izračunava Eurostat, je bila decembra 2022 v Sloveniji 9,4-odstotna, kar je pod povprečjem Evropske unije (EU-27), v kateri je bila stopnja 15-odstotna.

Iz osnutka poročila Evropske komisije o izvajanju sheme Jamstvo za mlade v Sloveniji za leto 2021 izhaja, da je sedem od desetih (69,6 odstotka) tistih, ki so bili kadar koli v letu 2021 registrirani kot brezposelni, na ponudbo čakalo več kot štiri mesece. Rezultat je za 10,7 odstotne točke višji kot leta 2020 (58,9 odstotka) in je nad povprečjem EU (59,0 odstotka). Kljub temu, da mladi v Sloveniji v povprečju na ponudbo čakajo nekoliko dlje, podatki kažejo, da slovenska shema Jamstvo za mlade zagotavlja v povprečju kakovostne ponudbe in stabilne izhode. Dve tretjini (67,7 odstotka) tistih, ki so leta 2021 zapustili shemo, je bilo šest mesecev po tem v pozitivnem položaju (na primer zaposlen ali vključen v eno od oblik izobraževanja ali usposabljanja in drugo), velik je tudi delež pozitivnih izhodov. Izmerjenih je 89,7 odstotka pozitivnih izhodov med tistimi, ki so shemo zapustili v štirih mesecih, ob hkratnem velikem (nadpovprečnem) deležu pokritosti mladih NEET[[4]](#footnote-4) z vključenostjo v shemo. V povprečju sta bili v letu 2021 v shemo Jamstvo za mlade vključeni več kot dve tretjini (68,7 odstotka) oseb NEET, mlajših od 29 let, kar je več kot leta 2020 (62,4 odstotka) in, tako kot v prejšnjih letih, precej nad povprečjem EU (41,1 odstotka). Evropska komisija na podlagi podatkov o dolgoročnem spremljanju iz preteklih let ugotavlja, da so rezultati glede pozitivnih izhodov iz sheme stabilni, saj medletna primerjava podatkov kaže podobne rezultate. Stopnja NEET je v tretjem četrtletju leta 2021 znašala 6,9 odstotka in je znatno pod povprečjem EU-27 (10,3 odstotka).

Tudi v letu 2022 se je še naprej povečevalo število delovno aktivnih mladih. V decembru 2022 je bilo po podatkih SURS v Sloveniji 134.580 delovno aktivnih prebivalcev v starosti od 15 do 29 let, kar je za 5.345 oseb oziroma 4,1 odstotka več kot decembra 2021 in za 30,2 odstotka več kot ob začetku izvajanja sheme Jamstvo za mlade v Republiki Sloveniji januarja 2014 (takrat je bilo delovno aktivnih le 103.397 mladih v tej starostni skupini).

V ukrepe jamstva za mlade je bilo v letu 2022 vključenih približno 20.000 mladih, starih do 29 let, poleg tega je bilo s subvencijo podprtih več kot 2.500 mladih kmetov. Vseh zaposlitev brezposelnih mladih je bilo 13.514. Za ukrepe jamstva za mlade je bilo v letu 2022 porabljenih okvirno 35,5 milijona evrov. Največ sredstev je bilo namenjenih za različne oblike štipendiranja (8,7 milijona evrov), za pomoč mladim na podeželju (shema Plačilo za mlade kmete in pomoč za zagon dejavnosti za mlade kmete v skupni višini 7,2 milijona evrov), 5 milijonov evrov za spodbude za trajno zaposlovanje mladih, 4,6 milijona evrov za programe usposabljanja in izobraževanja brezposelnih mladih, 4,4 milijona evrov za ukrepe, namenjene ranljivim mladim na trgu dela, ter 2,1 milijona evrov za programe spodbujanja ustvarjalnosti, podjetnosti in inovativnosti med mladimi ter podpore podjetništvu mladih.

Od začetka izvajanja sheme Jamstvo za mlade (2014) do konca leta 2022 je bilo v ukrepe vključenih skupno že več kot 167.300 mladih, število vseh zaposlitev mladih pa je preseglo 183.000. Za ukrepe jamstva za mlade je bilo v enakem obdobju porabljenih 452,4 milijona evrov. Največ sredstev v tem obdobju je bilo namenjenih za pomoč mladim na podeželju (shema Plačilo za mlade kmete in pomoč za zagon dejavnosti za mlade kmete), za različne oblike štipendiranja ter za spodbude za trajno zaposlovanje mladih.

# UKREPI DRŽAVE NA TRGU DELA

V Zakonu o urejanju trga dela (Uradni list RS, št. 80/10, 40/12 – ZUJF, 21/13, 63/13 – ZIUPTDSV, 63/13, 100/13, 32/14 – ZPDZC-1, 47/15 – ZZSDT, [55/17](http://www.uradni-list.si/1/objava.jsp?sop=2017-01-2523), [75/19](http://www.uradni-list.si/1/objava.jsp?sop=2019-01-3307), [11/20](http://www.uradni-list.si/1/objava.jsp?sop=2020-01-0345) – odl. US, [189/20](http://www.uradni-list.si/1/objava.jsp?sop=2020-01-3287) – ZFRO, 54/21, 172/21 – ZODPol-G, 54/22 in 59/22 – odl. US; v nadaljnjem besedilu: ZUTD) so določeni ti ukrepi države na področju trga dela:

Slika 3: Ukrepi države na trgu dela

* 1. STORITVI ZA TRG DELA
1.
2. 1. 1. VSEŽIVLJENJSKA KARIERNA ORIENTACIJA

Storitve vseživljenjske karierne orientacije (v nadaljnjem besedilu: VKO) omogočajo ugotavljanje sposobnosti, kompetenc in interesov za sprejemanje odločitev o zaposlovanju, izobraževanju, usposabljanju in izbiri poklica. Zakonsko določeni izvajalci so Ministrstvo za delo, družino, socialne zadeve in enake možnosti (v nadaljnjem besedilu: MDDSZ), Zavod Republike Slovenije za zaposlovanje (zavod), koncesionarji in Javni štipendijski, razvojni, invalidski in preživninski sklad Republike Slovenije (v nadaljnjem besedilu: sklad).

* + - 1. Izvajanje storitve vseživljenjske karierne orientacije – MDDSZ

Za izvajanje storitev VKO v letu 2022 MDDSZ ni podelilo koncesij za opravljanje storitev za trg dela. Storitve VKO je v letu 2022 izvajal samo zavod in so opisane v nadaljnjem besedilu.

* + - 1. Izvajanje storitve vseživljenjske karierne orientacije – zavod

Dejavnosti, ki jih v okviru storitev vseživljenjske karierne orientacije izvaja zavod za brezposelne osebe in iskalce zaposlitve, katerih zaposlitev je ogrožena, ter druge (učenci, dijaki, študenti, zaposleni, ki iščejo ustreznejšo zaposlitev in drugo), so:

* informiranje o trgu dela,
* samostojno vodenje kariere,
* osnovno karierno svetovanje,
* poglobljeno karierno svetovanje,
* učenje veščin vodenja kariere.

V nadaljnjem besedilu so pri vsaki dejavnosti naštete in opisane izvedene naloge in vsebine, ki so se v letu 2022 na zavodu izvajale v okviru storitev VKO.

|  |  |
| --- | --- |
| ***Informiranje o trgu dela*** *je ena temeljnih storitev zavoda. Storitev zajema različne oblike obveščanja o možnostih zaposlovanja, izobraževanja in usposabljanja ter finančnih pomočeh in drugih temah glede trga dela v Sloveniji, drugih državah EU, EGP in Švicarski konfederaciji.* | Obveščanje o trgu dela je ena od osnovnih storitev zavoda, namenjena najširšemu krogu iskalcev zaposlitve. Zavod zagotavlja dostop do informacij po vseh komunikacijskih kanalih (elektronsko, telefonsko in osebno). Zavod spodbuja iskalce zaposlitve predvsem k uporabi portala PoiščiDelo.si in drugih e-storitev, saj želi povečati njihovo delovanje in samostojnost pri iskanju zaposlitve ter vodenju kariere. Konec leta 2022 je portal uporabljalo 71.429 registriranih uporabnikov. Zavod pomoč pri uporabi spletnih storitev in splošno obveščanje o svojih storitvah uporabnikom zagotavlja s kontaktnim centrom. V letu 2022 je kontaktni center opravil 80.509 storitev telefonskega informiranja in odgovoril na 12.288 vprašanj v elektronskih sporočilih ter izvedel 233 telefonskih priprav na zaposlitveni razgovor. Interaktivna zavodova asistentka IZA je v tem obdobju odgovorila na 58.418 spletnih vprašanj.  |
| ***Samostojno vodenje kariere*** *je storitev, ki zajema pripomočke, s katerimi posameznik načrtuje in vodi svojo kariero.*  | Zavod brezposelne osebe in iskalce zaposlitve spodbuja k samostojnemu vodenju kariere in v ta namen ponuja različne pripomočke ter podporo pri njihovi uporabi. V dobi digitalizacije je poslovanje po e-kanalu pomembno tako za stranke zavoda kot za sam zavod. Poleg tega na povečevanje deleža brezposelnih, ki z zavodom poslujejo digitalno, vpliva stalni razvoj teh storitev in prilagajanje njihovega izvajanja potrebam brezposelnih. Na portalu za iskalce zaposlitve [www.PoiščiDelo.si](http://www.PoiščiDelo.si) zavod ponuja enotni in individualizirani dostop do številnih storitev, kot so storitve elektronske oddaje vloge za prijavo v evidence zavoda, vloge za pridobitev pravice do denarnega nadomestila, naročila potrdil iz evidenc zavoda, podpisovanje zaposlitvenega načrta in druge storitve za elektronsko sodelovanje z zavodom in storitve za iskanje zaposlitve. Dejavnosti na portalu PoiščiDelo.si so bile v letu 2022 usmerjene v nadgradnjo spletnega portala in zalednih aplikacij zavoda za elektronsko podpisovanje vlog in zaposlitvenega načrta ter s tem izvedbo kariernega svetovanja na daljavo, brez osebnega stika. Elektronski podpis na portalu je bil omogočen registriranim uporabnikom portala PoiščiDelo.si, ki imajo digitalno potrdilo, in tudi osebam brez digitalnega potrdila, ki za izvedbo elektronskega podpisa potrebujejo le osebni elektronski naslov in mobilno številko. Elektronsko podpisovanje oziroma oddaja vlog na portalu je omogočena tudi osebam iz držav članic Evropskega gospodarskega prostora (EGP). V letu 2022 je zavod prek portala prejel 14.765 elektronskih vlog za prijavo v evidenco brezposelnih in iskalcev zaposlitve, 6.981 elektronskih vlog za denarno nadomestilo, 5.722 naročil za izdajo potrdila iz uradnih evidenc zavoda in 17.468 elektronsko podpisanih zaposlitvenih načrtov.Tudi v letu 2022 so spodbujali elektronsko sodelovanje strank z zavodom. Ob koncu leta 2022 je storitve za elektronsko sodelovanje z zavodom uporabljalo 40,4 odstotka registriranih brezposelnih oseb, kar je 8 odstotkov več v primerjavi z decembrom leta 2021. Za pomoč pri uporabi elektronskih orodij sta na kanalu YouTube brezposelnim in iskalcem zaposlitve na voljo videoposnetka »Kaj vam ponuja portal PoščiDelo.si« in »Kako na portalu PoiščiDelo.si podpišem dokumente«. Videoposnetek za pomoč pri elektronskem podpisovanju si je od objave v februarju ogledalo že 16.126 oseb.V naboru storitev za samostojno iskanje zaposlitve in vodenje kariere portal omogoča uporabnikom dostop do nasvetov, priročnikov in pripomočkov za iskanje zaposlitve, možnost izpolnitve profila za predstavitev delodajalcem na slovenskem trgu dela (registriranim na portalu za delodajalce) in tudi na trgu dela EU (registriranim na portalu EURES), oblikovanje elektronskih življenjepisov za prijave na prosta delovna mesta in vstop do iskalnika po prostih delovnih mestih. V zadnjem mesecu leta 2022 je zavod predstavil novo spletišče zavoda in s tem prešel tudi na novi iskalnik po prostih delovnih mestih, za katerega konec decembra zaznavajo 3.844 aktivnih naročil za obveščanje o prostih delovnih mestih. Karierna središča je zaradi dodatne pomoči pri aktivnem iskanju zaposlitve v letu 2022 obiskalo 10.530 oseb, ki so lahko samostojno dostopale do pisnih informacij o trgu dela, elektronskih virov in pripomočkov za iskanje zaposlitve, obenem pa so dobile tudi pomoč svetovalcev. Kratkih modularnih delavnic se je udeležilo 8.486 oseb. V kariernih središčih zavod ponuja tudi storitve za šolajočo se mladino in druge. V letu 2022 je bilo opravljenih 2.424 individualnih svetovanj za učence osnovnih šol, 600 za dijake srednjih šol in 2.077 za študente, zaposlene in iskalce zaposlitve. Karierna središča je organizirano obiskalo 11.602 učencev, 1.898 dijakov in 2.708 drugih. Organizirani so bili tudi sestanki s šolskimi svetovalnimi delavci po vsej Sloveniji in posveti ter predavanja staršem. Računalniški program »Kam in kako« je v letu 2022 uporabilo 27.470 uporabnikov, od tega 3.077 odraslih ter 24.393 učencev in dijakov. |
| ***Osnovno karierno svetovanje*** *vključuje individualno svetovanje, pomoč pri izdelavi zaposlitvenega načrta in pomoč pri iskanju zaposlitve.**Namenjeno je določanju zaposlitvenih ciljev.**Zagotavlja se brezposelnim osebam in iskalcem zaposlitve, katerih zaposlitev je ogrožena.* | Pri osnovnem kariernem svetovanju je zavod v letu 2022 opravil 192.987 kariernih svetovanj in izdelal 179.425 zaposlitvenih načrtov. Z vsemi na novo prijavljenimi brezposelnimi so v najkrajšem možnem času po prijavi v evidenco brezposelnih oseb oblikovali individualne zaposlitvene načrte. V zaposlitvenem načrtu so zapisani dogovori o zaposlitvenih ciljih in dejavnosti za čimprejšnjo zaposlitev brezposelne osebe. V letu 2022 so bile aktivnosti osnovnega kariernega svetovanja usmerjene v hitro aktivacijo brezposelnih tudi zaradi povečanega povpraševanja po delavcih. Zato so na zavodu pri izvajanju storitve in izobraževanju veliko pozornosti namenili dobremu določanju zaposlitvenih ciljev za namen napotovanja na prosta delovna mesta. Pripravili so priporočila za preprečevanje in obravnavo dolgotrajne brezposelnosti. Izboljšanje epidemičnih razmer je dovoljevalo ponovno izvajanje osebnega kariernega svetovanja, zato se je tudi povečalo število izdelanih ocen stanja dolgotrajno brezposelnih po 12 mesecih prijave na zavodu. Izdelanih je bilo **4.758** ocen, kar je 65 odstotkov več v primerjavi s preteklim letom. Brezposelne osebe lahko z zavodom sodelujejo prek portala PoiščiDelo.si. Lahko komunicirajo s svetovalcem, podpišejo zaposlitveni načrt, predlagajo spremembo zaposlitvenega načrta, sporočajo spremembe kontaktnih podatkov, podatkov o izobrazbi, dodatnem znanju, sporočajo opise delovnih izkušenj, podatke, pomembne za posredovanje na prosta delovna mesta. Na portalu lahko dostopajo do informacij o obvestilih in napotitvah na prosta delovna mesta ter pošljejo povratne informacije o napotitvi ter pregledujejo udeležbo v programih aktivne politike zaposlovanja.V letu 2022 se je na mesečni ravni v povprečju 3.127 brezposelnih z zavodom na novo dogovorilo za elektronsko sodelovanje prek storitve »Moj svetovalec«, kar je 20-odstotno povečanje v primerjavi z letom 2021. Ob koncu decembra 2022 je storitve za elektronsko sodelovanje z zavodom uporabljalo 21.509 oziroma 40,4 odstotka registriranih brezposelnih oseb. Za spodbujanje samostojnega vodenja kariere in uporabe elektronskih storitev zavoda so v letu 2022 izvajali tudi programe in kratke modularne delavnice digitalnega opismenjevanja, v katere je bilo vključenih 2.878 brezposelnih oseb.V naboru storitev za elektronsko sodelovanje z zavodom portal omogoča strankam pošiljanje različnih elektronskih vlog in dokumentov zavodu ter možnost elektronske komunikacije s svetovalci. Svetovalci so v letu 2022 prek storitve »Moj svetovalec« prejeli 89.471 sporočil in 7.571 elektronskih dokumentov, pomembnih za učinkovito izvajanje storitev posredovanja zaposlitve, kar je 16 odstotkov več dokumentov v primerjavi z letom 2021. V letu 2022 je zavod prejel 17.468 elektronsko podpisanih zaposlitvenih načrtov. Ta način poslovanja omogoča preprosto in hitro sodelovanje brez osebnega obiska zavoda, ki prihrani čas in potne stroške brezposelnim osebam.Za spodbujanje digitalnega sodelovanja s strankami so na zavodu v letu 2022 uvedli elektronski obrazec za odjavo iz evidenc zavoda ter začeli pripravljati zahteve za uvedbo novih storitev na portal PoiščiDelo.si, ki jih bodo brezposelne osebe ali iskalci zaposlitve v okviru kariernega svetovanja lahko opravili tudi elektronsko.  |
| ***Poglobljeno karierno svetovanje*** *je storitev za brezposelne osebe, pri katerih so zaznane dodatne potrebe za motivacijo, pridobitev ustreznih poklicnih kvalifikacij in odpravljanje različnih ovir pri zaposlovanju ter za preprečevanje prehoda med dolgotrajno brezposelne in socialno prikrajšane.* *Zagotavlja se tudi zdravstveno zaposlitveno svetovanje.* | Storitve poglobljenega kariernega svetovanja (karierno, rehabilitacijsko in zdravstveno zaposlitveno svetovanje) zavod prednostno ponuja brezposelnim osebam s kompleksnejšimi težavami za vstop na trg dela za čim hitrejše odpravljanje morebitnih ovir in s tem za preprečevanje prehoda v dolgotrajno brezposelnost. Pri poglobljenem kariernem svetovanju svetovalci uporabljajo posebne pripomočke VKO in po potrebi različna psihodiagnostična sredstva, ki so jim v pomoč pri prepoznavi potreb strank. V letu 2022 so na zavodu izvedli skupno **22.558** poglobljenih kariernih, zdravstvenih in rehabilitacijskih svetovanj, kar je **41,8 odstotka** več kot leta 2021. Število poglobljenih kariernih svetovanj se je povečalo predvsem zaradi ponovne možnosti za osebno izvajanje poglobljenega kariernega svetovanja, ki je bilo v času epidemije covida-19 zaradi preprečevanja osebnega stika močno zmanjšano.**V poglobljenem kariernem svetovanju** (v ožjem pomenu besede) je svetovalni proces osredotočen na kompleksnejše potrebe na področju motivacije, oblikovanje zaposlitvenih ciljev in kariernih odločitev, na ugotavljanje ovir, ki zmanjšujejo stopnjo zaposljivosti, in oblikovanje ukrepov za večanje zaposljivosti. Storitev brezposelnim osebam pomaga pri prepoznavi poklicnih kompetenc in oceni zanimanj, lastnosti, sposobnosti, morebitnih ovir ter prepričanj, pomembnih za dejaven nastop na trgu dela. Ob podpori kariernih svetovalcev posameznik spoznava možnosti in priložnosti v okolju, sprejema odločitve o svoji karieri, se odloča za spremembo omejujočih prepričanj ter izbira dejavnosti za doseganje želenih zaposlitvenih ali kariernih ciljev. V letu 2022 je bilo opravljenih 11.626 svetovanj brezposelnim osebam, pri katerih smo obravnavali dodatne potrebe po motivaciji, pridobitvi ustreznih poklicnih kvalifikacij ali odpravljanju različnih ovir na poti do zaposlitve. V okviru poglobljenega kariernega svetovanja brezposelnim osebam zagotavljamo tudi **zdravstveno zaposlitveno svetovanje**, kot pomoč pri iskanju ustrezne zaposlitve ali kot pomoč in svetovanje pri vključitvi v ustrezni ukrep APZ, pri ugotavljanju potrebe po vključitvi v postopke za pridobitev statusa invalidne osebe oz. v postopke za ugotovitev začasne nezaposljivosti. Zdravstveno zaposlitveno svetovanje izvajajo izbrani izvajalci ZRSZ, in sicer zdravniki specialisti medicine dela in specialisti psihiatrije. V obdobju od januarja do decembra 2022 so zdravniki svetovalci opravili 2.364 zdravstvenih zaposlitvenih svetovanj.V **rehabilitacijskem svetovanju,** ki zajema informiranje in svetovanje o pravicah invalidov, ugotavljanje smiselnosti za začetek in vodenje postopka za ugotavljanje invalidnosti in/ali pravice do zaposlitvene rehabilitacije, napotovanje in spremljanje izvajanja storitev zaposlitvene rehabilitacije in izdelave ocene zaposlitvenih možnosti invalidne osebe, je bilo v letu 2022 opravljenih 8.568 svetovanj.Do konca decembra leta 2022 so bile realizirane 1.604 nove vključitve v storitve zaposlitvene rehabilitacije, kar je povečanje za 17 odstotkov v primerjavi z novimi vključitvami v letu 2021. Glede na to, da število vseh vključenih invalidov ob koncu posameznega meseca, vključno z decembrom (1.227), ostaja na ravni preteklih let, ugotavljamo, da se je v opazovanem obdobju povprečni čas trajanja vključitve v storitve pomembno skrajšal. Razloge za to lahko povezujemo s strukturo brezposelnih oseb, ki se vključujejo v storitve, oz. njihovimi lastnostmi in omejitvami. Poudariti je treba, da je pogoj za vključitev v storitve zaposlitvene rehabilitacije in ugotovitev invalidnosti zaključeno zdravljenje oziroma dosežena optimalna stopnja stabilnega funkcioniranja ob zdravljenju, saj v nasprotnem primeru pogosto prihaja do prekinitev ali mirovanja procesa zaradi vključitve v zdravljenje in morebitnih hospitalizacij.Gre za sklop storitev, s katerimi se povečuje zaposljivost invalida, in to tako, da se usposobi za ustrezno delo, se zaposli, zaposlitev obdrži oziroma v njej napreduje ali da spremeni svojo poklicno kariero. Do zaposlitvene rehabilitacije so upravičeni tisti invalidi, ki po drugih predpisih nimajo pravice do enakih storitev rehabilitacije in izpolnjujejo v zakonu opredeljena merila.Invalid, uporabnik storitev zaposlitvene rehabilitacije, se obravnava kot enakovredni član v procesu zaposlitvene rehabilitacije z namenom, da se mu omogočijo pripadnost, soudeleženost in soodgovornost v rehabilitacijskem procesu, kar zagotavlja in spremlja rehabilitacijski svetovalec. Vrste storitev zaposlitvene rehabilitacije so zlasti:* svetovanje, spodbujanje in motiviranje invalidov k aktivni vlogi,
* priprava mnenja o ravni delovnih sposobnosti, znanja, delovnih navad in poklicnih interesov,
* pomoč pri sprejemanju lastne invalidnosti in seznanjanje z možnostmi vključevanja v usposabljanje in delo,
* pomoč pri izbiri ustreznih poklicnih ciljev,
* razvijanje socialnih spretnosti in veščin,
* pomoč pri iskanju ustreznega dela oziroma zaposlitve,
* analiza konkretnega delovnega mesta in delovnega okolja invalida,
* izdelava načrta prilagoditve delovnega mesta in delovnega okolja invalida,
* izdelava načrta potrebne opreme in sredstev za delo,
* usposabljanje na konkretnem delovnem mestu oziroma v izbranem poklicu,
* spremljanje in strokovna pomoč pri usposabljanju in izobraževanju,
* spremljanje invalida na delovnem mestu po zaposlitvi,
* sprotno ocenjevanje uspešnosti rehabilitacijskega procesa,
* ocenjevanje doseganja delovnih rezultatov zaposlenih invalidov.

Izvajanje storitev zaposlitvene rehabilitacije se zaključi z oceno zaposlitvenih možnosti osebe, iz katere mora biti razvidno predvsem, ali je invalidna oseba zaposljiva v običajnem delovnem okolju, v podporni ali zaščitni zaposlitvi, za katera dela je usposobljena in kakšne podporne storitve ali prilagoditve potrebuje na delovnem mestu. V letu 2022 je bilo izdanih 92 odločb o podporni zaposlitvi, 140 odločb o zaščitni zaposlitvi in 461 odločb o nezaposljivosti.V letu 2022 je zavod, skupaj z Združenjem izvajalcev zaposlitvene rehabilitacije v Republiki Sloveniji, oblikoval izobraževanje na temo kakovostnih delovnih mest in krepitev kompetenc zaposlenih z vidika položaja zaposlenih oseb z invalidnostjo na trgu dela. Tematika je še posebej zanimiva glede na trende zmanjševanja števila brezposelnih invalidov, ki so se nadaljevali tudi v letu 2022, kot tudi glede na pomembno zmanjšanje števila zaposlitev brezposelnih invalidov v letu 2022 (za 18 odstotkov).Ena od aktivnosti pri razreševanju ovir pri zaposlovanju je tudi ugotavljanje začasne nezaposljivosti po 117. členu ZUTD. Na podlagi obravnave na medinstitucionalnih komisijah uradov za delo (v nadaljnjem besedilu: UD) zavoda in centrov za socialno delo je bilo v letu 2022 5.841 brezposelnih oseb razvrščenih v evidenco začasno nezaposljivih. Konec leta 2022 je bilo v evidenci nezaposljivih vpisanih skupno 12.790 oseb. |
| ***Učenje veščin vodenja kariere*** *vključuje različne skupinske oblike pridobivanja veščin za spoznavanje lastnih zanimanj in kompetenc, možnosti v okolju, učenje odločanja ter načinov uresničevanja zaposlitvenih in kariernih ciljev.*  | Z vključevanjem brezposelnih oseb v delavnice za pridobivanje veščin iskanja zaposlitve želimo aktivirati brezposelne osebe za samostojno, učinkovito in odgovorno iskanje zaposlitve in vodenje lastne kariere ter jih opremiti s sodobnimi oblikami in kompetencami za vstop na trg dela. V letu 2022 je zavod izvedel delavnico »Drugače«, ki nagovarja udeležence predvsem na podlagi osebnega razvoja, v katero se je vključilo 12 brezposelnih oseb.V kariernih središčih svetovalci zavoda izvajajo kratke modularne delavnice (v nadaljnjem besedilu: KMD) za namen učenja veščin vodenja kariere in iskanja zaposlitve. Pripravili so tudi prvo pilotno izvedbo KDM osnovnega digitalnega opismenjevanja. Digitalno opismenjevanje je pomembno za širitev možnosti iskanja zaposlitve in uporabe zavodovih spletnih pripomočkov. Delavnica je namenjena usposobitvi brezposelnih oseb za uporabo portala PoiščiDelo.si (predstavitev zavihkov na portalu, njihova uporaba, informiranje o spletnih storitvah zavoda, elektronskem podpisovanju na portalu, o oblikovanju profila/eCV, motiviranju za vključitev v programe APZ za povečanje digitalnih spretnosti itd.).V letu 2022 se je v KMD vključilo 8.486 brezposelnih oseb. |

***Delo z osebami s priznano mednarodno zaščito in z drugimi tujci iz tretjih držav***

Za osebe z mednarodno zaščito zavod izvaja posebej prilagojeni svetovalni proces, ki je prilagojen dodatnim potrebam in drugačnemu izhodišču, s katerim te osebe vstopajo na trg dela. Pri delu so poudarjene medkulturne kompetence, vloga socialnega mediatorja pri vključevanju na trg dela ob stalnem spodbujanju in prikazu pomembnosti učenja slovenskega jezika in spoznavanja sistema. Pomembno je tudi delo z možnimi delodajalci, ki jih je treba seznaniti z možnimi položaji ob zaposlitvi teh oseb v prvi fazi zaposlitve.

V letu 2022 je bilo realiziranih 81 zaposlitev oseb z mednarodno zaščito (podatke o državljanih Ukrajine zavod vodi posebej, več o tem v nadaljevanju), v program usposabljanja na delovnem mestu za osebe z mednarodno zaščito in tujce je bilo vključenih 12 oseb, v program osnovne šole za odrasle pa je bilo vključenih 21 oseb s priznanim statusom mednarodne zaščite.

V marcu 2022 so se na zavod prijavili prvi državljani Ukrajine, ki so zaradi vojaške invazije ruskih oboroženih sil zapustili svojo državo. Osebe imajo v Republiki Sloveniji večinoma priznano začasno zaščito, nekaterim pa so bili odobreni drugi statusi, kot je subsidiarna zaščita. Zavod je za razseljene osebe pripravil sklop dokumentov, ki so na voljo v slovenskem in ukrajinskem jeziku, objavljeni na spletni strani zavoda ter izročeni brezposelnim osebam ob prijavi in na svetovalnih razgovorih (obrazci za prijavo v evidence, informacije o prijavi na zavodu, pravice in dolžnosti brezposelnih oseb, informacije o znanju slovenščine kot pogoju za vodenje v evidenci brezposelnih oseb, slovensko-ukrajinski slovarček). V začetku aprila je zavod za karierne svetovalce in svetovalce pisarne za delodajalce izvedel dvodnevno usposabljanje, kjer so se usposobili za karierno svetovanje za to ciljno skupino, poleg tega so pridobili znanje glede informiranja delodajalcev in napotovanja oseb iz ciljne skupine na prosta delovna mesta.

Konec decembra 2022 je bilo na zavodu v evidenci brezposelnih oseb prijavljenih 450 razseljenih oseb iz Ukrajine, od tega 40 s statusom subsidiarne zaščite, 410 pa s statusom začasne zaščite v Republiki Sloveniji. Do konca leta 2022 se je iz razloga zaposlitve iz evidence brezposelnih odjavila 101 oseba iz Ukrajine.

Še naprej potekajo aktivnosti v zvezi s tujci iz tretjih držav, ki so vezane na zakonske pogoje glede znanja slovenskega jezika. Konec decembra 2022 je bilo v evidenci brezposelnih vodenih 4.865 tujcev iz tretjih držav, ki morajo izkazati znanje slovenščine, od tega je bilo 1.969 brezposelnih oseb, ki so izpolnjevale pogoj znanja slovenščine, in 2.896 tistih, ki morajo izpit še opraviti.

* + 1. POSREDOVANJE ZAPOSLITVE

Posredovanje zaposlitve je storitev, ki jo izvaja zavod za pravočasno pokritje prostih delovnih mest ter usklajevanje ponudbe delavcev in povpraševanja po njih na trgu dela v Sloveniji, drugih državah članicah EU, EGP in Švicarski konfederaciji.

Posredovanje zaposlitve zajema iskanje primerne ali ustrezne zaposlitve brezposelni osebi oziroma iskalcu zaposlitve, napotitev teh oseb k delodajalcu ter iskanje ustreznega ali primernega delavca za delodajalca. Storitev se ob upoštevanju izobrazbe in poklica, delovnih izkušenj in usposobljenosti brezposelnih oseb ter iskalcev zaposlitve izvaja za usklajevanje ponudbe in povpraševanja po delavcih na trgu dela v Sloveniji, drugih državah članicah EU, EGP in Švicarski konfederaciji. V skladu s 26. členom ZUTD se posredovanje zaposlitve na ozemlju Republike Slovenije zagotavlja brezposelnim osebam in prijavljenim iskalcem zaposlitve, za države članice EU, EGP in Švicarsko konfederacijo pa tudi drugim iskalcem zaposlitve.

V letu 2022 se je iz evidence brezposelnih na zavodu odjavilo 72.545 brezposelnih oseb, od tega 46.001 zaradi zaposlitve, kar je 23,8 odstotka manj kot v letu 2021.

Delodajalci so v letu 2022 zavodu sporočili 172.064 prostih delovnih mest, kar je 10,2 odstotka več kot v letu 2021, v 53,3 odstotka primerov so delodajalci želeli sodelovanje zavoda pri pošiljanju kandidatov. Ob izločitvi prostih delovnih mest brez sodelovanja zavoda, ki so posledica avtomatske objave v primeru zaposlovanja tujcev, je delež prostih delovnih mest s sodelovanjem zavoda pri pošiljanju kandidatov 58,5-odstoten. Za zasedbo 91.778 prostih delovnih mest, kjer so delodajalci v letu 2022 želeli sodelovanje zavoda, so poslali 124.569 brezposelnih oseb. Pred napotitvijo kandidatov na razgovor za delovno mesto so ustreznost in motiviranost brezposelnih oseb za zasedbo delovnega mesta na zavodu preverjali po vseh kanalih komuniciranja (elektronsko, telefonsko, osebno, na uradih za delo in v kariernih središčih). Izvedli so 971.554 predhodnih preverjanj brezposelnih oseb. Največ ponudb prostih delovnih mest so zavodu sporočili delodajalci iz predelovalnih dejavnosti, gradbeništva, izobraževanja, zdravstva in socialnega varstva ter drugih raznovrstnih poslovnih dejavnosti.

Učinkovitost posredovanja in dela z delodajalci zavod dosega s ***pisarnami za delodajalce***, ki delujejo na vseh OS, storitve pa se izvajajo tudi na vseh uradih za delo (UD). V pisarnah delodajalcem zagotavljajo vse storitve na enem mestu (objava prostega delovnega mesta, pošiljanje kandidatov, pomoč pri koriščenju programov APZ, pomoč pri izpolnjevanju vlog in obrazcev, informiranje ipd.). V anketi Zadovoljstvo delodajalcev s storitvami zavoda, na katero je odgovorilo 4.546 oziroma 30 odstotkov delodajalcev, ki so v letu 2021 zavodu sporočili vsaj eno ponudbo prostega delovnega mestao ali so uporabili program APZ, so delodajalci zavodu znova namenili visoko oceno. K skupni oceni največ prispevajo svetovalci v pisarnah za delodajalce, njihove ocene so med najvišjimi v anketi. Splošno zadovoljstvo s pisarnami za delodajalce je bilo ocenjeno kot zelo dobro, povprečna ocena je bila 4,28.

Zavod učinkovitost posredovanja zagotavlja tudi z **organizacijo srečanj delodajalcev z brezposelnimi osebami** (mini zaposlitveni sejem, skupinska predstavitev prostega delovnega mesta, hitri zmenki, karierni izbor itd.), kjer delodajalci brezposelnim predstavijo podjetje, aktualna prosta delovna mesta in pogoje za njihovo zasedbo, po dogodku pa so praviloma organizirani tudi prvi zaposlitveni razgovori. V letu 2022 se je tovrstnih srečanj z delodajalci udeležilo 9.552 brezposelnih oseb.

Na podlagi spremljanja, ki ga je na področju posredovanja zavod vzpostavil v preteklih letih, je ugotovljeno, da je bilo 32.436 oziroma **70,5 odstotka brezposelnih, ki so se v letu 2022 odjavili zaradi zaposlitve, vključenih v storitve posredovanja** (v šestih mesecih pred zaposlitvijo so prejeli napotnico, obvestilo, bili predhodno preverjeni, udeleženi na skupinskem srečanju z delodajalcem ali podobni aktivnosti). Vključenost v storitve posredovanja s povezovanjem brezposelnih z delodajalci, ki iščejo delavce, neposredno prispeva k zaposlovanju brezposelnih oseb, hkrati pa spodbuja brezposelne k bolj aktivnemu iskanju zaposlitve, krepi veščine iskanja zaposlitve, povratne informacije delodajalcev pa so pomembne tudi za kakovostno obravnavo brezposelnih oziroma ugotavljanje potreb po dodatni podpori.

V letu 2022 je zavod **organiziral 31 mini zaposlitvenih sejmov, 533 hitrih zmenkov in različnih skupinskih predstavitev prostih delovnih mest delodajalcev**. Z namenom vzpostavljanja in vzdrževanja partnerskega sodelovanja z delodajalci so izvedli 1.967 obiskov delodajalcev. Razmere glede organizacije sejmov so bile na začetku leta nepredvidljive, zato so se nekateri večji izvajalci sejmov odločili, da sejmov v letu 2022 ne bodo izvajali ali pa jih bodo izvedli v omejenem obsegu. Zavod je v letu 2022 sodeloval na 17 sejmih (»Seize the Summer with EURES 2022«, 9. karierna tržnica, Čezmejni zaposlitveni sejem v Kopru 2022, Mednarodni sejem Megra in Green, Karierni sejem MojeDelo.com Maribor, Sejem Območne službe Ljubljana »Priložnosti zaposlovanja v poklicih z največjim povpraševanjem«, Sejem MOS, 11. regijski festival ZaTE, Festival za 3. življenjsko obdobje in drugi). Dogodki so bili namenjen predvsem predstavitvi delodajalcev in zaposlitvenih priložnosti v dejavnostih, kjer primanjkuje delavcev. Obenem so obiskovalce sejmov seznanjali s temeljnimi dejavnostmi zavoda, navezovali stike z delodajalci in se povezovali z drugimi deležniki na trgu dela. Zainteresirane obiskovalce so seznanili z aktualnimi ukrepi APZ in prostimi delovnimi mesti.

Zavod sodeluje z delodajalci in delodajalskimi združenji tako **na lokalni kot državni ravni**. Skupaj z vsemi sodelujočimi na trgu dela iščejo priložnosti za izboljšave in sodelovanje. Marca je na zavodu potekalo srečanje z njihovimi partnerji, predstavniki zbornic in združenj delodajalcev ter agencij za zaposlovanje, s katerimi ima zavod podpisane dogovore o poslovnem sodelovanju (Gospodarska zbornica Slovenije, Obrtno-podjetniška zbornica Slovenije, Trgovinska zbornica Slovenije, Združenje agencij za zaposlovanje, Združenje delodajalcev obrti in podjetnikov Slovenije in Združenje delodajalcev Slovenije). Srečanja so se udeležili tudi predstavniki Agencije za rad i zapošljavanje iz Bosne in Hercegovine. Na srečanju so spregovorili o primanjkljaju kadrov na trgu dela, o strategiji razvoja zavoda, izvajanju sporazuma o zaposlovanju državljanov BIH v Sloveniji, o integraciji razseljenih oseb iz Ukrajine na trgu dela v Sloveniji in o sodelovanju v letu 2022.

Zavod je z Združenjem delodajalcev obrti in podjetnikov Slovenije 29. marca 2022 sklenil nov petletni **dogovor o poslovnem sodelovanju**. Prav tako je nov dogovor sklenil z Obrtno-podjetniško zbornico Slovenije. 9. junija so na spletnem dogodku Evropske mreže javnih služb za zaposlovanje, namenjenem predstavitvi novih načinov podpore za delodajalce, predstavili celovit sistem storitev za delodajalce, ki so ga vzpostavili v Sloveniji.

Februarja 2022 je zavod, v sodelovanju z Obrtno-podjetniško zbornico Slovenije, izvedel drugi **»Dan za dvojnika«**, ki je potekal pod okriljem projekta Dostojno delo za vse, ki širšo javnost ozavešča o standardih dostojnega dela in predstavlja priložnosti tako za brezposelne kot za delodajalce. Vodilni partner projekta je bil zavod, ki je projekt vodil v sodelovanju z Obrtno-podjetniško zbornico Slovenije, IRDO – Inštitutom za razvoj družbene odgovornosti in NAV – norveškim zavodom za zaposlovanje. Projekt je sofinancirala Norveška – Innovation Norway v okviru Norway Grants 2014–2020, program Socialni dialog – Dostojno delo. Dan za dvojnika je dan, ki ga brezposelni preživi kot dvojnik zaposlenega na delovnem mestu, ki ga želi opravljati, ali v podjetju, kjer se želi zaposliti. Brezposelni tako lahko spremlja potek dela v podjetju, spoznava zahteve delovnega mesta in s tem preveri ustreznost svojih predstav o želeni zaposlitvi. Na dogodku je sodelovalo dvanajst podjetij in organizacij ter minister, pristojen za delo, ki mu je dvojnika predal generalni direktor zavoda. Podjetja oziroma organizacije so zagotovile mentorje, ki so dvojnikom predstavili delovno mesto in podjetje. S tem so podjetja dobila priložnost, da spoznajo nove možne kandidate za zaposlitev, in hkrati pokazala, da je zanje družbena odgovornost visoko na prednostni lestvici. Z dogodkom je želel zavod zagotoviti nove priložnosti za delodajalce in brezposelne, spodbuditi k bolj premišljenim kariernim odločitvam ter prispevati k večji družbeni odgovornosti in promociji dostojnega dela v Sloveniji. Projekt Dostojno delo za vse se je končal z zaključno konferenco 14. junija. Na konferenci so spregovorili o izvedenih aktivnostih in informiranju javnosti o pomenu delovanja skladno s standardi dostojnega dela. V okviru dogodka je potekala tudi okrogla miza na temo dostojnega dela v Sloveniji.

Zavod je v sodelovanju z Mednarodno organizacijo za migracije (IOM), Agencijo Združenih narodov za migracije, 16. novembra **organiziral usposabljanje o etičnem zaposlovanju**. K udeležbi so povabili delodajalce, agencije, združenja in zbornice. Predstavljene so bile mednarodne delovne migracije, standardi etičnega zaposlovanja in podpora pri vključevanju migrantov na trg dela, vključno z osebami, ki bežijo pred vojno v Ukrajini.

Zavod je izvedel dodatne **aktivnosti za zagotovitev kadrov v domovih starejših občanov** (v nadaljnjem besedilu: DSO). Konec julija in v začetku avgusta so vzpostavili oziroma okrepili stike s 93 DSO, preverili njihove potrebe in se dogovorili za sodelovanje pri skupnem iskanju in usposabljanju kadrov. Za zaposlitev v DSO so v obdobju julij–december opravili 13.844 predhodnih preverjanj oseb in izvedli 1.880 napotitev na razgovor za prosto delovno mesto. V programe APZ se je vključilo 106 oseb, 355 brezposelnih oseb pa se je zaposlilo v DSO.

Za delodajalce, ki zaposlujejo nove sodelavce, je kakovostno pripravljena javna objava prostega delovnega mesta izrednega pomena. Pomoč delodajalcem z nasveti, kako oblikovati kakovostno objavo, je ena od pomembnih nalog pisarn za delodajalce. Le na kakovostno objavo se odzovejo ustrezni kandidati, kar je še posebej pomembno ob trenutnem pomanjkanju kadrov. Zavod je zato septembra pripravil in objavil kratek **videoposnetek za delodajalce »7 koristnih nasvetov za objavo prostega delovnega mesta«**. Videoposnetek je nastal v sodelovanju Službe za odnose z javnostmi v okviru projekta Izvajanje storitev za brezposelne, druge iskalce zaposlitve in delodajalce, ki je sofinanciran iz ESS, OP EKP 2014–2020, in sodelavcev pisarn za delodajalce.

V novembru sta za vodje uradov za delo potekala testiranje in predstavitev **novih informacijskih pogledov** v interni aplikaciji zavoda (ZpNet). Novo orodje svetovalcem in vodjem uradov za delo omogoča pregled nad brezposelnimi osebami, ki v izbranem obdobju niso prejele napotnice ali niso bile vključene v predhodno preverjanje. Z uporabo orodja zavod podpira doseganje cilja aktivacije vse razpoložljive delovne sile s čim večjo in čim hitrejšo vključenostjo brezposelnih oseb v storitve posredovanja.

Zavod je v letu 2022 v aplikacijo, ki jo svetovalci uporabljajo pri posredovanju zaposlitve, vključil **orodje za učinkovito povezovanje med ponudbo in povpraševanjem**. Produkcijsko različico pri svojem delu pilotno uporablja skupina svetovalcev, ki preizkuša delovanje orodja pri neposrednem delu. Na podlagi rezultatov pilotne uporabe so izboljšali uporabniško izkušnjo s hitrejšim prehajanjem med različnimi prikazi in aplikacijami ter izboljšanjem vidnosti določenih informacij. V prihodnje bodo nadaljevali dejavnosti za uporabo tega orodja pri delu vseh svetovalcev (usposabljanja svetovalcev, postopno uvajanje v redno delo vseh svetovalcev ter spremljanje).

V začetku septembra je na zavodu potekala **zunanja presoja Evropske komisije (t. i. »Benchlearning«)**. Ta je v okviru mreže javnih zavodov za zaposlovanje po videopovezavi presojala delo slovenskega zavoda po različnih vsebinskih področjih. Gre za presojo po sistemu vodenja kakovosti – modelu odličnosti EFQM, ki so ga v Evropski komisiji posebej prilagodili za javne službe za zaposlovanje. Ta standard kakovosti je sestavljen iz različnih kazalnikov, ki so združeni v osem področij, v njem pa je opisan idealni primer delovanja zavoda za zaposlovanje. Med drugim so presojevalci že ob obisku na področju sodelovanja z delodajalci pohvalili uvedbo standardov dela z delodajalci na zavodu in uvajanje novih storitev ter inovativnih načinov delovanja za delodajalce.

V decembru so začeli delovati **prenovljena spletna stran zavoda**, ki delodajalcem ponuja prilagojene informacije, novi iskalnik po kandidatih ter novi iskalnik po prostih delovnih mestih. Ta iskalcem zaposlitve nudi preprosto in napredno iskanje po prostih delovnih mestih ter več informacij o položaju poklicev na trgu dela.

Konec leta 2022 je zavod začel izvajati **spremljanje standardov dela z delodajalci.** S spremljanjem standardov zavod skrbi za dvig kakovosti in poenotenje dela na področju sodelovanja z delodajalci. Standardi obenem določajo obseg in raven kakovosti storitev, ki jih delodajalci lahko pričakujejo ob uporabi storitev zavoda. Ob zaključku spremljanja bo zavod pripravil poročilo, iz katerega bodo razvidne ključne ugotovitve, ocena doseganja standardov, sprejeti ukrepi in priporočila. V novembru in decembru so OS zavoda pripravile poročilo oziroma samooceno doseganja standardov. Prvi obiski OS zavoda, z namenom spremljanja standardov, so načrtovani v januarju 2023.

* 1. AKTIVNA POLITIKA ZAPOSLOVANJA (APZ)

APZ je nabor ukrepov na trgu dela za povečanje zaposlenosti in zmanjševanje brezposelnosti, večjo zaposljivost oseb na trgu dela ter za povečanje konkurenčnosti in prožnosti delodajalcev. Ukrepi APZ so namenjeni za neposredno odpravljanje težav pri zaposlovanju in na trgu dela ter morajo dosegati povezane učinke s sistemskimi rešitvami in ukrepi drugih sektorskih politik.

Ukrepi APZ so se v letu 2022 izvajali na podlagi:

* smernic za izvajanje ukrepov APZ za obdobje 2021‒2025 (Vlada Republike Slovenije jih je sprejela na 47. redni seji 7. januarja 2021),
* načrta za izvajanje APZ za leti 2021 in 2022 (sklep ministra, pristojnega za delo, 2. marec 2021, št. 1102-7/2020/7, objavljen na spletni strani: <https://www.gov.si/teme/aktivna-politika-zaposlovanja/>),
* spremembe načrta za izvajanje ukrepov aktivne politike zaposlovanja za leto 2022 (sklep ministra, pristojnega za delo, 3. marec 2022, št. 1102-7/2020/10, objavljen na spletni strani: <https://www.gov.si/teme/aktivna-politika-zaposlovanja/>),
* proračuna Republike Slovenije za leto 2022 (Uradni list RS, št. 174/20 in 129/22),
* spremembe proračuna Republike Slovenije za leto 2022 (Uradni list RS, št. [187/21](http://www.uradni-list.si/1/objava.jsp?sop=2021-01-3711)),
* kataloga ukrepov APZ (objavljen na spletni strani: <https://www.gov.si/teme/aktivna-politika-zaposlovanja/>) in
* Operativnega programa za izvajanje evropske kohezijske politike v obdobju 2014–2020.

Posebne pravne podlage za izvedbo programa javnih del Pomoč osebam na področju mednarodne zaščite so bile:

* sklep Vlade Republike Slovenije št. 11002-3/2016/5 z dne 23. junija 2016 za program, katerega izvajalec je Ministrstvo za notranje zadeve,
* sklep Vlade Republike Slovenije št. 21400-3/2017/2 z dne 11. maja 2017 in sklep Vlade Republike Slovenije št. 21400-4/2017/2 z dne 29. junija 2017 za program, katerega izvajalec je Urad Vlade Republike Slovenije za oskrbo in integracijo migrantov.

Posebna podlaga za financiranje programa Spodbude za zaposlovanje na zelenih delovnih mestih v letu 2022 je bil Odlok o Programu porabe sredstev Sklada za podnebne spremembe za leti 2022 in 2023 (Uradni list RS, št. 49/22 in 138/22).

Izvajalca programov APZ v letu 2022 sta bila zavod in sklad, ki sta programe APZ izvajala znotraj teh ukrepov APZ:

* ukrep 1: usposabljanje in izobraževanje,
* ukrep 3: spodbude za zaposlovanje in
* ukrep 4: kreiranje delovnih mest.

V posamezne programe so se v skladu z opredelitvami v katalogu APZ vključevali:

* **brezposelne osebe**, **drugi iskalci zaposlitve**, iskalci zaposlitve, katerih zaposlitev je ogrožena, zaposleni in delodajalci, prednostno pa osebe, opredeljene v 35. členu ZUTD.[[5]](#footnote-5) Brezposelne osebe oziroma iskalci zaposlitve se v programe ali posamezne dejavnosti vključujejo na podlagi zaposlitvenega načrta in akta o vključitvi, v času vključenosti pa jim pripadajo denarni prejemki in stroški, kot so opredeljeni v Pravilniku o izvajanju ukrepov aktivne politike zaposlovanja (Uradni list RS, št. [20/12](http://www.uradni-list.si/1/objava.jsp?sop=2012-01-0812), [28/14](http://www.uradni-list.si/1/objava.jsp?sop=2014-01-1173), [60/15](http://www.uradni-list.si/1/objava.jsp?sop=2015-01-2500), 82/18 in 90/21) in v katalogu ukrepov APZ;
* **zaposlene osebe**, ki se v programe APZ vključujejo na podlagi javnih povabil, na katera se prijavijo delodajalci z oddajo ponudbe za izvedbo projektov za svoje zaposlene.

V okviru APZ so se v letu 2022 izvajali programi, ki so bili:

* sofinancirani iz evropskega socialnega sklada (v nadaljnjem besedilu: ESS) v okviru Operativnega programa evropske kohezijske politike za obdobje 2014–2020 (v nadaljnjem besedilu: OP EKP 2014–2020), *urejeno z ločenimi pogodbami po programih,* in/ali
* v celoti financirani iz proračuna Republike Slovenije, *urejeno s programsko pogodbo o izvajanju in financiranju ukrepov na trgu dela*.

V letu 2022 je bilo v ukrepe APZ vključenih **skupno 26.281 oseb**, od tega:

**– 17.049 brezposelnih** in

**– 9.232 zaposlenih oseb.**

V letu 2022 se je s pomočjo programov APZ **zaposlilo 8.713 brezposelnih oseb.**

Preglednica 5: Število vključitev brezposelnih in zaposlenih oseb v ukrepe APZ v letu 2022

|  |  |  |  |
| --- | --- | --- | --- |
| **Ukrep APZ** | **Št. vključitev****brezposelnih oseb** | ***Št. zaposlitev*** ***brezposelnih oseb***  | **Št. vključitev****zaposlenih oseb** |
| UKREP 1: usposabljanje in izobraževanje | 12.300 | *4.086[[6]](#footnote-6)* | 9.232 |
| UKREP 3: spodbude za zaposlovanje  | 1.853 | *1.821[[7]](#footnote-7)* | – |
| UKREP 4: kreiranje delovnih mest | 2.896 | *2.806[[8]](#footnote-8)* | – |
| **SKUPAJ** | **17.049** | ***8.713*** | **9.232** |

Viri: *Zavod Republike Slovenije za zaposlovanje, MDDSZ, sklad.*

V letu 2022 se je v primerjavi z letom 2021 število vključitev brezposelnih oseb v ukrepe APZ zmanjšalo za 20,3 odstotka. S pomočjo programov APZ se je zaposlilo 8.713 brezposelnih oseb, kar je 33,6 odstotka manj kot v letu 2021 (13.131 zaposlitev). Glavni razlog za manjše število vključitev v primerjavi s preteklim letom je v tem, da se je v drugi polovici leta 2022 zaključilo izvajanje večine programov, financiranih iz ESS OP EKP 2014–2020.

Število vključitev brezposelnih oseb v ukrep 1 se je v primerjavi z letom 2021 zmanjšalo za 2,4 odstotka, kar je treba pripisati dejstvu, da se je v drugi polovici leta 2022 zaključilo izvajanje večine programov, financiranih iz ESS OP EKP 2014–2020.

Število vključitev v ukrep 3 spodbujanje zaposlovanja v letu 2022 znaša le 38 odstotkov vključitev iz leta 2021. Znižanje je predvsem posledica zaključka izvajanja večine programov, sofinanciranih iz ESS OP EKP 2014–2020. Poleg tega so bila sredstva za program Spodbujanje zaposlovanja – Zaposli.me v letu 2022 na voljo le za brezposelne osebe s stalnim prebivališčem v vzhodni kohezijski regiji. Avgusta 2022 je zavod v okviru sredstev mehanizma za okrevanje in odpornost začel izvajati nov program Hitrejši vstop mladih na trg dela in tako s pomočjo subvencij za zaposlitev omogočili 591 mladim brezposelnim osebam zaposlitev za nedoločen čas. Izvajali so tudi program Zelena delovna mesta, ki ga financira Ministrstvo za okolje, podnebje in energijo iz sklada za podnebne spremembe. V program se je vključilo 91 brezposelnih oseb oziroma 35,8 odstotka več kot v preteklem letu.

V ukrep 4 je bilo v letu 2022 vključenih 2.896 brezposelnih oseb, kar je 26,3 odstotka manj kot leto prej. Od tega je bilo v vse programe javnih del vključenih 2.726 brezposelnih, kar je v primerjavi z letom prej za 25,5 odstotka manj vključitev. Razlog za manj vključitev v javna dela je zmanjšanje sredstev za ta namen.

Na vključevanje brezposelnih oseb v programe APZ je tudi v letu 2022 pomembno vplivala struktura brezposelnosti, saj je med brezposelnimi zaradi manjšega priliva in večjega zaposlovanja velik delež ranljivih skupin (dolgotrajno brezposelni, nizko izobraženi in starejši), ki so težje zaposljivi in za vključevanje v programe APZ potrebujejo intenzivnejšo obravnavo ter več spodbude. Iz spodnje slike je razvidna struktura vključevanja nekaterih skupin brezposelnih v APZ v letu 2022.

V letu 2022 je bilo v oba programa APZ, v katera se vključujejo zaposleni, to sta KOC in ASI, vključenih tudi 9.232 zaposlenih, kar je 39,6 odstotka manj kot v letu 2021.

Slika : Število in delež vključitev posameznih skupin brezposelnih oseb v ukrepe APZ v letu 2022

Vira: Zavod Republike Slovenije za zaposlovanje, MDDSZ.

V letu 2022 se je na področju APZ pozornost namenjala izvajanju teh nalog:

* priprava ustreznih podlag za začetek izvajanja ukrepa hitrejši vstop mladih na trg dela v okviru Načrta za okrevanje in odpornost Republike Slovenije (v nadaljnjem besedilu: NOO),
* zavod je v letu 2022 nadaljeval razvoj sistema neformalnega izobraževanja in usposabljanja na daljavo, ki ga namerava ponuditi kot alternativo klasičnim oblikam programov,
* zaradi spremenjene strukture brezposelnih je zavod tudi v letu 2022 posebno pozornost namenjal aktivnostim za vključitev čim večjega števila brezposelnih na trg dela, posebej ob dejstvu, da je na trgu dela primanjkovalo delovne sile,
* v letu 2022 je zavod nadaljeval izvajanje programa za spodbujanje zaposlovanja na zelenih delovnih mestih, ki ga financira Ministrstvo za okolje, podnebje in energijo iz sklada za podnebne spremembe. Nadaljeval je tudi izvajanje posebnih programov javnih del za omilitev posledic epidemije covida-19,
* zaradi pomanjkanja kadra je zavod nadaljeval izvajanje dodatnih aktivnosti za zagotovitev kadrov v domovih starejših občanov (v obdobju julij–december so izvedli 13.844 predhodnih preverjanj oseb in 1.880 napotitev na razgovor za prosto delovno mesto, tudi s pomočjo programov APZ).
	1.
	2. 1. UKREP 1: USPOSABLJANJE IN IZOBRAŽEVANJE

*Namen ukrepa 1 je povečanje zaposlitvenih možnosti s pridobitvijo višje ravni izobrazbe ali novega znanja in kompetenc za vstop na trg dela in uspešen razvoj kariere. Ukrep je namenjen brezposelnim osebam in iskalcem zaposlitve, katerih zaposlitev je ogrožena.*

Slika 5: Struktura ukrepa 1

Programe v okviru ukrepa 1 izvajajo delodajalci, izbrani z javnimi povabili zavoda (izvajalci programov usposabljanja na delovnem mestu); izvajalci, vpisani v razvid izvajalcev javno veljavnih programov vzgoje in izobraževanja pri Ministrstvu za vzgojo in izobraževanje (v nadaljnjem besedilu: MVI) (programi formalnega izobraževanja), ter izvajalci, vpisani v register zunanjih izvajalcev dejavnosti programov APZ, ki ga vodi zavod (programi usposabljanja). Programe za zaposlene izvajajo delodajalci, izbrani na javnih razpisih sklada.

* + - 1. Programi neformalnega izobraževanja

Programe neformalnega izobraževanja in usposabljanja izvajajo izvajalci, ki so vpisani v register zunanjih izvajalcev pri zavodu in so za izvajanje določenega programa izbrani v skladu s postopki izbire po ZUTD. Osebe iz ciljnih skupin se nato pri teh izbranih izvajalcih vključijo v proces izobraževanja in usposabljanja. Programi neformalnega izobraževanja in usposabljanja se stalno izvajajo v 12 OS zavoda.

Vsebine programov neformalnega izobraževanja in usposabljanja zavod oblikuje glede na analizo potreb in v sodelovanju z delodajalci ter njihovimi združenji, upoštevaje strateške usmeritve za razvoj kompetenc za delo v delovnih panogah. V programe se prednostno vključujejo brezposelni iz ranljivih skupin, ki potrebujejo več podpore pri (ponovnem) vključevanju na trg dela.

**Neformalno izobraževanje in usposabljanje (1.1.1.1)**

Namen vključitve v programe neformalnega izobraževanja in usposabljanja je pridobitev spretnosti, veščin, znanja in kompetenc, ki bodo brezposelnim osebam izboljšali zaposlitvene možnosti. Program pripomore k spodbujanju zaposlovanja brezposelnih oseb iz ciljnih skupin.

Program delno financira Evropska unija iz ESS OP EKP 2014–2020 v okviru 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi prek lokalnih pobud za zaposlovanje in spodbujanje mobilnosti delavcev, in specifičnega cilja 8.1.1 povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

V programe neformalnega izobraževanja in usposabljanja se vključujejo brezposelne osebe, ki jim primanjkuje znanja na določenih področjih in so starejše od 50 let, ali dolgotrajno brezposelne osebe, stare 30 let in več, brezposelne osebe, stare 30 let in več, ki imajo pridobljeno največ osnovnošolsko izobrazbo (ISCED 2), brezposelne osebe, stare 30 let in več, ki so prejemniki denarne socialne pomoči, ter osebe v postopku izgubljanja zaposlitve. Vključevanje v navedeno ciljno skupino je bilo na podlagi soglasja MDDSZ z dne 16. 3. 2021 podaljšano do zaključka izvajanja operacije, tj. do 31. 10. 2022.

Program neformalno izobraževanje in usposabljanje se je z 31. 10. 2022 zaključil, vendar v obdobju od aprila do konca oktobra 2022 novih vključitev zaradi porabe vseh razpoložljivih sredstev za leto 2022 ni bilo več. Čeprav je zavod vključevanje v programe neformalnega izobraževanja in usposabljanja ustavil že v aprilu, je viden porast (2,6 odstotka) sklenjenih pogodb v primerjavi z enakim obdobjem lani, ko je bilo v obdobju januar–september 2021 sklenjenih 1.342 pogodb.

Eden od razlogov za porast števila vključenih v program v primerjavi s preteklim letom je predvsem v tem, da se je izobraževanje na daljavo v zadnjem letu pokazalo za ustrezno nadomestilo za vključevanje oseb v pretežno teoretično naravnane programe oziroma v programe, kjer se tudi praktični del (vaje, diskusije ipd.) lahko izvede na daljavo. Poleg tega so se v zadnjem letu tako izvajalci kot udeleženci tehnično prilagodili takšnemu načinu izvajanja, ki je z vsako nadaljnjo izvedbo postajalo lažje in bolj sprejemljivo za večino brezposelnih oseb. Gotovo pa je na porast vključitev delno vplivala tudi sprostitev večine ukrepov za zajezitev epidemije (v marcu 2022).

Po podatkih zavoda je bilo v okviru programa sklenjenih 1.377 pogodb z brezposelnimi osebami za vključitev v različne programe neformalnega izobraževanja in usposabljanja. Od skupno vključenih je bilo:

* 1.233 (89,5 odstotka) vključenih iz ciljnih skupin brezposelne osebe, starejše od 50 let, starejši od 30 let, ki so dolgotrajno brezposelni ali z nižjo izobrazbo, ter
* 144 (10,5 odstotka) vključenih iz ciljne skupine brezposelne osebe, ki so stare 30 let in več in so prejemniki denarne socialne pomoči, ali osebe, stare najmanj 30 let in so delo izgubile iz poslovnih razlogov, zaradi stečaja, likvidacije ali prisilne poravnave kot posledica epidemije covida-19 ter so se v evidenco brezposelnih prijavile v obdobju od 13. 3. 2020 do 31. 12. 2022.

Glede na druge skupine je bilo v letu 2022 v program vključenih 811 žensk (58,9 odstotka), 825 dolgotrajno brezposelnih (59,9 odstotka), 500 starih 50 let in več (36,3 odstotka) ter 519 oseb z nizko izobrazbo (37,7 odstotka). Vključenih je bilo 149 invalidnih oseb (10,8 odstotka) in 669 prejemnikov denarne socialne pomoči (48,6 odstotka).

V letu 2022 so se brezposelne osebe vključevale v različne programe neformalnega izobraževanja in usposabljanja. Največ oseb se je vključilo v program Slovenščina kot drugi in tuji jezik – vstopna raven (A1), in sicer 295 oseb (21,4 odstotka), sledi program Digitalna pismenost (osnove), v katerega je bilo vključenih 139 oseb (10,1 odstotka), in program Računalniška pismenost za odrasle s 94 vključitvami (6,8 odstotka).

Preglednica 6: Programi neformalnega izobraževanja in usposabljanja, 20 vključitev ali več, 2022

|  |  |
| --- | --- |
| Ime programa neformalnega izobraževanja in usposabljanja | 2022 |
| 0231/16 Slovenščina kot drugi in tuji jezik – vstopna raven (A1) | 295 |
| 0611/1 Digitalna pismenost (osnove) | 139 |
| 0611/1 Računalniška pismenost za odrasle | 94 |
| 1032/1 Varnostnik | 80 |
| 0231/2 Nemški jezik, ravni A1–C2 | 63 |
| 0611/11 Excel – osnovni tečaj | 58 |
| 0231/13 Slovenski jezik za tujce, stopnje od I do III | 42 |
| 0231/1 Angleški jezik – ravni A1–C2 | 38 |
| 1041/8 Tečaj za voznika viličarja | 37 |
| 0413/1 Podjetniška delavnica (osnove podjetništva, trženje, poslovni načrt) | 36 |
| 0414/4 Izboljšanje veščin mreženja ter upravljanja s ključnimi strankami za uspešno prodajo | 32 |
| 0211/1 Oblikovalec spletnih strani | 27 |
| 0611/9 Priprava in izpit za ECDL AvtoCAD (modul 2D CAD) – konstrukcijsko risanje za računalnikom | 25 |
| 0921/1 Socialni oskrbovalec na domu | 24 |
| 0414/3 Upravljavec družbenih omrežij – Akademija UDO | 23 |
| 1041/1 Usposabljanje in pridobitev vozniškega izpita kategorije C | 22 |
| 0688/2 Digitalna pismenost (napredno) | 20 |

*Vir: Zavod Republike Slovenije za zaposlovanje.*

Po področjih je bilo največ vključitev na področju usvajanje jezikov, in sicer 461 vključitev (33,5 odstotka), sledi področje uporabe računalnika z 234 vključitvami (17 odstotkov) in področje interdisciplinarne izobraževalne aktivnosti/izidi, pretežno informacijske in komunikacijske tehnologije (IKT), s 169 vključitvami (12,3 odstotka).

V okviru programa Neformalno izobraževanje in usposabljanje se zavod usmerja k izvajanju tistih programov, v katerih osebe pridobijo znanje, spretnosti in kompetence, ki jih delodajalci potrebujejo, oseb s takim znanjem pa ne dobijo, ko iščejo nove kadre za zaposlitev. Pri tem zavod ugotavlja, da je ciljne skupine ranljivih (osebe brez izobrazbe, dolgotrajno brezposelne ali starejše osebe) izredno težko motivirati za programe, ki se potrebujejo na trgu dela (varilci, CNC operaterji, gostinci ipd.), in sicer na eni strani zaradi težjih pogojev dela ter slabo plačanih delovnih mest, na drugi strani pa je proces motivacije, spreminjanja vrednot, poklicnih in kariernih ciljev pri dolgotrajno brezposelnih, starejših ter osebah brez izobrazbe dolgotrajen. Obravnavi teh ciljnih skupin zavod namenja posebno pozornost.

V letu 2022 je zavod izvedel 26 spremljanj na kraju samem, pri izvajanju treh programov so bile ugotovljene nepravilnosti. Zavod tudi sistematično spremlja izhode v zaposlitev po vrstah programov in se usmerja v izvajanje tistih programov, ki prinašajo boljše učinke izhodov v zaposlitev. Od vključenih v letu 2022 se je do 31. decembra 2022 zaposlilo 557 oseb (40,5 odstotka vseh vključenih). Vse vključitve v program so se zaključile. Izhodi v zaposlitev še niso dokončni, saj jih zavod spremlja še eno leto po zaključku.

**Nacionalne poklicne kvalifikacije – potrjevanje NPK in TK (1.1.1.2)**

V programu udeleženci pridobijo javno listino o nacionalni poklicni kvalifikaciji ali spričevalo o temeljni kvalifikaciji, ki dokazuje pridobljeno strokovno znanje in pridobljene spretnosti za opravljanje poklica ali posameznih nalog v okviru poklica. Izvajalci preverjanja in potrjevanja nacionalnih poklicnih kvalifikacij so vpisani v register izvajalcev pri Državnem izpitnem centru. Izvajalci temeljne kvalifikacije imajo pooblastilo Ministrstva za infrastrukturo. Ciljna skupina so brezposelne osebe.

Po podatkih zavoda se je v letu 2022 v program vključilo 642 brezposelnih oseb, od tega 287 žensk (44,7 odstotka vseh vključenih). Med vključenimi je bilo 164 oseb brez izobrazbe (25,6 odstotka), 280 dolgotrajno brezposelnih (43,6 odstotka) in 165 starejših od 50 let (25,7 odstotka). Med vključenimi je bilo 61 invalidov (9,5 odstotka) in 251 prejemnikov denarne socialne pomoči (39,1 odstotka).

V primerjavi z letom 2021, ko je bilo sklenjenih 775 pogodb, je viden padec vključitev, in sicer za 17,2 odstotka (133 manj sklenjenih pogodb). Na padec vključitev je vplivala tudi manjša brezposelnost v primerjavi z enakim obdobjem leta 2021.

Brezposelne osebe so bile vključene v različne programe NPK in TK. Največ oseb je bilo vključenih v program NPK Varnostnik/varnostnica (316 oseb, kar je skoraj polovica vseh vključitev, to je 49,2 odstotka). Sledi program Preskus znanja in pridobitev temeljne kvalifikacije (TK) za voznika v cestnem prometu (za prevoz blaga) s 66 vključitvami (10,3 odstotka) in program Posrednik/posrednica za nepremičnine s 55 vključitvami (8,6 odstotka).

Zavod je v letu 2022 izvedel eno spremljanje na kraju samem, nepravilnosti niso bile ugotovljene. Med vključenimi v letu 2022 se je zaposlilo 338 oseb (56,2 odstotka tistih, ki so že zaključili aktivnost). 40 pogodb se v tem obdobju še ni zaključilo. Izhodi v zaposlitev še niso dokončni, zavod jih spremlja še eno leto po zaključku pogodbe.

Preglednica 7: Programi nacionalne poklicne kvalifikacije – potrjevanje NPK in TK, 10 vključitev ali več, 2022

|  |  |
| --- | --- |
| Ime programa nacionalne poklicne kvalifikacije – potrjevanje NPK in TK | 2022 |
| NPK Varnostnik/varnostnica | 316 |
| NPK Preskus znanja in pridobitev temeljne kvalifikacije (TK) za voznika v cestnem prometu (za prevoz blaga) | 66 |
| NPK Posrednik/posrednica za nepremičnine | 55 |
| NPK Računovodja/računovodkinja | 51 |
| NPK Socialni oskrbovalec/oskrbovalka na domu | 45 |
| NPK Knjigovodja/knjigovodkinja | 15 |
| NPK Računovodja/računovodkinja za manjše družbe, samostojne podjetnike in zavode | 13 |
| NPK Viličarist/viličaristka | 12 |
| NPK Operater/operaterka na CNC stroju | 10 |
| NPK Preskus znanja in pridobitev temeljne kvalifikacije (TK) za voznika v cestnem prometu | 10 |

*Vir: Zavod Republike Slovenije za zaposlovanje.*

**Neformalno izobraževanje in usposabljanja za mlade (1.1.1.3)**

Namen vključitve v programe neformalnega izobraževanja in usposabljanja za mlade je pridobitev spretnosti, veščin, znanja in kompetenc, ki bodo brezposelnim izboljšale zaposlitvene možnosti. Program pripomore k spodbujanju zaposlovanja brezposelnih oseb iz ciljnih skupin.

Program delno financira Evropska unija iz ESS v okviru OP EKP 2014–2020, v okviru 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.2 trajnostno vključevanje mladih na trg dela, predvsem tistih, ki niso zaposleni in se ne izobražujejo ali usposabljajo, vključno z mladimi, ki so izpostavljeni socialni izključenosti, in mladih iz marginaliziranih skupnosti, vključno prek izvajanja sheme Jamstvo za mlade, ter specifičnega cilja 8.2.1 znižanje brezposelnosti mladih.

V programe neformalnega izobraževanja in usposabljanja za mlade se vključujejo brezposelne osebe, ki jim primanjkuje znanja na določenih področjih in so mlajše od 30 let.

Po podatkih zavoda je bilo v letu 2022 v okviru programa sklenjenih 791pogodb z brezposelnimi, starimi do 30 let. Vključeno jo bilo 430 žensk (54,4 odstotka vseh vključenih), 266 dolgotrajno brezposelnih (33,6 odstotka) in 282 oseb z nizko izobrazbo (35,7 odstotka). Med vključenimi je bilo tudi šest invalidov in 350 prejemnikov denarne socialne pomoči (44,3 odstotka).

V primerjavi z letom 2021, ko je bilo sklenjenih 948 pogodb, je viden upad vključitev v program za 16,6 odstotka (157 manj sklenjenih pogodb).

Mladi brezposelni so se največ vključevali v programe: Slovenščina kot drugi in tuji jezik – vstopna raven (A1) s 87 vključenih ali 11 odstotkov vključitev ter program Varnostnik z 72 vključenih ali 9,1 odstotka vključitev. Sledijo vključitve v program Nemški jezik, ravni A1–C2 (63 vključenih ali 8,0 odstotka vključitev).

Po področjih je bilo največ vključitev na področju usvajanja jezikov (drugih, tujih, znakovnih, prevajalstvo), in sicer 195 vključitev (24,7 odstotka). Sledi področje transporta s 141 vključitvami in področje uporabe računalnika z 91 vključitvami (11,5 odstotka).

Preglednica 8: Programi neformalnega izobraževanja in usposabljanja za mlade, 20 vključitev ali več, 2022

|  |  |
| --- | --- |
| Ime programa neformalnega izobraževanja in usposabljanja za mlade | 2022 |
| 0231/16 Slovenščina kot drugi in tuji jezik – vstopna raven (A1) | 87 |
| 1032/1 Varnostnik | 72 |
| 0231/2 Nemški jezik, ravni A1–C2 | 63 |
| 0611/11 Excel – osnovni tečaj | 47 |
| 1041/1 Usposabljanje in pridobitev vozniškega izpita kategorije C | 44 |
| 1041/8 Tečaj za voznika viličarja | 34 |
| 0413/1 Podjetniška delavnica (osnove podjetništva, trženje, poslovni načrt) | 34 |
| 1041/15 Usposabljanje in pridobitev vozniškega izpita kategorije B | 31 |
| 0011/4 Posebni program za etnično skupino Romov: osnovno opismenjevanje za etnično skupino Romov | 30 |
| 0231/13 Slovenski jezik za tujce, stopnje od I do III | 23 |
| 0613/3 Napredni računalniški analitik | 21 |
| 0414/2 Strokovnjak za digitalni marketing – usposabljanje in pridobitev certifikata | 20 |

*Vir: Zavod Republike Slovenije za zaposlovanje.*

Zavod je izvedel 29 preverjanj na kraju samem, pri tem so bile pri šestih izvajalcih ugotovljene nepravilnosti (trije izvajalci so nepravilnosti tudi že odpravili). Med vključenimi v letu 2022 se je do 31. decembra 2022 zaposlilo 358 oseb ali 45,3 odstotka vključenih. Vse pogodbe za vključene osebe so se že zaključile. Podatki o izhodih v zaposlitev še niso dokončni, saj jih zavod spremlja še eno leto po zaključku.

**Lokalni programi neformalnega izobraževanja in usposabljanja (1.1.1.4)**

Namen vključitve v lokalne programe neformalnega izobraževanja in usposabljanja je pridobitev spretnosti, veščin, znanja in kompetenc, ki bodo brezposelnim izboljšali zaposlitvene možnosti. Program pripomore k spodbujanju zaposlovanja brezposelnih oseb. Programi neformalnega izobraževanja in usposabljanja se oblikujejo glede na potrebe lokalnega trga. To so predvsem programi, ki so oblikovani v sodelovanju z lokalnimi delodajalci. Program je financiran iz proračuna Republike Slovenije.

V zgoraj navedene programe neformalnega izobraževanja in usposabljanja ter neformalnega izobraževanja in usposabljanja za mlade, ki so sofinancirani s sredstvi EU, se ne morejo vključiti določene skupine brezposelnih oseb, ki so na lokalnem trgu najbolj zanimive za delodajalce (na primer stari od 30 do 50 let, ki niso dolgotrajno brezposelni in imajo izobrazbo), vendar nimajo potrebnega znanja. Namen lokalnih programov je torej zadostiti potrebam delodajalcev v posameznem lokalnem okolju in jim tako zagotoviti ustrezno usposobljene posameznike za zasedbo prostih delovnih mest.

Po podatkih zavoda je bilo v letu 2022 v program vključenih 5.350 brezposelnih oseb, od tega 3.367 žensk (63,0 odstotka vseh vključenih), 2.066 vključenih oseb je bilo dolgotrajno brezposelnih (38,6 odstotka), 1.602 osebi sta bili starejši od 50 let (29,9 odstotka) in 2.529 oseb z nizko izobrazbo (47,3 odstotka). Vključenih je bilo tudi 526 invalidnih oseb (9,8 odstotka) in 1.784 prejemnikov denarne socialne pomoči (33,3 odstotka). V primerjavi z letom 2021, ko je bilo sklenjenih 4.076 pogodb, je viden porast za 31,3 odstotka (1.274 več vključitev).

Glavni razlog za porast v primerjavi z letom 2021 je v tem, da se je izobraževanje na daljavo v zadnjem letu pokazalo kot ustrezno nadomestilo za vključevanje oseb v pretežno teoretično naravnane programe oziroma v programe, kjer se tudi praktični del (vaje, diskusije ipd.) lahko izvede na daljavo. Polega tega so se v zadnjem letu tako izvajalci kot udeleženeci tehnično prilagodili temu načinu izvajanja, ki je z vsako nadaljnjo izvedbo postajalo lažje in bolj sprejemljivo za večino brezposelnih oseb. Na porast vključitev je vplivala tudi sprostitev večine ukrepov za zajezitev epidemije (v marcu 2022). Nezanemarljivo pa vpliva na porast tudi dejstvo, da je zavod aprila zaradi porabe vseh razpoložljivih sredstev ustavili vključevanje v programe neformalnega izobraževanja in usposabljanja, ki so financirani s sredstvi iz ESS. Ker sta se oba programa, tako neformalno izobraževanje in usposabljanje kot tudi neformalno izobraževanje in usposabljanje za mlade, oba financirana s sredstvi iz ESS, zaključila konec oktobra 2022, se je delež vključitev v lokalne programe neformalnega izobraževanja in usposabljanja, ki je v celoti financiran iz integralnega proračuna, povečal.

Največ oseb, in sicer 1.541 (28,8 odstotka), je bilo vključenih v program Izpit iz znanja slovenskega jezika na vstopni ravni (raven zahtevnosti A1), sledijo Slovenščina kot drugi in tuji jezik – vstopna raven (A1) s 579 vključitvami (10,8 odstotka) ter Digitalna pismenost (osnove) s 410 vključitvami (7,7 odstotka).

Po področjih je bilo največ vključitev na področju usvajanja jezikov (drugih, tujih, znakovnih, prevajalstvo), in sicer 2.566 vključitev (48 odstotkov), kar je treba pripisati predvsem intenzivnemu vključevanju v različne tečaje in predvsem opravljanju izpitov iz slovenščine (skupno 2.322 ali 43,4 odstotka vključitev), zaradi zakonsko določenega pogoja o izkazovanju znanja slovenskega jezika, ki je pogoj za vse tujce, vpisane v evidenco zavoda (8.a člen ZUTD). Sledita področje interdisciplinarne izobraževalne aktivnosti/izidi, pretežno informacijske in komunikacijske tehnologije, s 641 vključitvami (12 odstotkov) ter področje uporaba računalnika, kjer je zavod evidentiral 586 vključenih (10,9 odstotka).

Zavod je izvedel 37 spremljanj na kraju samem in pri izvedbi šestih programov ugotovil nepravilnosti (pri treh programih je izvajalec nepravilnosti tudi odpravil).

Med vključenimi osebami v letu 2022 se je zaposlilo 1.210 oseb ali 25,5 odstotka tistih, ki so že zaključili aktivnost. 601 pogodba se v tem obdobju še ni zaključila (11,2 odstotka vseh pogodb). Izhodi v zaposlitev še niso dokončni, saj jih zavod spremlja še eno leto po zaključku.

Preglednica 9: Lokalni programi neformalnega izobraževanja in usposabljanja, 20 vključitev ali več, 2022

|  |  |
| --- | --- |
| Ime lokalnega programa neformalnega izobraževanja in usposabljanja | 2022 |
| 0231 Izpit iz znanja slovenskega jezika na vstopni ravni (raven zahtevnosti A1) | 1.541 |
| 0231/16 Slovenščina kot drugi in tuji jezik – vstopna raven (A1) | 579 |
| 0688/1 Digitalna pismenost (osnove) | 410 |
| 0611/1 Računalniška pismenost za odrasle | 245 |
| 1032/1 Varnostnik | 228 |
| 0688/2 Digitalna pismenost (napredno) | 218 |
| 0611/11 Excel – osnovni tečaj | 172 |
| 0413/1 Podjetniška delavnica (osnove podjetništva, trženje, poslovni načrt) | 155 |
| 0231/13 Slovenski jezik za tujce, stopnje od I do III | 144 |
| 1041/1 Usposabljanje in pridobitev vozniškega izpita kategorije C | 107 |
| 0414/2 Strokovnjak za digitalni marketing – usposabljanje in pridobitev certifikata | 101 |
| 0231/2 Nemški jezik, ravni A1–C2 | 90 |
| 0613/3 Napredni računalniški analitik | 78 |
| 0411/1 Usposabljanje za knjigovodska dela | 70 |
| 1041/8 Tečaj za voznika viličarja | 67 |
| 0011/4 Posebni program za etnično skupino Romov: osnovno opismenjevanje za etnično skupino Romov | 64 |
| 0414/4 Izboljšanje veščin mreženja ter upravljanja s ključnimi strankami za uspešno prodajo | 64 |
| 0231/17 Uporabna slovenščina za ukrajinsko govoreče | 63 |
| 0231/14 Izpit iz znanja slovenščine kot drugega in tujega jezika – osnovna raven (A2–B1) | 58 |
| 0921/1 Socialni oskrbovalec na domu | 51 |
| 0414/3 Upravljavec družbenih omrežij – Akademija UDO | 50 |
| 0211/1 Oblikovalec spletnih strani | 48 |
| 0411/2 Računovodja za manjše družbe, samostojne podjetnike in zavode | 48 |
| 0411/3 Računovodja | 47 |
| 0611/3 Pridobitev standardnega ECDL spričevala (evropsko računalniško spričevalo) | 46 |
| 0231/1 Angleški jezik – ravni A1–C2 | 42 |
| 0231/3 Italijanski jezik, ravni A1–C2 | 36 |
| 1041/6 Usposabljanje za voznika v cestnem prometu (temeljna kvalifikacija) TK | 36 |
| 0611/4 Pridobitev osnovnega ECDL spričevala (evropsko računalniško spričevalo) | 34 |
| 0611/12 Učenje/delo na daljavo prek MS Teams za osnovne uporabnike | 28 |
| 0415/1 Tečaj slepega tipkanja | 27 |
| 1041/15 Usposabljanje in pridobitev vozniškega izpita kategorije B | 26 |
| 0416/3 Posrednik za nepremičnine | 26 |
| 0723/2 Pomočnik izdelovalca oblačil | 26 |
| 1013/3 Usposabljanje za pomočnika kuharja | 22 |
| 1041/4 Usposabljanje in pridobitev vozniškega izpita kategorije CE | 20 |

*Vir: Zavod Republike Slovenije za zaposlovanje.*

**Vključevanje brezposelnih oseb v podporne in razvojne programe (1.1.2.2)**

Namen programa je izboljšanje zaposlitvenih možnosti, odpravljanje ovir pri iskanju zaposlitve in pridobivanje dodatnega znanja, veščin in spretnosti. Posebnost tega programa je, da so sredstva za njegovo izvajanje izvajalcem zagotovljena iz drugih virov.

Po podatkih zavoda je bilo v letu 2022 v različne podporne in razvojne programe vključenih 163 oseb, kar je 27,8 odstotka manj kot leto prej. Padec vključitev v program je posledica zaključka večine projektov zunanjih partnerjev, ki so financirani s sredstvi iz ESS in v katere zavod prek tega programa vključuje brezposelne osebe. Še posebej je na število vključitev vplival zaključek pogodbe o financiranju podpornih in razvojnih programov za pridobitev TPK, sklenjene z MVI, ki se je iztekla 31. oktobra 2022, vključevanje pa je bilo zaustavljeno že nekaj mesecev prej. Največ vključitev je zavod v preteklih letih evidentiral ravno v okviru tega projekta.

Med vsemi vključenimi v program v letu 2022 je bilo 121 žensk (74,2 odstotka), 77 dolgotrajno brezposelnih (47,2 odstotka) in 80 oseb, starejših od 50 let (49,1 odstotka). Med vključenimi je bilo še 33 invalidov (20,3 odstotka) in 37 prejemnikov denarne socialne pomoči (22,7 odstotka).

Največ vključitev je bilo v programe za pridobitev temeljnih in poklicnih kompetenc (TPK), ki jih financira MIZŠ, v katere je bilo vključenih 123 oseb (75,5 odstotka), 241 udeležencev (24,5 odstotka) pa je obiskovalo druge izobraževalne programe, financirane z drugimi javnimi sredstvi.

Po začasnih podatkih se je med vključenimi v letu 2022 zaposlilo 59 oseb (36,2 odstotka). Vse pogodbe so se že zaključile. Izhodi v zaposlitev še niso dokončni, saj jih zavod spremlja še eno leto po zaključku.

Preglednica 10: Preglednica vključitev brezposelnih oseb v podporne in razvojne programe, s 5 vključitvami in več, leto 2022

|  |  |
| --- | --- |
| Ime podpornega in razvojnega programa | 2022 |
| Priprava na strokovni izpit in opravljanje strokovnega izpita iz upravnega postopka | 51 |
| Usposabljanje eDigiStar računalniške delavnice | 19 |
| Program za izboljšanje splošne računalniške digitalne pismenosti | 19 |
| Računalniška pismenost za odrasle (RPO) | 17 |
| Uporaba računalniške in digitalne tehnologije | 13 |
| Startaj kariero s potencialom | 10 |
| Delavnica Inovativno na pot podjetništva | 8 |
| WORD osnovni | 6 |
| Angleščina na ravni A2 (vmesna raven) | 5 |

*Vir: Zavod Republike Slovenije za zaposlovanje.*

**Projektno učenje mlajših odraslih (1.1.2.4)**

Projektno učenje mlajših odraslih (v nadaljnjem besedilu: PUM-O) delno financira Evropska unija v okviru OP EKP 2014–2020, 9. prednostne osi socialna vključenost in zmanjševanje tveganja revščine, prednostne naložbe 9.1 aktivno vključevanje, vključno s spodbujanjem enakih možnosti in dejavnega sodelovanja ter izboljšanjem zaposljivosti, specifičnega cilja 9.1.2 opolnomočenje ciljnih skupin za približevanje trgu dela.

PUM-O je program neformalnega izobraževanja, namenjen mlajšim odraslim od 15. do dopolnjenega 26. leta starosti, ki imajo status brezposelne osebe ali status iskalca prve zaposlitve, niso vključeni v izobraževanje, se pri izobraževanju ukvarjajo s težavami, ki lahko vodijo v prekinitev šolanja, in niso zaposleni oziroma nimajo zaposlitve.

Temeljni namen programa je razvijati zmožnosti ranljivih mlajših odraslih za uspešno vključevanje v izobraževanje za pridobitev izobrazbe, razvijanje poklicne identitete in tako uspešno vključevanje na trg dela ter uspešno socialno vključitev. V programu se enakovredno uresničujejo ti glavni cilji:

* oblikovanje poklicne identitete, samoiniciativnosti in podjetnosti z namenom približevanja trgu dela oziroma vstopa na trg dela;
* razvijanje učljivosti in razvijanje temeljnih zmožnosti, oblikovanje osebne identitete in spodbujanje dejavne udeležbe v družbi.

Program PUM-O je od 1. januarja 2022 do 30. aprila 2022 izvajalo 12 izvajalcev (sedem iz vzhodne kohezijske regije in pet iz zahodne kohezijske regije). 30. aprila 2022 so se vsem izvajalcem iztekle dvoletne pogodbe, zavod pa je na podlagi pozitivnih odločb v aprilu pripravili nove pogodbe z veljavnostjo do 31. avgusta 2022. Od 1. maja 2022 program izvaja 11 izvajalcev, en izvajalec je program začel izvajati 1. junija 2022. Nato so se pogodbe z vsemi izvajalci podaljšale do 30. aprila 2023.

Program se je do sredine februarja 2022 za udeležence, ki niso izpolnjevali pogoja PCT, zaradi epidemije izvajal na daljavo.

Po podatkih zavoda se je v letu 2022 v program vključila 701 oseba, od tega 386 oseb iz kohezijske regije vzhodna Slovenija (55,1 odstotka) in 315 oseb iz kohezijske regije zahodna Slovenija (44,9 odstotka). Med novimi vključitvami je 351 žensk (50,1 odstotka), 295 iskalcev prve zaposlitve (42,1 odstotka), 77 dolgotrajno brezposelnih (10,9 odstotka), 583 oseb ima le osnovnošolsko izobrazbo (83,2 odstotka), 242 pa je prejemnikov denarne socialne pomoči (34,5 odstotka).

Med vključenimi v letu 2022, ki so že zaključili aktivnost, se je zaposlilo 65 oseb (13,6 odstotka). 224 pogodb se v tem obdobju še ni zaključilo. Izhodi v zaposlitev še niso dokončni, saj jih zavod spremlja še eno leto po zaključku.

**Praktični programi za spodbujanje zaposlovanja (MIC) (1.1.2.5)**

Namen vključitve v praktične programe za spodbujanje zaposlovanja (MIC)je povečanje zaposljivosti in izboljšanje možnosti za vstop na trg dela s pridobitvijo novih znanja, veščin in spretnosti ter boljšo usposobljenostjo za opravljanje konkretnih del in nalog na določenem delovnem mestu.

Program delno financira Evropska unija iz ESS OP EKP 2014–2020 v okviru 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi prek lokalnih pobud za zaposlovanje in spodbujanje mobilnosti delavcev, in specifičnega cilja 8.1.1 povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Praktične programe za spodbujanje zaposlovanja (MIC) izvajajo zunanji izvajalci, vpisani v register zunanjih izvajalcev pri zavodu, ki so za izvajanje posameznega programa izbrani v skladu s postopki izbora, kot to določa ZUTD. Osebe iz ciljnih skupin se k izbranim izvajalcem vključijo v proces izobraževanja in usposabljanja.

V letu 2022 ni bilo vključitev v program, saj se je s koncem leta 2021 izvajanje predčasno zaključilo.

**Kompetenčni centri za razvoj kadrov 2019–2022 (KOC 3.0) (1.1.3.3)**

Program KOC 3.0 je sofinanciran s sredstvi ESS v okviru OP EKP 2014–2020, in sicer 10. prednostne osi znanje, spretnosti in vseživljenjsko učenje za boljšo zaposljivost. Namen operacije je izboljšanje kompetenc, produktivnosti, ustvarjalnosti in inovativnosti zaposlenih ter krepitev konkurenčnosti slovenskega gospodarstva. Program uresničuje naslednje cilje:

* izboljšanje kompetenc zaposlenih in s tem povečanje njihove prilagodljivosti, zaposljivosti in učinkovitosti;
* krepitev ozaveščenosti zaposlenih in delodajalcev o nujnosti vseživljenjskega usposabljanja;
* krepitev povezovanja, mreženja podjetij in prenosa dobrih praks na področju razvoja kadrov;
* krepitev konkurenčnosti in inovativnosti slovenskega gospodarstva;
* predstavljanje gospodarskih panog in/ali prednostnih področij, opredeljenih v strategiji pametne specializacije.

Program se izvaja kot sklop dveh podaktivnosti (katalog APZ):

* usposabljanje za krepitev kompetenc, ki jih izvaja sklad v okviru projekta Kompetentna Slovenija,
* vzpostavitev in delovanje kompetenčnih centrov za razvoj kadrov (KOC).

V okviru podaktivnosti Kompetentna Slovenija so delavnice in usposabljanja usmerjeni predvsem v povečanje kompetenc in zmanjšanje neskladij med obstoječim znanjem ter na novo nastajajočimi potrebami na trgu dela. Teme delavnic so bile izbrane na podlagi analize S4 in pregleda potreb po usposabljanjih, izvedenih v okviru projekta KOC 2.0, in na podlagi sprotnih analiz o potrebah po novih vrstah znanja.

V letu 2022 je bilo izvedenih 57 delavnic z 860 vključitvami. Delavnice so bile organizirane delno v živo in delno on-line, s ciljem, da se udeleženci ozavestijo o prednostih, ki jih ponuja t. i. hibridna oblika usposabljanja. Udeleženci so še naprej, kot ključno dodano vrednost, poudarjali uporabno vrednost delavnic.

V okviru podaktivnosti delovanje KOC so se v letu 2022 kljub omejitvam in težavam, ki so jih prinesli ukrepi za zajezitev epidemije covida-19, predvsem na začetku leta, dokaj uspešno izvajala usposabljanja in izobraževanja, saj je bilo vključenih 7.250 oseb.

V letu 2022 je bilo v obe podaktivnosti vključenih 8.110 zaposlenih oseb (od začetka izvajanja 33.689 vključitev, s čimer je kazalnik že presežen).

Zadnje aktivnosti v okviru KOC so bile izvedene v avgustu 2022, v okviru podaktivnosti Kompetentna Slovenija pa v oktobru 2022. Izvajanje programa je zaključeno 31. decembra 2022.

**Celovita podpora podjetjem za aktivno staranje delovne sile (ASI) (1.1.3.2)**

Program ASI se je izvajal v obdobju od leta 2017 do 31. 12. 2022, in sicer je bil sofinanciran s sredstvi iz ESS v okviru OP EKP 2014–2020, 8. prednostne osi spodbujanje zaposlovanja in transnacionalna mobilnost delovne sile. Obravnaval je izzive negativnih demografskih gibanj in se usmerjal v krepitev kompetenc, to je usposabljanja in izpopolnjevanja starejših zaposlenih (nad 45 let) kot posebej ranljive skupine na trgu dela, in sicer za podaljševanje delovne aktivnosti starejših zaposlenih. Namen projekta je bil tudi večja vloga delodajalcev pri upravljanju starajoče se delovne sile. Program se je izvajal kot sklop različnih dejavnosti, pri čemer sta predmet APZ podaktivnosti:

* podpora delodajalcem pri oblikovanju in uveljavljanju strategij in/ali načrtov ukrepov za učinkovito upravljanje starejših zaposlenih in krepitev kompetenc starejših zaposlenih ter
* pilotni projekti razvoja in uvedbe inovativnih rešitev za ohranjanje zavzetosti, produktivnosti in učinkovitosti starejših zaposlenih.

V okviru podaktivnosti podpora delodajalcem so se v letu 2022 zaključile aktivnosti javnega razpisa za sofinanciranje podjetij (JP ASI 2021) za pripravo strategij za učinkovito upravljanje starejših zaposlenih (sklop A) in krepitev njihovih kompetenc (sklop B), ki je bil objavljen 16. aprila 2021.

V letu 2022 je bilo v programe usposabljanja in motivacijske programe vključenih 1.122 starejših, od tega 812 žensk. V celotnem obdobju izvajanja programa pa je bilo vključenih 18.070 oseb, od tega 10.278 žensk.

V okviru podaktivnosti pilotni projekti se v letu 2022 niso več vključevala nova podjetja, saj so se aktivnosti v okviru drugega javnega razpisa pilotni projekti iz leta 2020 zaključile 31. decembra 2021.

V celotnem obdobju izvajanja je bilo podprtih 25 inovativnih projektov in skupno 50 podjetij. Izvajale so se aktivnosti z naslednjih vsebinskih področij: mentorstvo in medgeneracijski prenos znanja, nasledstva, izboljšanje telesnega in duševnega zdravja zaposlenih, motiviranje zaposlenih, vpeljava ergonomskih rešitev, prilagoditev delovnega časa, dela in okolja, spodbujanje zavzetosti in vključenosti.

Načrtovano je, da se bo program ASI izvajal tudi v novem finančnem obdobju v okviru EKP 2021–2027.

**Usposabljanje na delovnem mestu (1.1.4.3)**

Programje namenjen pridobivanju in krepitvi sposobnosti, znanja, veščin in spretnosti brezposelnih oseb, katerih znanje oziroma delovne izkušnje ne omogočajo neposredne zaposlitve. Program spodbuja zaposlovanje brezposelnih oseb iz ciljnih skupin.

Program delno financira Evropska unija iz ESS OP EKP 2014–2020 v okviru prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so najdlje od trga dela, tudi prek lokalnih pobud za zaposlovanje in spodbujanje mobilnosti delavcev, in specifičnega cilja 8.1.1 povečanje zaposlenosti brezposelnih, še posebno starejših od 50 let, dolgotrajno brezposelnih in tistih z izobrazbo pod ISCED 3.

Ciljna skupina so brezposelne osebe, ki so starejše od 50 let, prijavljene v evidenci brezposelnih oseb, dolgotrajno brezposelne osebe, stare 30 let in več, brezposelne osebe, stare 30 let in več, ki imajo največ osnovnošolsko izobrazbo (ISCED 2), brezposelne osebe, stare 30 let in več, ki se po vključitvi v program socialne aktivacije znova vključujejo na trg dela oziroma so v določenem obdobju v večjem deležu zastopane v evidenci brezposelnih oseb pri ZRSZ, brezposelne osebe, stare 30 let in več, prejemnice denarne socialne pomoči, ter brezposelne osebe, stare 30 let in več, ki so izgubile delo iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 in so se v evidenco brezposelnih oseb prijavile v obdobju od 13. marca 2020 do 31. decembra 2021.

Usposabljanje traja tri mesece. Izjemoma lahko traja dva meseca, če tako odloči zavod na podlagi smiselnosti glede na v ponudbi predlagani program posameznega usposabljanja. Usposabljanje poteka pod strokovnim vodstvom mentorja, ki ga zagotovi delodajalec. Mentorstvo mora biti opravljeno kakovostno in v predpisanem obsegu, najmanj 90 ur pri trimesečnem ali najmanj 60 ur pri dvomesečnem usposabljanju.

Vključevanje v program se je v kohezijski regiji zahodna Slovenija prenehalo 30. aprila 2022, ko se je iztekel tudi skrajni rok za oddajo ponudb, medtem ko so vključitve v kohezijski regiji vzhodne Slovenije potekale do 11. julija 2022, ko je bila z brezposelno osebo sklenjena zadnja pogodba o izvedbi programa usposabljanja v okviru javnega povabila »Usposabljam.se 2020–2022«.

V letu 2022 se je v usposabljanje na delovnem mestu vključilo 376 brezposelnih oseb, med njimi je bilo 259 žensk (68,9 odstotka vseh vključenih). Glede na starost je bilo največ vključenih v starosti od 30 do 39 let, in sicer 171 (45,5 odstotka), sledijo osebe v starosti od 40 do 49 let, vključenih je bilo 115 (30,6 odstotka). Glede na raven izobrazbe je imelo največ vključenih končano V. raven izobrazbe (121 oseb ali 32,2 odstotka). Med vključenimi je bilo 30 (8,0 odstotka) iskalcev prve zaposlitve, 231 oseb (61,4 odstotka) je bilo dolgotrajno brezposelnih in 82 (22,0 odstotka) trajno presežnih delavcev in stečajnikov. Vključenih je bilo tudi 30 (8 odstotkov) invalidnih oseb, 41 (10,9 odstotka) prejemnikov denarnega nadomestila in 153 (40,7 odstotka) prejemnikov denarne socialne pomoči.

Do 31. decembra 2022 se je zaposlilo 241 vključenih ali 64,1 odstotka vseh. Podatki o izhodih v zaposlitev še niso dokončni.

**Usposabljanje na delovnem mestu – mladi (1.1.4.4)**

Program je namenjen pridobivanju in krepitvi sposobnosti, znanja, veščin in spretnosti brezposelnih oseb, katerih znanje oziroma delovne izkušnje ne omogočajo neposredne zaposlitve. Program spodbuja zaposlovanje brezposelnih oseb iz ciljne skupine.

Program delno financira Evropska unija iz ESS OP EKP 2014‒2020 v okviru 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.2 trajnostno vključevanje mladih na trg dela, predvsem tistih, ki niso zaposleni in se ne izobražujejo ali usposabljajo, vključno z mladimi, ki so izpostavljeni socialni izključenosti, in mladimi iz marginaliziranih skupnosti, vključno z izvajanjem sheme jamstvo za mlade, in specifičnega cilja 8.2.1 znižanje brezposelnosti mladih.

Ciljna skupina programa so brezposelne osebe, stare do 29 let oziroma mlajše od 30 let, ki so prijavljene v evidenci brezposelnih oseb na zavodu in katerih znanje oziroma delovne izkušnje ne omogočajo neposredne zaposlitve. Usposabljanje traja tri mesece. Izjemoma traja dva meseca, če tako odloči zavod na podlagi smiselnosti glede na v ponudbi predlagani program posameznega usposabljanja. Usposabljanje poteka pod strokovnim vodstvom mentorja, ki ga zagotovi delodajalec. Mentorstvo mora biti opravljeno kakovostno in v predpisanem obsegu najmanj 90 oziroma 60 ur.

Delodajalci za izvedbo projektov usposabljanja so lahko oddali ponudbo na javno povabilo »Usposabljam.se 2020−2022« do 30. aprila 2022, vključitve v programe so potekale najdlje do 30. junija 2022, programi pa so se pri izbranih delodajalcih lahko izvajali do najdlje 30. septembra 2022.

Zavod je v letu 2022 sklenil pogodbe o vključitvi v program s 539 mladimi brezposelnimi osebami, med njimi je bilo 309 žensk (57,4 odstotka vseh). Največ vključenih je imelo končano V. raven izobrazbe (214 ali 39,7 odstotka). Med vključenimi je bilo 295 iskalcev prve zaposlitve (54,7 odstotka), 25 presežnih delavcev in stečajnikov (4,6 odstotka), 103 dolgotrajno brezposelne osebe (19,1 odstotka). Med vključenimi je bilo 23 prejemnikov denarnega nadomestila (4,3 odstotka) in 138 prejemnikov denarne socialne pomoči (25,6 odstotka). Vključene so bile tudi tri invalidne osebe.

Do 31. decembra 2022 se je zaposlilo 417 vključenih (77,4 odstotka vseh). Zaposlitve še niso dokončne, saj za vse vključene še ni poteklo obdobje spremljanja.

**Usposabljanje na delovnem mestu za osebe z mednarodno zaščito in tujce (1.1.4.6)**

Programje namenjen delovni in socialni vključitvi ter povečanju zaposlitvenih možnosti vključenih oseb. S pridobitvijo in krepitvijo znanja, veščin in spretnosti na konkretnem delovnem mestu je vključenim osebam omogočen dostop do dela in zaposlitve, poveča se tudi njihova konkurenčnost na trgu dela. Program je v celoti financiran iz proračuna Republike Slovenije.

Ciljna skupina so brezposelne osebe, prijavljene v evidenci brezposelnih oseb pri zavodu, ki imajo v skladu z veljavno zakonodajo priznano mednarodno zaščito ali so pridobile začasno zaščito ali pa so tujci brez delovnih izkušenj in znanja slovenskega jezika s stalnim prebivališčem v Republiki Sloveniji, ki so dolgotrajno brezposelni in prejemajo denarno socialno pomoč.

Program poteka pod vodstvom mentorja, ki ga določi delodajalec, in ob sodelovanju s strokovnim delavcem zavoda, ki ga za posameznega udeleženca določi zavod. S slovarčkom, ki je dosegljiv na vidnem mestu, program pripomore k pridobivanju veščin jezikovnega komuniciranja v slovenskem jeziku. Za usposabljanje udeleženca mora mentor opraviti najmanj 40 ur individualnega mentorstva mesečno. Usposabljanje traja šest mesecev.

Novo javno povabilo delodajalcem za izvedbo lokalnih programov usposabljanja na delovnem mestu za osebe na področju mednarodne zaščite in tujce je zavod objavil na spletni strani 19. aprila 2022. Ciljna skupina oseb s pridobljeno začasno zaščito (državljani Ukrajine) je bila v skladu z veljavnim Zakonom o začasni zaščiti razseljenih oseb v program dodana z navedenim javnim povabilom.

Po podatkih zavoda se je v letu 2022 v program vključilo 12 brezposelnih oseb, med njimi je bilo osem žensk (66,7 odstotka). Od vseh vključenih jih je osem imelo največ osnovnošolsko izobrazbo (66,7 odstotka). Med vključenimi je bilo tudi 11 iskalcev prve zaposlitve (91,7 odstotka), šest dolgotrajno brezposelnih (50 odstotkov) in trije prejemniki denarne socialne pomoči (25 odstotkov).

Do konca leta 2022 sta se zaposlili dve vključeni osebi, šest sklenjenih pogodb z osebami se v obdobju poročanja še ni zaključilo.

**Usposabljamo lokalno (1.1.4.7)**

Namen programa je pridobivanje in krepitev sposobnosti, znanja, veščin in spretnosti brezposelnih oseb, katerih znanje oziroma delovne izkušnje ne omogočajo neposredne zaposlitve na delovnih mestih za deficitarne poklice. Program prispeva tudi k odpravi strukturnih neskladij na trgu delovne sile v posameznem lokalnem okolju. Ciljna skupina so brezposelne osebe, prijavljene v evidenci brezposelnih oseb na zavodu. Program je v celoti financiran iz proračuna Republike Slovenije.

Program se izvaja z usposabljanjem na delovnem mestu, pri delodajalcih na konkretnem delovnem mestu. V času izvajanja delodajalec zagotavlja ustrezno strokovno vodstvo. Usposabljanje traja tri mesece. Izjemoma traja dva meseca, če tako odloči zavod na podlagi prejete ponudbe delodajalca. Mentorstvo mora biti opravljeno kakovostno in v predpisanem obsegu, najmanj 90 ur pri trimesečnem ali najmanj 60 ur pri dvomesečnem usposabljanju.

20. aprila 2022 je bila objavljena peta sprememba javnega povabila delodajalcem za izvedbo lokalnih programov usposabljanja na delovnem mestu »Usposabljam.se 2020–2023«, s katero se je podaljšalo obdobje izvajanja programa. Delodajalci lahko oddajo ponudbo na javno povabilo najpozneje 31. maja 2023.

Po podatkih zavoda se je v letu 2022 v program vključilo 1.542 brezposelnih oseb, med njimi je bilo 980 žensk (63,6 odstotka). Glede na raven izobrazbe je imelo največ vključenih končano V. raven izobrazbe (604 ali 39,2 odstotka vseh). Med vključenimi je bilo največ udeležencev starih od 30 do 39 let (432 ali 28 odstotkov). Vključenih je bilo tudi 436 iskalcev prve zaposlitve (28,3 odstotka), 400 dolgotrajno brezposelnih oseb (25,9 odstotka) in 53 invalidov (3,4 odstotka). 159 vključenih je prejemalo denarno nadomestilo (10,3 odstotka), 393 pa denarno socialno pomoč (25,5 odstotka).

Od vseh vključenih v letu 2022 se jih je zaposlilo 555 (56,9 odstotka vseh vključenih). V obdobju poročanja se 566 sklenjenih pogodb z osebami še ni zaključilo.

**Delovni preizkus 30 plus (1.1.5.1)**

Program Delovni preizkus 30 plus se izvaja v okviru operacije usposabljanje na delovnem mestu **(1.1.4.3)**, ki jo delno financira Evropska unija iz ESS na podlagi OP EKP 2014–2020 v okviru prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so najdlje od trga dela, tudi prek lokalnih pobud za zaposlovanje in spodbujanje mobilnosti delavcev, specifičnega cilja 8.1.1 povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Namen programa je omogočiti brezposelnim, da pred zaposlitvijo oziroma pred odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoje znanje, veščine, kompetence in/ali spretnosti. Delodajalci lahko z delovnim preizkusom prihodnjega sodelavca oziroma sodelavko pred sklenitvijo delovnega razmerja preizkusijo in spoznajo.

Delovni preizkus se izvaja pri delodajalcih na delovnem mestu v skladu s sprejeto ponudbo, v kateri delodajalec opredeli program izvajanja delovnega preizkusa. Delodajalec mora osebi zagotoviti mentorja, predpisan je minimalni obseg mentorstva (20 ur). Dejavnost traja najmanj 100 ur in največ en mesec. Delovni preizkus je lahko daljši od enega meseca v primeru vključitve invalida ali osebe z odločbo za delo s krajšim delovnim časom od polnega. Osebe se vključijo na podlagi zaposlitvenega načrta, po uspešno opravljenem zdravniškem pregledu in sklenitvi pogodbe o vključitvi.

V program Delovni preizkus 30 plus se vključujejo osebe, ki so starejše od 50 let, prijavljene v evidenci brezposelnih oseb, ali stare 30 let in več ter dolgotrajno brezposelne ali stare 30 let in več ter imajo največ osnovnošolsko izobrazbo (ISCED 2) ali stare 30 let in več, ki se po vključitvi v programe socialne aktivacije znova aktivirajo na trgu dela oziroma so v določenem obdobju v večjem deležu zastopane v evidenci brezposelnih oseb pri ZRSZ, osebe, stare 30 in več, ki so prejemnice denarne socialne pomoči, ali osebe, stare 30 let in več, ki so izgubile delo iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 in so se v evidenco brezposelnih oseb prijavile v obdobju od 13. marca 2020 do 31. decembra 2021.

Delodajalci za izvedbo projektov delovnega preizkusa oddajo ponudbo na javno povabilo »Delovni preizkus 2020–2022«. Skrajni rok za oddajo ponudb je bil 15. junij 2022, programi pa so se pri izbranih izvajalcih lahko izvajali do najdlje 30. septembra 2022. Vključevanje v program delovnega preizkusa se je v kohezijski regiji zahodne Slovenije (v nadaljnjem besedilu: KRZS) prenehalo s 1. majem 2022, medtem ko se je vključevanje v kohezijski regiji vzhodne Slovenije (v nadaljnjem besedilu: KRVS) prenehalo s 15. junijem 2022, ko se je zaprlo Javno povabilo za izvedbo lokalnih programov »Delovnega preizkusa 2020–2022«.

Po podatkih zavoda se je v letu 2022 v program vključilo 115 brezposelnih oseb, med njimi je bilo 69 žensk (60,0 odstotka). Glede na starostno strukturo je bilo vključenih največ brezposelnih v skupini od 50 do 59 let (48 oseb ali 41,7 odstotka vseh). Glede na raven izobrazbe je bilo največ vključenih s pridobljeno poklicno izobrazbo (III. in IV. raven), in sicer 44 oseb ali 38,3 odstotka vseh. Med vključenimi je bilo tudi šest (5,2 odstotka vseh) iskalcev prve zaposlitve, 40 oseb (34,8 odstotka) je bilo dolgotrajno brezposelnih, 30 oseb (26,1 odstotka) je bilo presežnih delavcev in stečajnikov, 15 (13,0 odstotka) je bilo invalidnih oseb. Vključenih je bilo tudi 29 prejemnikov denarnega nadomestila (25,2 odstotka) in 33 prejemnikov denarne socialne pomoči (28,7 odstotka).

Ob koncu leta so bile zaključene vse pogodbe. Do 31. decembra 2022 se je zaposlilo 97 oseb ali 84,4 odstotka vseh vključenih.

**Delovni preizkus za mlade (1.1.5.2)**

Program Delovni preizkus za mlade se izvaja v okviru programa Usposabljanje na delovnem mestu – mladi (1.1.4.4), ki ga delno financira Evropska unija s sredstvi iz ESS na podlagi OP EKP 2014‒2020 v okviru prednostne naložbe 8.2 trajnostno vključevanje mladih na trg dela, predvsem tistih, ki niso zaposleni in se ne izobražujejo ali usposabljajo, vključno z mladimi, ki so izpostavljeni socialni izključenosti, in mladimi iz marginaliziranih skupnosti, vključno prek izvajanja sheme Jamstvo za mlade, in specifičnega cilja 8.2.1 znižanje brezposelnosti mladih.

Namen programa je omogočiti brezposelnim, da pred zaposlitvijo oziroma odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoje znanje, veščine, kompetence in/ali spretnosti. Delodajalci lahko z delovnim preizkusom prihodnjega sodelavca oziroma sodelavko pred sklenitvijo delovnega razmerja preizkusijo in spoznajo.

Delovni preizkus se izvaja pri delodajalcih na konkretnem delovnem mestu v skladu s sprejeto ponudbo, v kateri delodajalec opredeli program izvajanja delovnega preizkusa. Delodajalec mora osebi zagotoviti mentorja, predpisan je minimalni obseg mentorstva (20 ur). Dejavnost traja najmanj 100 ur in največ en mesec. Delovni preizkus je lahko daljši od enega meseca v primeru vključitve invalida ali osebe z odločbo za delo s krajšim delovnim časom od polnega.

V delovni preizkus za mlade se vključujejo brezposelne osebe, stare do 29 let oziroma mlajše od 30 let, ki so prijavljene v evidenci brezposelnih oseb na zavodu.

Delodajalci za izvedbo projektov delovnega preizkusa oddajo ponudbo na javno povabilo »Delovni preizkus 2020–2022«. Skrajni rok za oddajo ponudb je bil 15. junij 2022, programi pa so se pri izbranih izvajalcih lahko izvajali najdlje do 30. septembra 2022. V program Delovni preizkus za mlade se je v vzhodni kohezijski regiji zadnja oseba vključila 23. junija 2022, v zahodni kohezijski regiji pa 6. junija 2022. Zaradi porabe sredstev, ki so bila na voljo iz ESS, je zavod del oseb vključil v program Delovni preizkus (1.1.5.3.), ki se v celoti financira iz proračuna Republike Slovenije.

Po podatkih zavoda se je v letu 2022 v program vključilo 74 brezposelnih oseb, med njimi je bilo 39 žensk (52,7 odstotka). Med vključenimi je bilo 32 (ali 43,2 odstotka) iskalcev prve zaposlitve, 40 oseb (ali 34,8 odstotka) je bilo dolgotrajno brezposelnih, osem oseb (10,8 odstotka) je bilo presežnih delavcev in stečajnikov. Vključilo se je tudi sedem prejemnikov denarnega nadomestila in 19 prejemnikov denarne socialne pomoči ter en invalid.

Do konca leta 2022 se je zaposlilo 68 ali 91,9 odstotka vseh vključenih. Vse pogodbe z osebami so se že zaključile.

**Delovni preizkus (1.1.5.3)**

Namen programa Delovni preizkus je omogočiti brezposelnim, da pred zaposlitvijo oziroma odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoje znanje, veščine, kompetence in/ali spretnosti. Delodajalci lahko z delovnim preizkusom prihodnjega sodelavca oziroma sodelavko pred sklenitvijo delovnega razmerja preizkusijo in spoznajo. Delovni preizkus se izvaja pri delodajalcih na konkretnem delovnem mestu. Program je v celoti financiran iz proračuna Republike Slovenije.

Delodajalec mora osebi zagotoviti mentorja, predpisan je minimalni obseg mentorstva (20 ur). Aktivnost traja najmanj 100 ur in največ en mesec. Delovni preizkus je lahko daljši od enega meseca v primeru vključitve invalida ali osebe z odločbo za delo s krajšim delovnim časom od polnega.

V delovni preizkus se vključujejo brezposelne osebe, ki so prijavljene v evidenci brezposelnih in je zanje ugotovljena smiselnost vključitve.

9. junija 2022 je bila objavljena peta sprememba Javnega povabila delodajalcem za izvedbo lokalnih programov delovnega preizkusa 2020–2023, s katero se je podaljšalo obdobje izvajanja programa. Javno povabilo je za oddajo ponudb odprto najdlje do 31. julija 2023.

Po podatkih zavoda se je v letu 2022 v program vključilo 175brezposelnih oseb, med njimi je bilo 110 žensk (62,9 odstotka). Največ vključenih, 59 (33,7 odstotka vseh), je imelo pridobljeno srednjo izobrazbo (V. raven izobrazbe) in poklicno izobrazbo (III. in IV. raven), 51 ali 29,1 odstotka vseh.

Med vključenimi je bilo 34 dolgotrajno brezposelnih (19,4 odstotka vseh), 33 iskalcev prve zaposlitve (18,9 odstotka vseh), 23 (13,1 odstotka vseh) je bilo presežnih delavcev in stečajnikov. Vključilo se je tudi 35 prejemnikov denarnega nadomestila (20,0 odstotka), 45 prejemnikov denarne socialne pomoči (25,7 odstotka) ter devet invalidov.

Med vključenimi v program v letu 2022 so se zaposlile 104 osebe (69,3 odstotka vseh), ki so zaključile program. 25 osebam vključitev v program v obdobju poročanja še ni prenehala.

* + - 1. Programi formalnega izobraževanja

**Program formalnega izobraževanja (1.2.1.1)**

Programe formalnega izobraževanja izvajajo izobraževalne organizacije, ki so vpisane v razvid MIZŠ. Namen programa je izobraževanje odraslih po javno veljavnih programih. Udeleženci po uspešno končanem programu pridobijo javno veljavno formalno izobrazbo. Program je v celoti financiran iz proračuna Republike Slovenije.

V okviru formalnega izobraževanja se brezposelne osebe lahko vključijo v:

* osnovno šolo za odrasle,
* zaključne letnike oziroma zaključne obveznosti srednjega poklicnega ali srednjega strokovnega izobraževanja na deficitarnih področjih,
* vse zaključne letnike srednjega izobraževanja ne glede na smer,
* priprave in opravljanje zaključnega izpita/poklicne ali splošne mature,
* zaključne letnike nižje poklicnega izobraževanja,
* nižje poklicno izobraževanje ali srednje poklicno in srednje strokovno izobraževanje za pridobitev izobrazbe za deficitarni poklic (izobraževanje pomeni prekvalifikacijo na isti ali višji izobrazbeni in kvalifikacijski ravni ter lahko traja največ dve leti).

Po podatkih zavoda se je v letu 2022 v programe formalnega izobraževanja vključilo skupno 443 oseb, med njimi 222 žensk (50,1 odstotka), 199 dolgotrajno brezposelnih (44,9 odstotka), 11 invalidov ter 306 prejemnikov denarne socialne pomoči (91,3 odstotka). V primerjavi z letom 2021, ko je bilo sklenjenih 356 pogodb, je viden porast, tj. za 24,4 odstotka več vključitev.

Največ vključitev, in sicer 317 (71,6 odstotka), je bilo v program osnovna šola za odrasle, preostalih 126 vključitev (28,4 odstotka) pa so vključitve v nižje poklicno in srednješolsko izobraževanje ter v zaključne izpite in opravljanje poklicne/splošne mature.

Preglednica 11: Programi formalnega izobraževanja s petimi vključitvami ali več, leto 2022

|  |  |
| --- | --- |
| Ime programa formalnega izobraževanja | 2022 |
| Osnovna šola za odrasle | 317 |
| Zdravstvena nega | 13 |
| Ekonomski tehnik | 12 |
| Bolničar - negovalec | 12 |
| Gastronomske in hotelske storitve, Gastronom hotelir | 12 |
| Predšolska vzgoja | 9 |
| Trgovec | 8 |
| Elektrikar | 5 |
| Frizer | 5 |
| Avtoserviser | 5 |

*Vir: Zavod Republike Slovenije za zaposlovanje.*

Zavod je v letu 2022 izvedel tri spremljanja na kraju samem. Pri izvajalcih ni bilo ugotovljenih nepravilnosti pri izvajanju programa. Od vključenih v letu 2022 se je med novovključenimi osebami zaposlilo 15 oseb, 334 pogodb z osebami (75,4 odstotka vseh) se v času priprave poročila še ni zaključilo.

* + 1. UKREP 3: SPODBUDE ZA ZAPOSLOVANJE

*Ukrep je namenjen povečanju zaposlitvenih možnosti ranljivih skupin brezposelnih oseb in se večinoma izvaja v obliki subvencij za zaposlitev delodajalcem. V ukrep se poleg ciljnih skupin, določenih v posameznem programu, lahko vključujejo tudi iskalci zaposlitve, katerih zaposlitev je ogrožena.*

Slika 6: Struktura ukrepa 3

* + 1.
		2. 1. Subvencije za zaposlitev

**Spodbujanje zaposlovanja – Zaposli.me (3.1.1.9)**

Program je delno financiran s sredstvi ESS v okviru OP EKP 2014‒2020, in sicer iz 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi prek lokalnih pobud za zaposlovanje, in s spodbujanjem mobilnosti delavcev, ter specifičnega cilja 8.1.1 povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Namen programa Spodbujanje zaposlovanja – Zaposli.me je spodbujanje zaposlovanja brezposelnih oseb iz ciljne skupine javnega povabila. Subvencioniranje zaposlitev brezposelnim osebam omogoča boljši in hitrejši dostop do kakovostne zaposlitve ter pomembno prispeva k njihovi zaposljivosti, socialnemu kapitalu, dolgoročni socialni vključenosti in enakim možnostim na trgu dela, hkrati pa zmanjšuje neskladje med ponudbo in povpraševanjem na trgu dela.

Zavod je v letu 2022 v program Zaposli.me 2020 vključeval brezposelne osebe s stalnim prebivališčem v kohezijski regiji vzhodna Slovenija, ki izpolnjujejo vsaj eno od teh meril:

* so starejše od 50 let,
* so vsaj 12 mesecev prijavljene v evidenci brezposelnih oseb in stare 30 let ali več,
* so stare 30 let ali več in imajo nepridobljeno ali pridobljeno največ osnovnošolsko izobrazbo (od ISCED 0 do vključno ISCED 2),
* so stare 30 let ali več in se bodo po vključitvi v programe socialne aktivacije znova aktivirale na trgu dela,
* so stare 30 let ali več in so prejemnice denarne socialne pomoči,
* so stare 30 let ali več in pri njih od zaključka zaposlitve v okviru programa javnih del še ni poteklo 12 mesecev,
* so stare 30 let ali več in so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih oseb prijavile v obdobju od 13. marca 2020 do 31. decembra 2021.

V letu 2022 je zavod v okviru javnega povabila »*Spodbujanje zaposlovanja – Zaposli.me 2020*« (v nadaljnjem besedilu: javno povabilo Zaposli.me 2020) nadaljeval le vključevanje brezposelnih oseb s stalnim prebivališčem v kohezijski regiji vzhodna Slovenija. Namreč javno povabilo Zaposli.me 2020 se je 3. avgusta 2021 zaprlo za zaposlitev brezposelnih oseb s stalnim prebivališčem v kohezijski regiji zahodna Slovenija zaradi razdelitve razpoložljivih sredstev za vključitev brezposelnih oseb iz te regije. Ponudbe na javno povabilo so tako v letu 2022 oddajali delodajalci iz vse Slovenije (ne glede na sedež), vendar je bila njihova ponudba sprejeta le za zaposlitev brezposelnih iz ciljne skupine s stalnim prebivališčem v kohezijski regiji vzhodna Slovenija.

Zavod je v juniju 2022 zaključil obravnavo ponudb, prejetih na javno povabilo Zaposli.me 2020, saj se je 31. maja 2022 iztekel skrajni rok za predložitev ponudb po javnem povabilu. Vključevanje oseb v projekte, ki so bili izbrani na podlagi zadnjih sprejetih ponudb v juniju 2022, se je zaključilo. Pogodbe o zaposlitvi med delodajalci in v projekt vključenimi osebami so se sklepale do 31. julija 2022. Načrtovane vključitve za leto 2022 so bile dosežene ali celo presežene, prav tako načrtovane vključitve na ravni programa.

Upravičeni strošek delodajalca je subvencija za zaposlitev brezposelne osebe iz ciljne skupine. Višina mesečne subvencije za zaposlitev osebe iz ciljne skupine za neprekinjeno obdobje najmanj 12 mesecev, in sicer za polni delovni čas, 40 ur na teden, znaša:

* 416 evrov za osebe, ki izpolnjujejo eno merilo ciljne skupine (spadajo v I. kategorijo), kar za 12 mesecev znaša 4.992 evrov,
* 500 evrov za osebe, ki izpolnjujejo dve merili ciljne skupine (spadajo v II. kategorijo), kar za 12 mesecev znaša 6.000 evrov,
* 583 evrov za osebe, ki izpolnjujejo tri merila ciljne skupine (spadajo v III. kategorijo), kar za 12 mesecev znaša 6.996 evrov,
* 666 evrov za osebe, ki izpolnjujejo štiri merila ali več meril ciljne skupine (spadajo v IV. kategorijo), kar za 12 mesecev znaša 7.992 evrov.

Subvencija za zaposlitev je sorazmerno nižja v primeru zaposlitve:

* invalidov, ki lahko opravljajo delo le krajši delovni čas, vendar ne krajši od 20 ur na teden, ali
* dolgotrajno brezposelnih oseb, ki so najmanj 12 mesecev prijavljene v evidenci brezposelnih oseb in se zaposlijo za krajši tedenski delovni čas od polnega, vendar ne krajši od 20 ur na teden.

Zavod je v letu 2022 od delodajalcev prejel 1.564 ponudb za zaposlitev oseb s subvencijo, od katerih jih je bilo 1.079 sprejetih, 406 nesprejetih (npr. zaradi neizpolnjevanja pogojev glede minimalnega števila zaposlenih, neustreznosti predlaganih brezposelnih oseb za vključitev, ker pozivi za dopolnitev/pojasnitev ponudb niso bile upoštevani v roku ipd.), od 79 ponudb so delodajalci odstopili.

Po podatkih zavoda se je v letu 2022 v program vključilo 1.139 brezposelnih oseb s stalnim prebivališčem v kohezijski regiji vzhodna Slovenija, kar je 101,2 odstotka vseh načrtovanih vključitev v tem letu za navedeno regijo (tj. 1.125). V program se je vključilo 597 žensk (52,4 odstotka vseh vključenih) in 133 invalidov (11,7 odstotka).

Preglednica 12:Struktura vključitev v program Zaposli.me po primarnih merilih za ciljne skupine (rizične skupine brezposelnih oseb), leto 2022

|  |  |
| --- | --- |
| Spodbujanje zaposlovanja – Zaposli.me (3.1.1.9) | Stari 30 let ali več |
| **Skupaj ena lastnost ali več** | **1 merilo** | **2 merili** | **3 merila** |
| **od tega DBO** | **od tega stari 50 let ali več** | **od tega s I. in II. ravnjo izobrazbe** | **od tega stari 50 let ali več in DBO** | **od tega stari 50 let ali več ter s I. in II. ravnjo izobrazbe** | **od tega DBO in s I. in II. ravnjo izobrazbe** | **od tega stari 50 let ali več, DBO in s I. in II. ravnjo izobrazbe** |
| KRVS (število) | 1.012 | 234 | 245 | 70 | 293 | 64 | 49 | 57 |
| KRVS (%) | 100 | 23,1 | 24,2 | 6,9 | 28,9 | 6,3 | 4,8 | 5,6 |

\* 127 oseb, ki niso navedene v preglednici, izpolnjuje eno od preostalih meril za ciljne skupine.

*Vir: Zavod Republike Slovenije za zaposlovanje.*

Razliko med vsemi vključenimi osebami in številom vseh vključenih oseb, razvidnih iz zgornje preglednice, predstavljajo vključitve, ki ne spadajo med zgoraj navedena merila za ciljne skupine (na primer: prejemniki denarne socialne pomoči itd.).

Med vsemi vključenimi osebami**[[9]](#footnote-9)** v letu 2022 je bilo:

* 633 dolgotrajno brezposelnih (55,6 odstotka vseh vključenih),
* 659 starejših od 50 let (57,9 odstotka vseh vključenih),
* 240 oseb z največ osnovnošolsko izobrazbo (21,1 odstotka vseh vključenih),
* 318 prejemnikov denarnega nadomestila (27,9 odstotka vseh vključenih oseb) in
* 222 prejemnikov denarne socialne pomoči oziroma (19,5 odstotka vseh vključenih oseb).

Največ vključenih je imelo V. raven izobrazbe, in sicer 348 oseb (30,6 odstotka), sledijo vključeni s III. in IV. ravnjo izobrazbe (307 oseb ali 26,9 odstotka vseh) ter osebe s I. in II. ravnjo izobrazbe (240 oseb ali 21,1 odstotka vseh vključenih).

V letu 2022 je bila opravljena revizije programa s strani Urada Republike Slovenije za nadzor proračuna (končno poročilo Urada Republike Slovenije za nadzor proračuna o izvedenem revizijskem pregledu (št. revizije RO22-24, vzorec v višini 33.992,00 evra) upravičenih stroškov operacije »*Spodbujanje zaposlovanja – Zaposli.me 2020*«). Pri izboru in potrditvi operacije ter pri izvajanju in upravičenosti izdatkov ni bilo ugotovljenih nepravilnosti.

V nadaljevanju izvedbe programa bo zavod izvajal spremljanje zaposlitev vključenih oseb in izplačila delodajalcem na mesečni ravni (ob pravočasni oddaji obrazca REK-1 in ob izpolnjevanju pogojev upravičenosti izplačila).

**Zelena delovna mesta (3.1.2.3)**

Namen programa je spodbujanje delodajalcev k zaposlovanju brezposelnih oseb iz ciljne skupine na zelenih delovnih mestih za nedoločen čas. S tem se prispeva k njihovi delovni in socialni aktivaciji ter zmanjševanju neskladja med ponudbo in povpraševanjem na trgu dela. Delodajalci bodo za njihovo zaposlitev prejeli subvencijo, si zagotovili delovno silo in povečali konkurenčnost. Program financira Ministrstvo za okolje, podnebje in energijo v skladu z Odlokom o Programu porabe sredstev Sklada za podnebne spremembe za leti 2022 in 2023.

Zelena delovna mesta so pomemben vidik trajnostnega razvoja, saj lahko prispevajo k doseganju ciljev na področju podnebnih sprememb, ohranjanja narave in okolja ter posredno k aktivaciji brezposelnih oseb. Spodbude za zaposlitev lahko prispevajo k ozelenitvi gospodarstva, okrepitvi prizadevanja za učinkovitejšo rabo energije in virov ter k zmanjšanju emisij toplogrednih plinov. Hkrati se s temi spodbudami prispeva k doseganju ciljev zmanjševanja števila registriranih brezposelnih oseb.

Zavod je 19. avgusta 2022 objavil javno povabilo delodajalcem za izvedbo programa Zelena delovna mesta, končni rok za predložitev ponudb na javno povabilo je 30. junij 2024. Cilj javnega povabila je omogočiti brezposelnim osebam zaposlitev za nedoločen čas na zelenih delovnih mestih, kar bo prispevalo k zmanjševanju brezposelnosti in povečanju zaposlenosti.

Upravičeni strošek izvedbe programa je mesečna subvencija za zaposlitev brezposelne osebe, ki se zaposli za nedoločen čas za polni delovni čas 40 ur na teden. Delodajalcu se mesečna subvencija za zaposlitev izplača v 12 enakih zneskih v višini 680 evrov za vsak poln mesec zaposlitve osebe. Sorazmerno manj se izplača v primeru zaposlitve invalida, ki lahko opravlja delo le krajši delovni čas, vendar ne krajši od 20 ur na teden.

Zavod je do 31. decembra 2022 od delodajalcev prejel 231 ponudb za zaposlovanje oseb s subvencijo, od katerih je bilo 106 sprejetih (45,9 odstotka) in 113 nesprejetih (48,9 odstotka), od 12 ponudb so delodajalci odstopili. Sklenjenih je bilo 94 pogodb z delodajalci.

Po podatkih zavoda je bilo v program vključenih 91 oseb, med katerimi so prevladovali moški (71,4 odstotka vseh vključenih). Vključilo se je 26 žensk, kar je 28,6 odstotka vseh vključenih oseb.

Glede na starost vključenih prevladujejo mladi, stari do 29 let, vključenih je bilo 54 oseb (59,3 odstotka vseh vključenih). Med vključenimi je bilo tudi osem oseb z nizko izobrazbo, 16 dolgotrajno brezposelnih oseb, devet prejemnikov denarnega nadomestila in devet prejemnikov denarne socialne pomoči.

Največ oseb se je zaposlilo v naslednjih poklicih: mizar, vodja projektov v digitalnem marketingu, arhitekt, načrtovalec novih tehnologij na področju varstva okolja in upravljalec lesnoobdelovalnega stroja. Največ se je zaposlovalo v dejavnosti stavbno mizarstvo in tesarstvo, druge inženirske dejavnosti in tehnično svetovanje ter inštaliranje električnih napeljav in naprav.

**Hitrejši vstop mladih na trg dela (3.1.2.4)**

Program Hitrejši vstop mladih na trg dela je nadgradnja dosedanjega programa trajnega zaposlovanja mladih. Namen tega programa je hitrejši prehod mladih brezposelnih oseb na trg dela, pridobitev delovnih izkušenj in kompetenc ob pomoči izkušenega mentorja z zaposlitvijo za nedoločen čas pri izbranih delodajalcih. Program tako prispeva tudi k zmanjševanju neskladja med ponudbo in povpraševanjem na trgu dela ter k povečanju socialne varnosti mladih.

Program se izvaja na podlagi javnega povabila, ki ga je zavod objavil julija 2022. Cilj programa je v obdobju 2022–2024 zaposliti 4.000 brezposelnih mladih za nedoločen čas. Program financira EU, v okviru instrumenta Next Generation EU, Načrta za okrevanje in odpornost Republike Slovenije, ukrepa hitrejši vstop mladih na trg dela (C3K3).

V program se lahko vključujejo brezposelni mladi in delodajalci iz celotne Slovenije. Ciljna skupina programa so mladi, ki so stari do vključno 25 let. Prednost imajo osebe, ki:

* v zadnjih dveh letih še niso bile vključene v noben program APZ,
* se spoprijemajo s socialnimi in zdravstvenimi ovirami,
* so dlje časa prijavljene v evidenci brezposelnih oseb.

Subvencija za zaposlitev za polni delovni čas znaša od 5.400 do 8.820 evrov in se izplačuje mesečno največ 18 mesecev. Višina je odvisna od trajanja brezposelnosti, izobrazbe in vključitve v dodatno pokojninsko zavarovanje, in sicer:

* 300 evrov na mesec, če je oseba stara do vključno 25 let,
* 360 evrov na mesec, če je oseba stara do vključno 25 let, pri čemer je bila prijavljena v evidenci brezposelnih vsaj 12 mesecev brez prekinitve ali ima največ osnovnošolsko izobrazbo,
* 420 evrov na mesec, če je oseba stara do vključno 25 let in je bila prijavljena v evidenci brezposelnih vsaj 12 mesecev brez prekinitve in ima največ osnovnošolsko izobrazbo,

Sorazmerno nižjo subvencijo prejme delodajalec za zaposlitev osebe, ki v skladu z ustrezno odločbo lahko opravlja delo le krajši delovni čas. Mesečna subvencija se zviša za 70 evrov, če delodajalec osebo s prvim dnem zaposlitve vključi v kolektivno prostovoljno dodatno pokojninsko zavarovanje.

V času zaposlitve mora delodajalec vključeni osebi zagotoviti izkušenega mentorja (vsaj tri leta delovnih izkušenj). Vključene osebe in njihovi mentorji se morajo v času subvencionirane zaposlitve usposabljati ali izobraževati v trajanju vsaj 30 šolskih ur pri zunanjih izvajalcih, registriranih za dejavnost izobraževanja, z namenom pridobitve dodatnih kompetenc, zaželeno je pridobivanje digitalnih kompetenc.

Do konca leta 2022 je zavod vključil 591 brezposelnih mladih, kar je 46 odstotkov načrta za leto 2022 (1.300 vključitev) in 15 odstotkov načrta celotnega programa (4.000 vključitev). Več vključitev je bilo v zadnjem četrtletju, ko so se vključevali brezposelni mladi, ki jim je septembra potekel status dijaka oziroma študenta.

Med vsemi 591 vključenimi mladimi v letu 2022 je bilo (sta bili):

* 202 (34,2 odstotka) ženski,
* 488 (82,6 odstotka) iskalcev prve zaposlitve,
* 479 (81,1 odstotka) mladih brezposelnih do štiri mesece,
* 333 (56,4 odstotka) mladih iz kohezijske regije vzhodna Slovenija,
* 25 (4,2 odstotka) vključenih v kolektivno prostovoljno dodatno pokojninsko zavarovanje,
* 41 (6,9 odstotka) dolgotrajno brezposelnih mladih (vsaj 12 mesecev),
* 27 (4,6 odstotka) prejemnikov denarne socialne pomoči,
* 14 (2,4 odstotka) prejemnikov denarnega nadomestila.

Zavod je za spodbujanje vključevanja mladih izvajal intenzivno promocijo programa, še posebej po svetovalcih za zaposlitev, ki obravnavajo mlade brezposelne osebe, in v pisarnah za delodajalce, ki imajo stik z delodajalci, z namenom, da delodajalce povabi k sodelovanju v programu. Zavod je program intenzivno promoviral tudi po medijih (npr. radijske objave), na novinarskih konferencah, socialnih omrežij ipd.

* + - 1. Subvencije za zaposlitev − povračilo dela plače

**Povračilo prispevkov na podlagi ZRPPR1015 (3.2.1.1)**

Povračilo prispevkov na podlagi Zakona o razvojni podpori Pomurski regiji v obdobju 2010–2019 (Uradni list RS, št. 87/09, 82/15 in 27/17; v nadaljnjem besedilu: ZRPPR1015) se izvaja z namenom ustvarjanja novih delovnih mest in ohranitve obstoječih ter odpravljanja posledic gospodarske in finančne krize v Pomurju. Zaposlitve brezposelnih oseb, ki se štejejo za prikrajšane delavce, se izvajajo v skladu z:

* ZRPPR1015 in
* Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14, 77/16 in 14/18).

Pravico do povrnitve že izplačanih prispevkov lahko uveljavlja delodajalec, ki je pravna oziroma fizična oseba in se ukvarja z gospodarsko dejavnostjo na območju Republike Slovenije (po uredbi: podjetje), ki zaposli osebo iz ciljne skupine, je davčni zavezanec po Zakonu o dohodnini oziroma po Zakonu o davku od dohodkov pravnih oseb, ima sedež v pomurski regiji ter gospodarske dejavnosti dejansko opravlja v pomurski regiji. Hkrati mora izpolnjevati vse druge pogoje po predpisih, ki to spodbudo omogočajo.

Program se v celoti financira iz proračuna Republike Slovenije. Delodajalci uveljavijo povračilo prispevkov z individualno vlogo, o kateri odloča zavod z odločbo, izdano v upravnem postopku. Vlogo lahko delodajalec predloži po izteku dveh let od sklenitve pogodbe o zaposlitvi ali ločeno v dveh delih, to je po prvem in drugem letu zaposlitve, pod pogojem, da bo oseba zaposlena neprekinjeno najmanj dve leti.

Delodajalci, ki izpolnjujejo vse pogoje predpisov, lahko pravico do vračila prispevkov uveljavljajo za tiste prikrajšane delavce, s katerimi so pogodbo o zaposlitvi za obdobje najmanj dveh let sklenili v času veljavnosti ZRPPR1015, tj. najpozneje na dan 31. decembra 2019.

V letu 2022 je bila pravica do povrnitve prispevkov z odločbo priznana 17 delodajalcem iz sedmih pomurskih občin in za zaposlitev 29 brezposelnih oseb, med njimi je bilo 20 moških in devet žensk. Največ zaposlitev (skupno 13) je bilo sklenjenih pri dveh delodajalcih s sedežem v občini Beltinci, po pet prikrajšanih delavcev so zaposlili delodajalci iz Murske Sobote in Ljutomera, v občinah Križevci, Kuzma, Lendava, Rogašovci Tišina in Turnišče pa so delodajalci zaposlili po eno brezposelno osebo.

V novo zaposlitev se je s pomočjo zakonske spodbude tokrat vključilo 12 oseb v starosti od 15 do 24 let, 12 se jih je zaposlilo po šestih mesecih brez redno plačane zaposlitve in 11 oseb brez predhodno pridobljene strokovne izobrazbe. Preostali so priložnost za zaposlitev pridobili kot predstavniki ranljivih skupin na trgu dela, bodisi kot invalidi ali starejši od 50 let.

Zaradi izteka zakonske podlage za priznanje pravice se je izvedba programa pri zavodu zaključila, izdaje novih odločb ne pričakujejo več.

**Povračilo prispevkov na podlagi ZSRR-2 (3.2.1.2)**

Povračilo prispevkov na podlagi Zakona o spodbujanju skladnega regionalnega razvoja (Uradni list RS, št. 20/11, 57/12 in 46/16; v nadaljnjem besedilu: ZSRR-2) se izvaja z namenom ustvarjanja novih delovnih mest in spodbujanja zaposlovanja brezposelnih oseb na problemskih območjih z visoko stopnjo brezposelnosti. Zaposlitve brezposelnih oseb, ki se štejejo za prikrajšane delavce, se izvajajo v skladu z:

* ZSRR-2 in
* Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14, 77/16 in 14/18).

Območja z visoko brezposelnostjo, ki so upravičena do spodbude, so opredeljena v Sklepu o dodatnih začasnih ukrepih razvojne podpore za problemska območja z visoko brezposelnostjo (Uradni list RS, št. 36/16 in 64/16).

Pravico do povrnitve že izplačanih prispevkov lahko uveljavlja delodajalec, ki je pravna oziroma fizična oseba in se ukvarja z gospodarsko dejavnostjo na območju Republike Slovenije ter zaposli osebo iz ciljne skupine, je davčni zavezanec po Zakonu o dohodnini oziroma po Zakonu o davku od dohodkov pravnih oseb in ima sedež na območju z visoko brezposelnostjo, ter za tiste gospodarske dejavnosti, ki jih na območju z visoko brezposelnostjo dejansko opravlja. Hkrati mora izpolnjevati tudi vse druge pogoje po predpisih, ki to spodbudo omogočajo.

Program se v celoti financira iz proračuna Republike Slovenije. Delodajalci uveljavijo povračilo prispevkov z individualno vlogo, o kateri zavod odloča z odločbo, izdano v upravnem postopku. Vlogo lahko delodajalec predloži po izteku enega leta od sklenitve pogodbe o zaposlitvi z brezposelno osebo. Delodajalec, ki zaposli brezposelno invalidno osebo, lahko pravico do vračila stroškov uveljavlja po izteku vsakega leta od sklenitve pogodbe o zaposlitvi, vendar do izteka veljavnosti pravnih podlag, ki spodbudo omogočajo.

Glede na določilo ZSRR-2 lahko predmetno spodbudo za zaposlitev uveljavljajo delodajalci z območja z visoko stopnjo brezposelnosti občin Hrastnik, Radeče, Trbovlje in z območja Pokolpja, in sicer za tiste prikrajšane delavce, s katerimi je bila pogodba o zaposlitvi sklenjena najpozneje do 31. 12. 2020. Ker vlagatelji vlogo za priznanje pravice lahko vložijo v roku 60 dni od izteka enega leta od sklenitve pogodbe o zaposlitvi s prikrajšanim delavcem, je večina delodajalcev pravico že uveljavljala do izteka leta 2021.

Po podatkih zavoda so bile v letu 2022 (točneje januarja in aprila 2022) izdane odločbe o dodelitvi sredstev le za zaposlitev treh oseb, ene ženske in dveh moških. Pravica do povrnitve prispevkov je bila z odločbo priznana trem delodajalcem, vsem s sedežem v območju Pokolpja, in sicer dvema podjetjema iz Kočevja in enemu samostojnemu podjetniku iz Črnomlja.

Zaradi izteka zakonske podlage za priznanje pravice se je izvedba programa pri zavodu zaključila, izdaje novih odločb ne pričakujejo več.

* + 1. UKREP 4: KREIRANJE DELOVNIH MEST

*Ukrep je namenjen spodbujanju delovne in socialne vključenosti ter izboljšanju usposobljenosti in delovnih veščin ranljivih skupin brezposelnih oseb. Izvaja se kot subvencioniranje začasnih zaposlitev, ki je lahko povezano z usposabljanjem. Izvaja se zlasti pri neprofitnih delodajalcih ali v javnem sektorju.*

Slika 7: Struktura ukrepa 4

* + 1. 1. Spodbujanje delovne in socialne vključenosti

**Javna dela (4.1.1.1)**

Javna dela se kot posebni program APZ izvajajo v okviru ukrepa 4 APZ. Namenjena so aktiviranju brezposelnih oseb, ki so več kot eno leto neprekinjeno prijavljene v evidenci brezposelnih oseb (dolgotrajno brezposelne osebe), njihovi socialni vključenosti, ohranitvi ali krepitvi delovnih sposobnosti ter spodbujanju vzpostavljanja novih delovnih mest. Javna dela se izvajajo na podlagi določb 49., 50., 50.a, 51., 52., 53. in 116. člena ZUTD.

Programi javnih del so izbrani na podlagi javnega povabila. Zavod je javno povabilo za izbor programov javnih del za leto 2022 objavil 23. novembra 2021 in spremenil 4. januarja 2022. Spremembe so se nanašale na povečanje okvirne višine sredstev, ki je na voljo v javnem povabilu, in sicer s 11,4 milijona evrov na 13,4 milijona evrov. V skladu z večjim obsegom sredstev se je spremenila tudi višina sredstev po OS zavoda in med sklopi programov javnih del. Zavod je javno povabilo zaradi razdelitve vseh razpoložljivih sredstev zaprl 4. februarja za vse OS zavoda, razen OS Sevnica, kjer je bilo odprto do zaključka, tj. 30. aprila 2022.

Na javnem povabilu so lahko kandidirali le izvajalci, ki so imeli s pogodbo o zaposlitvi najmanj tri mesece pred oddajo ponudbe zaposleno vsaj eno osebo, ki je bila na tej podlagi obvezno zavarovana za najmanj polovico polnega delovnega časa.

Na javnem povabilu je zavod izbiral dva sklopa programov javnih del:

* s področja socialnega varstva (5. točka kataloga programov javnih del; v nadaljnjem besedilu: katalog),
* z drugih področij, ki so kmetijstvo (1. točka kataloga), vzgoja in izobraževanje, šport (2. točka kataloga), okolje in prostor (3. točka kataloga), kultura (4. točka kataloga) ter drugi programi javnih del (6. točka kataloga).

Zavod je v izbrane programe javnih del s področja socialnega varstva napotoval dolgotrajno brezposelne osebe, med njimi tudi prejemnike denarnega nadomestila, ki so se odločili za vključitev v program javnega dela v času trajanja pravice do denarnega nadomestila. V programe javnih del v splošno družbeno korist z drugih področij iz kataloga (1., 2., 3., 4. in 6.) so se prednostno vključevale dolgotrajno brezposelne osebe, ki so prejemniki denarne socialne pomoči.

Prednost pri vključitvi so imele dolgotrajno brezposelne osebe, ki so več kot dve leti neprekinjeno prijavljene v evidenci brezposelnih oseb in v tem času niso bile vključene v noben program aktivne politike zaposlovanja.

Dolgotrajno brezposelna oseba je lahko vključena v javna dela največ eno leto, zaradi stanja na trgu dela pa se lahko ponovno vključi, vendar pri istem izvajalcu javnih del najdlje še za eno leto.

Za ponovno vključitev se šteje vključitev, ki se opravi pred iztekom šestih mesecev od izteka zadnje vključitve v javna dela.

1. Ciljne skupine brezposelnih oseb, ki se lahko znova vključijo v javna dela za obdobje do enega leta, so:
* brezposelne osebe, ki še niso bile vključene v javna dela eno leto, za razliko časa do enoletne vključitve, če so bile ob vključitvi v letu 2021 oziroma 2022 v evidenci zavoda neprekinjeno prijavljene več kot eno leto oziroma so bile pred nastopom začasne nezaposljivosti in po njem prijavljene v evidenci brezposelnih oseb 12 mesecev ali več.
1. Ciljne skupine brezposelnih oseb, ki se lahko znova vključijo v javna dela za obdobje enega leta, so:
* brezposelni invalidi,
* brezposelni Romi,
* brezposelne osebe, starejše od 58 let,
* brezposelne osebe s I. ali II. ravnjo strokovne izobrazbe, starejše od 50 let,
* brezposelne osebe iz ranljivih skupin z več omejitvami hkrati za lažjo vključitev na trg dela (socialna, zdravstvena oviranost, osebne okoliščine, starost ipd.).

Vse brezposelne osebe iz naštetih ciljnih skupin pod točko b se lahko znova vključijo, če so bile ob prvi vključitvi v letu 2020 ali 2021 v evidenci zavoda neprekinjeno prijavljene več kot eno leto in so imele lastnost, na primer invalidnost, starost 58 let itd., že ob prvi vključitvi. Skupno trajanje vključitve pri istem izvajalcu ne sme preseči 24 mesecev. Po tem javnem povabilu je bila lahko oseba vključena v javna dela najdlje do 31. decembra 2022.

V letu 2022 je 574 izvajalcev izvajalo 982 programov javnih del, v katere je bilo vključenih 2.194 brezposelnih oseb. Med vključenimi je bilo 1.358 (61,9 odstotka) žensk, 649 (29,6 odstotka) invalidnih oseb, 110 (5 odstotkov) prejemnikov denarnega nadomestila in 522 prejemnikov denarne socialne pomoči (23,8 odstotka), 946 (43,1 odstotka) starejših od 50 let ter 147 (6,7 odstotka) iskalcev prve zaposlitve. V programe je bilo na novo vključenih 1.023 dolgotrajno brezposelnih (46,6 odstotka), preostali pa so bili (v obdobju do šest mesecev) ponovno vključeni v programe javnih del.

Struktura udeležencev v primerjavi z letom 2021 kaže na večji delež starejših od 50 let, ki znaša 43,1 odstotka (v letu 2021 je znašal 38,3 odstotka). Povečal se je tudi delež invalidnih oseb, in sicer z 28,5 odstotka v letu 2021 na 29,6 odstotka v letu 2022. Manjši pa je bil delež prejemnikov denarnega nadomestila in denarne socialne pomoči, predvsem zaradi ponovne vključitve udeležencev.

V obdobju poročanja je bilo realiziranih 343 zaposlitev (15,6 odstotka) udeležencev programov javnih del.

Zavod je v letu 2022 opravil 144 spremljanj programov pri izvajalcih javnih del. Zavod ocenjuje, da je izvajanje programa potekalo uspešno z vidika razdelitve sredstev in vključitev ciljnih skupin brezposelnih oseb v izbrane programe javnih del.

**Javna dela** **– pomoč osebam na področju mednarodne zaščite (4.1.1.4)**

Javna dela – pomoč osebam na področju mednarodne zaščite so namenjena aktiviranju brezposelnih, ki so več kot eno leto neprekinjeno prijavljeni v evidenci brezposelnih oseb, za izvajanje pomoči pri nemoteni oskrbi in nastanitvi prosilcev za mednarodno zaščito ter pomoči pri vključevanju oseb s priznano mednarodno zaščito v okolje in čim hitrejše prilagajanje na življenje v Sloveniji.

Program se izvaja na podlagi sklepa Vlade Republike Slovenije št. 11002-3/2016/5 z dne 23. junija 2016, sklepa Vlade Republike Slovenije št. 21400-3/2017/2 z dne 11. maja 2017 ter pogodbe o izvajanju programa med izvajalcem, naročnikom in zavodom (s pripadajočimi aneksi).

Program je izvajal Urad Vlade Republike Slovenije za oskrbo in integracijo migrantov (v nadaljnjem besedilu: urad), ki je v letu 2022 v program javna dela lahko vključil skupno deset brezposelnih oseb. Naročnik programa je MDDSZ. Program je bil v celoti financiran iz proračuna Republike Slovenije in se je lahko izvajal do 31. decembra 2022.

Udeleženci programa so pomagali pri nastanjevanju prosilcev za mednarodno zaščito in skrbi za nastanitveni oddelek, pri uresničevanju njihovih pravic, svetovanju ter nudenju psihosocialne pomoči, pomagali so pri koordinaciji, informiranju in upravnih delih, povezanih s sprejemom prošenj za mednarodno zaščito, pomagali so osebam s priznano mednarodno zaščito pri vključevanju v okolje, pri vzdrževanju, čiščenju in urejanju nastanitvenih objektov, občasnih prevozih ter pri pripravi in razdeljevanju hrane ter njenem prevozu.

Program se je izvajal 40 ur na teden vse dni v tednu. Osebe so se vključile v program na podlagi zaposlitvenega načrta in pogodbe o vključitvi. Izvajalec programa in brezposelne osebe, ki so bile napotene v program, so sklenili pogodbe o zaposlitvi. Za varnost oseb, ki so bile vključene v program, je bil odgovoren izvajalec, ki je zagotavljal tudi zaščitna sredstva.

Po podatkih zavoda je bilo v letu 2022 v program na novo vključenih sedem dolgotrajno brezposelnih oseb, osem pa jih je nadaljevalo vključitev iz leta 2020 oziroma 2021.

V obdobju poročanja je bila štirim udeležencem vključitev prekinjena zaradi zaposlitve pri izvajalcu. Zavod je v letu 2022 pri izvajalcu programa opravil eno spremljanje.

**Javna dela – pomoč pri omilitvi posledic epidemije covida-19 (4.1.1.5)**

Javna dela – pomoč pri omilitvi posledic epidemije covida-19 so namenjena aktiviranju brezposelnih oseb, ki so več kot eno leto neprekinjeno prijavljene v evidenci brezposelnih oseb, za izvajanje pomoči pri oskrbi uporabnikov v domovih za starejše občane, v večgeneracijskih centrih, bolnišnicah, oskrbi invalidov v društvih, v varstveno-delovnih centrih in zavodih za usposabljanje ter v drugih socialnovarstvenih zavodih. Javna dela se izvajajo na podlagi določb 49., 50., 50.a, 51., 52., 53. in 116. člena ZUTD. Program je v celoti financiran iz proračuna Republike Slovenije.

Programi javnih del so izbrani na podlagi javnega povabila. Javno povabilo za leto 2022 je zavod objavil 16. novembra 2021. Zavod je javno povabilo zaradi razdelitve vseh razpoložljivih sredstev zaprl 21. januarja 2022.

V letu 2022 je 80 izvajalcev, med njimi največ domov starejših občanov (49), izvajalo 189 programov javnih del, v katere je bilo vključenih 525 brezposelnih oseb. Med vključenimi je bilo 409 žensk (77,9 odstotka), 123 invalidnih oseb (23,4 odstotka), 23 prejemnikov denarnega nadomestila (4,4 odstotka) in 77 prejemnikov denarne socialne pomoči (14,7 odstotka), 254 starejših od 50 let (48,4 odstotka) ter 43 iskalcev prve zaposlitve (8,2 odstotka). V programe je bilo na novo vključenih 213 dolgotrajno brezposelnih (40,6 odstotka), preostali pa so bili (v obdobju do šest mesecev) ponovno vključeni v program javnega dela.

V letu 2022 je bilo realiziranih 55 zaposlitev (10,5 odstotka) udeležencev programov javnih del. Zavod je opravil 45 spremljanj programov pri izvajalcih javnih del.

* + - 1. Socialno podjetništvo − učne delavnice

**Učne delavnice (4.2.1.1, 4.2.1.3)**

Program Učne delavnice se izvaja v okviru OP EKP 2014–2020 v okviru 9. prednostne osi socialna vključenost in zmanjševanje tveganja revščine, prednostne naložbe 9.4 spodbujanje socialnega podjetništva in poklicnega vključevanja v socialna podjetja ter socialnega in solidarnega gospodarstva, da bi vsem olajšali dostop do zaposlitve, specifičnega cilja 9.4.1 povečati obseg dejavnosti in zaposlitve v sektorju socialnega podjetništva.

Učne delavnice so sestavljene iz dveh povezanih programov:

* **učne delavnice Praktično usposabljanje (4.2.1.1),**
* **učne delavnice Spodbude za zaposlovanje (4.2.1.3).**

Namen programa je:

* informirati, motivirati in podpreti brezposelne osebe iz ciljne skupine pri vključevanju v šestmesečno praktično usposabljanje v delovnem okolju socialnega podjetništva, ki zajema pravne in fizične osebe, ki so lahko zaposlitveni centri ali imajo status socialnega ali invalidskega podjetja, in
* spodbujati šest- ali 12-mesečno subvencioniranje zaposlovanja v zaposlitvenih centrih, socialnih ali invalidskih podjetjih ali pri vseh drugih upravičenih delodajalcih, ki so pravne ali fizične osebe (poslovni subjekti), vpisane v Poslovni register Slovenije in izpolnjujejo vse druge pogoje javnega povabila, ter razvoj dejavnosti in zaposlovanje v obstoječih socialnih podjetjih z namenom socialne, poklicne in delovne rehabilitacije ter vključitve oseb iz ranljivih skupin.

V nadaljnjem besedilu sta podrobno opisana oba povezana programa.

**Učne delavnice Praktično usposabljanje (4.2.1.1)**

Zavod v praktično usposabljanje (4.2.1.1) pri delodajalcih vključuje brezposelne, ki so prijavljeni v evidenci brezposelnih oseb, za katere je ugotovil, da potrebujejo poglobljeno obravnavo in izpolnjujejo vsaj še eno od teh meril: so invalidi, dolgotrajno brezposelni, z največ osnovnošolsko izobrazbo, iskalci prve zaposlitve in na zavodu prijavljeni vsaj šest mesecev, starejši od 55 let, pripadniki romske skupnosti, na zavodu prijavljeni vsaj šest mesecev in še ni preteklo eno leto od prestane kazni zapora oziroma so na pogojnem odpustu, so v programu zdravljenja odvisnosti od alkohola ali drog ter so bili vključeni v program socialne aktivacije.

Ciljna skupina programa Učne delavnice so najbolj ranljivi brezposelni, ki se srečujejo s številnimi težavami pri vstopanju na trg dela, kot so: težave s socialno izključenostjo, zdravstvene težave, težave v različnih družbenih odnosih, nespodbudno družinsko in širše okolje, manjkajoče splošne kompetence in manjkajoče specifično znanje ipd. Precej udeležencev ima težave z rednim in točnim prihajanjem na usposabljanje. Pogost je razkorak med željami udeležencev in resničnostjo oziroma njihovo delazmožnostjo. Ti brezposelni bi bili brez pomoči, ki so je deležni v učnih delavnicah, po vsej verjetnosti manj uspešni na trgu dela. Prav po opisani ciljni skupini brezposelnih, s statusom poglobljene psihosocialne obravnave za reševanje specifičnih težav, ki so običajno posledica dolgotrajne neaktivnosti oziroma brezposelnosti, invalidnosti, zdravstvenih ter drugih socialnih ovir, se program praktičnega usposabljanja v učnih delavnicah bistveno razlikuje od programa usposabljanja brezposelnih na delovnem mestu iz ukrepa 1 APZ.

Za izvajanje praktičnega usposabljanja v Učnih delavnicah (4.2.1.1) je zavod 20. februarja 2020 objavil Javno povabilo delodajalcem za izvedbo projekta v okviru programa Učne delavnice 2020 s spremembami. Rok za oddajo ponudb delodajalcev je bil najpozneje 30. junija 2022.

Namen programa je vključevanje brezposelnih oseb iz ciljne skupine v praktično usposabljanje v delovnem okolju socialnega podjetništva pod strokovnim vodstvom notranjega in zunanjega mentorja. Praktično usposabljanje traja šest mesecev in se lahko v primeru zaposlitve udeleženca predčasno konča, vendar ne pred iztekom treh mesecev. Brezposelne osebe iz ciljne skupine se vključujejo v praktično usposabljanje na konkretnem delovnem mestu, v okviru katerega s pomočjo notranjega mentorja opravljajo naloge, določene v izbranem programu Učne delavnice, z namenom pridobiti znanje, veščine, spretnosti in delovne izkušnje na določenem delovnem mestu, ki jim bodo povečale zaposlitvene možnosti za opravljanje teh ali podobnih del. Delodajalec vsaki vključeni osebi določi tudi zunanjega mentorja za krepitev splošnih kompetenc, oba pa morata za praktično usposabljanje vključene osebe opraviti določeno število ur mentorstva (notranji mentor vsaj 60 ur mentorstva na mesec, zunanji mentor pa 12 ur mentorstva v celotnem obdobju izvedbe učne delavnice). Zunanje strokovno mentorstvo izvajajo trenerji dela, delovni terapevti, strokovnjaki za zaposlitveno rehabilitacijo, kadrovski delavci, psihologi in drugi.

V letu 2022 je bilo na podlagi javnega povabila delodajalcem za izvedbo praktičnega usposabljanja v Učnih delavnicah sklenjenih osem pogodb med zavodom in delodajalci iz okolja socialnega podjetništva. Majhno število novosklenjenih pogodb je razumljivo, saj je zavod sklepal večinoma anekse k obstoječim pogodbam, ker so nove ponudbe za dodatna praktična usposabljanja oddajali predvsem izvajalci z že aktivnimi pogodbami. Če k izvajalcem iz leta 2022 prištejemo še izvajalce iz obdobja 2018–2021, jih je skupaj 208, vendar ob izločitvi izvajalcev, ki so isti program izvajali več let, dobimo skupno 111 izvajalcev. V letih od 2018 do 2022 je v Sloveniji v povprečju poslovalo 480 socialnih, invalidskih podjetij in zaposlitvenih centrov. Torej jih je program Učne delavnice izvajalo 23,1 odstotka. Izmed vseh 111 izvajalcev jih je največ s statusom socialnega podjetja (68 odstotka), sledijo invalidska podjetja (25,2 odstotka) in zaposlitveni centri s 6,8 odstotka. En izvajalec praktičnega usposabljanja ima dva statusa.

Po podatkih zavoda se je v letu 2022 v program vključilo 110 brezposelnih oseb. Med vsemi vključenimi v letu 2022 je bilo 69 žensk (62,7 odstotka). Vključenih je bilo 40 oseb, starejših od 50 let (36,4 odstotka), in 21 oseb z nizko izobrazbo (19,1 odstotka). Med vključenimi je bilo 88 oseb, ki so bile dolgotrajno brezposelne (80 odstotka vseh), med njimi je bilo 13 oseb, ki so bile brezposelne osem let ali več. V program je bilo vključenih tudi 18 iskalcev prve zaposlitve (16,4 odstotka), 63 prejemnikov denarne socialne pomoči (57,3 odstotka) in 21 invalidov (19,1 odstotka).

Največ praktičnih usposabljanj v letu 2022 je bilo na teh delovnih mestih:

* prodajalci, prodajni referenti, komercialisti, pospeševalci in promotorji prodaje, demonstratorji za prodajo, skladiščniki-prodajalci,
* delavci za raznovrstna preprosta dela,
* administratorji, poslovni sekretarji, receptorji v podjetju, asistenti v kadrovski službi,
* vodje pisarn, projektni sodelavci,
* gostinski pomočniki, delavci v pripravi in strežbi hrane, pomočniki v kuhinji,
* gospodarji na podeželju, hišniki, vzdrževalci,
* mladinski delavci in
* hotelski gospodinjci, sobarji.

Praktično usposabljanje v programu Učne delavnice se odvija kakovostno v tistih socialnih, invalidskih podjetjih ali zaposlitvenih centrih, v katerih (zlasti) notranji mentorji poznajo in razumejo problematiko dela z ranljivimi ciljnimi skupinami. Ključnega pomena je kakovost sodelovanja med mentorjem in udeležencem programa v smislu zaupljivega delovnega odnosa, v okviru katerega se težave rešujejo strpno in sproti. Notranji mentorji, ki so osredotočeni na močne plati udeležencev in se hkrati zavedajo njihovih šibkih področij ter nudijo podporo pri reševanju vsakodnevnih delovnih izzivov, so lahko uspešno prispevali k uresničitvi zastavljenih ciljev usposabljanja. Vključitev tudi zunanjega mentorja, ki strokovno znanje in izkušnje dela z ranljivo ciljno skupino prenese tako na notranjega mentorja kot na udeleženca, pa daje programu ključno dodano vrednost.

Po štirih letih in pol izvajanja je zavod konec junija 2022 javno povabilo za praktično usposabljanje brezposelnih v programu Učne delavnice zaprl. Usposabljanja v okolju socialnega podjetništva so se morala zaključiti najkasneje do 28. februarja 2023.

**Spodbude za zaposlovanje oseb iz programa Učne delavnice (4.2.1.3)**

V Spodbude za zaposlovanje iz programa Učne delavnice zavod vključuje brezposelne osebe, prijavljene v evidenci brezposelnih oseb, ki se po vključitvi v praktično usposabljanje v okviru programa znova aktivirajo na trgu dela, s čimer se pripomore k njihovi hitrejši delovni in socialni vključitvi.

Namen programa Spodbude za zaposlovanje oseb iz programa Učne delavnice je vključevanje brezposelnih oseb v subvencionirane zaposlitve za neprekinjeno obdobje najmanj šestih mesecev, in sicer za polni delovni čas 40 ur na teden ali polni delovni čas, ki je krajši od 40 ur na teden, vendar ne krajši od 36 ur, ali krajši tedenski delovni čas v skladu z odločbo o invalidnosti, vendar ne krajši od 20 ur na teden. Drugače od zaposlitvenih centrov, socialnih ali invalidskih podjetij, ki lahko edini izvajajo praktična usposabljanja v učnih delavnicah, lahko subvencijo za zaposlitev pridobijo tudi drugi upravičeni tržni delodajalci.

Za izvajanje programa je zavod 24. aprila 2020 objavil Javno povabilo delodajalcem za spodbujanje zaposlovanja oseb iz programa Učne delavnice 2020 s spremembami. Končni rok za oddajo ponudb delodajalcev na javno povabilo za zaposlovanje brezposelnih oseb iz učnih delavnic je bil 30. december 2022. Zaključek zadnjih subvencioniranih zaposlitev poteče 31. avgusta 2023.

Drugače od zaposlitvenih centrov, socialnih ali invalidskih podjetij, ki lahko edini izvajajo praktična usposabljanja v učnih delavnicah, lahko subvencijo za zaposlitev pridobijo tudi drugi upravičeni tržni delodajalci. Opozoriti je treba na podatek, da delodajalci večino oseb najprej zaposlijo za šest mesecev in jim nato delovno razmerje podaljšajo za nadaljnjih najmanj šest mesecev.

Po podatkih zavoda je bilo v letu 2022 vključenih 60 oseb, od tega:

* 41 žensk (68,3 odstotka),
* 13 oseb, starih do 29 let (27,7 odstotka),
* 25 oseb, starejših od 50 let (41,7 odstotka),
* 22 oseb z nizko izobrazbo (36,7 odstotka),
* 50 dolgotrajno brezposelnih oseb (83,3 odstotka vseh vključenih),
* 12 invalidov (20 odstotkov).

Od začetka izvajanja programa do konca leta 2022 (od leta 2018 do leta 2022 skupaj) je bilo v program vključenih 911 oseb, kar pomeni, da je bilo načrtovano število vključitev (900) preseženo. Od 817 oseb, ki so do konca novembra 2022 zaključile usposabljanje, jih je bilo zaposlenih 499 ali 54,8 odstotka vseh. Delež zaposlenih oseb ob izhodu iz programa je delež od vseh 911 udeležencev, ki so se zaposlili v celotnem obdobju izvajanja operacije, ne glede na to, ali so delodajalci zanje prejeli subvencijo za zaposlitev ali ne, in ne glede na to, kdaj in za koliko časa so se zaposlili, tj. kadar koli v obdobju do enega leta po zaključku praktičnega usposabljanja.

***PODROBNEJŠI PODATKI O VKLJUČENIH V UKREPE APZ PO POSAMEZNIH PROGRAMIH[[10]](#footnote-10)***

V letu 2022 je bilo v ukrepe APZ vključenih skupno 26.281 oseb, od tega 17.049 brezposelnih in 9.232 zaposlenih oseb. Podrobnejši podatki o vseh vključenih brezposelnih in zaposlenih osebah v posamezne programe APZ v letu 2022 so prikazani v spodnji preglednici.

Preglednica 13: Podrobnejši pregled vključitev brezposelnih in zaposlenih oseb v ukrepe APZ v letu 2022

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Ime programa** | **Število novosklenjenih pogodb z osebo** | **Od tega ženske** | **Od tega iščejo prvo zaposlitev** | **Od tega stari do 29 let** | **Od tega trajno presežni delavci in stečajniki** | **Od tega dolgotrajno brezposelni** | **Od tega nizko izobraženi** | **Od tega stari 50 let in več** | **Od tega invalidi** | **Od tega število prejem-****nikov DN** | **Od tega število prejem-nikov DSP** |
| **BREZPOSELNE OSEBE** |
| 1.1.1.1 Programi neformalnega izobraževanja in usposabljanja | 1.377 | 811 | 226 | 0 | 266 | 825 | 519 | 500 | 149 | 255 | 669 |
| 1.1.1.2 NPK – Potrjevanje | 642 | 287 | 76 | 148 | 108 | 280 | 164 | 165 | 61 | 101 | 251 |
| 1.1.1.3 Programi neformalnega izobraževanja in usposabljanja za mlade | 791 | 430 | 385 | 791 | 39 | 266 | 282 | 0 | 6 | 79 | 350 |
| 1.1.1.4 Lokalni programi neformalnega izobraževanja in usposabljanja | 5.350 | 3.367 | 1.434 | 462 | 823 | 2.066 | 2.529 | 1.602 | 526 | 1.127 | 1.784 |
| 1.1.2.2 Vključitev oseb v podporne in razvojne programe | 163 | 121 | 10 | 6 | 48 | 77 | 22 | 80 | 33 | 42 | 37 |
| 1.1.2.4 PUM-O – Projektno učenje mlajših odraslih | 701 | 351 | 295 | 701 | 4 | 77 | 582 | 0 | 9 | 12 | 242 |
| 1.1.4.3 Usposabljanje na delovnem mestu | 376 | 259 | 30 | 0 | 82 | 231 | 73 | 90 | 30 | 41 | 153 |
| 1.1.4.4 Usposabljanje na delovnem mestu – mladi | 539 | 309 | 295 | 539 | 25 | 103 | 92 | 0 | 3 | 23 | 138 |
| 1.1.4.6 UDM za osebe na področju mednarodne zaščite in tujce | 12 | 8 | 11 | 2 | 0 | 6 | 8 | 1 | 0 | 0 | 3 |
| 1.1.4.7 Usposabljamo lokalno | 1.542 | 980 | 436 | 668 | 187 | 400 | 220 | 131 | 53 | 159 | 393 |
| 1.1.5.1 Delovni preizkus 30 plus | 115 | 69 | 6 | 0 | 30 | 40 | 35 | 48 | 15 | 29 | 33 |
| 1.1.5.2 Delovni preizkus za mlade | 74 | 39 | 32 | 74 | 5 | 8 | 14 | 0 | 1 | 7 | 19 |
| 1.1.5.3 Delovni preizkus | 175 | 110 | 33 | 58 | 23 | 34 | 27 | 16 | 9 | 35 | 45 |
| 1.2.1.1 Programi formalnega izobraževanja | 443 | 222 | 304 | 333 | 18 | 199 | 404 | 7 | 11 | 13 | 306 |
| **SKUPAJ UKREP 1** | **12.300** | **7.363** | **3.573** | **3.782** | **1.658** | **4.612** | **4.971** | **2.640** | **906** | **1.923** | **4.423** |
| 3.1.1.9 Spodbujanje zaposlovanja – Zaposli.me | 1.139 | 597 | 38 | 0 | 313 | 633 | 240 | 659 | 133 | 318 | 222 |
| 3.1.2.3 Zelena delovna mesta | 91 | 26 | 44 | 54 | 13 | 16 | 8 | 12 | 0 | 9 | 9 |
| 3.1.2.4 Hitrejši vstop mladih na trg dela | 591 | 202 | 488 | 591 | 4 | 41 | 74 | 0 | 0 | 14 | 27 |
| 3.2.1.1 in 3.2.1.2 Povračilo prispevkov na podlagi ZRPPR1015 in ZSRR-2 | 32 |   |   |   |   |   |   |   |   |   |   |
| **SKUPAJ UKREP 3** | **1.853** | **825** | **570** | **645** | **330** | **690** | **322** | **671** | **133** | **341** | **258** |
| 4.1.1.1 Javna dela | 2.194 | 1.358 | 147 | 223 | 165 | 1.023 | 311 | 946 | 649 | 110 | 522 |
| 4.1.1.4 Javna dela Pomoč osebam na področju mednarodne zaščite | 7 | 5 | 2 | 0 | 0 | 7 | 0 | 1 | 0 | 0 | 3 |
| 4.1.1.5 Javna dela Pomoč pri omilitvi posledic epidemije covida-19 | 525 | 409 | 43 | 45 | 80 | 213 | 114 | 254 | 123 | 23 | 77 |
| 4.2.1.1 Učne delavnice | 110 | 69 | 18 | 15 | 15 | 88 | 21 | 40 | 21 | 5 | 63 |
| 4.2.1.3 Spodbude za zaposlovanje oseb iz programa Učne delavnice | 60 | 41 | 12 | 13 | 11 | 50 | 22 | 25 | 12 | 3 | 18 |
| **SKUPAJ UKREP 4** | **2.896** | **1.882** | **222** | 296 | **271** | **1.381** | **468** | **1.266** | **805** | 141 | 683 |
| **SKUPAJ UKREPI 1–4****BREZPOSELNI** | **17.049** | **10.070** | **4.365** | **4.723** | **2.259** | **6.683** | **5.761** | **4.577** | **1.844** | **2.405** | **5.364** |
| **ZAPOSLENE OSEBE** |
| 1.1.3.3 Kompetenčni centri za razvoj kadrov 3.0 | **8.110** |  |
| 1.1.3.2 Celovita podpora podjetjem za aktivno staranje delovne sile (ASI) | **1.122** |
| **SKUPAJ UKREP 1** **ZAPOSLENI** | **9.232** |
| **SKUPAJ VKLJUČITVE V APZ 2022(brezposelni in zaposleni)** | **26.281** |

* + 1. VREDNOTENJE UKREPOV IN PROGRAMOV AKTIVNE POLITIKE ZAPOSLOVANJA ZA OBDOBJE 2019–2022

**PREHODI V ZAPOSLITEV IN OHRANITVE ZAPOSLITVE ZA VKLJUČITVE V PROGRAME APZ V OBDOBJU 2019–2022 (izvajalec: Zavod Republike Slovenije za zaposlovanje)**

V tem poglavju prikazujemo podatke o prehodu v zaposlitev in o ohranitvah zaposlitve za brezposelne osebe, vključene v programe APZ, ki jih izvaja zavod.

Veliko pogodb do konca leta 2022 še ni poteklo, zato prehoda v zaposlitev ni mogoče spremljati. Za nekatere pogodbe tako še ni poteklo enoletno spremljanje, zato podatki za leto 2022 niso dokončni in jih bo zavod spremljal še v letu 2023 in na začetku leta 2024.

Zavod spremlja **prehode v zaposlitev** v času od vstopa v program in še eno leto po koncu programa. Podatke preverja z zbirko podatkov o zavarovanju Zavoda za zdravstveno zavarovanje Slovenije, pri čemer upošteva le tiste podlage, ki pomenijo zaposlitev. Pri tem je treba opozoriti, da zavod izhode v zaposlitev spremlja po vključitvah v posamezne programe, ni pa upoštevana možnost, da so bile osebe v celotnem obravnavanem obdobju lahko vključene v več različnih programov.

Pri podatkih o **ohranitvi zaposlitve** po izteku subvencionirane zaposlitve se za ohranitev zaposlitve pri istem delodajalcu šteje, če je oseba na 30. dan po izteku subvencionirane zaposlitve prijavljena v zavarovanja. Hkrati zavod spremlja tudi zaposlitve teh oseb v obdobju 12 mesecev in na 365. dan po izteku subvencionirane zaposlitve.

V času priprave tega letnega poročila je imel zavod na voljo podatke o zaposlitvah do 31. januarja 2023. Zaradi zamud pri prijavi v zavarovanje in možnih sprememb prijav zavod spremlja podatke z zamikom.

**VKLJUČITVE V PROGRAME APZ V OBDOBJU 2019–2022**

**(izvajalec: Zavod Republike Slovenije za zaposlovanje)**

V obdobju 2019–2022 je zavod izvajal 35 programov APZ, ki jih je prilagajal glede na potrebe trga dela, zlasti pa glede na potrebe brezposelnih oseb s posebnim poudarkom na ranljivih skupinah. Zaradi preglednosti te programe združujemo v naslednje skupine:

* **programi neformalnega izobraževanja** obsegajo: programe neformalnega izobraževanja in usposabljanja, programe neformalnega izobraževanja in usposabljanja za mlade, lokalne programe neformalnega izobraževanja in usposabljanja, potrjevanje NPK, vključitev brezposelnih oseb v podporne in razvojne programe, praktične programe za spodbujanje zaposlovanja (MIC);
* **programi praktičnega usposabljanja** obsegajo: delovni preizkus, delovni preizkus 30 plus, delovni preizkus za mlade, usposabljanje na delovnem mestu, usposabljanje na delovnem mestu – mladi, usposabljanje na delovnem mestu za osebe na področju mednarodne zaščite, program Usposabljamo lokalno in program Učne delavnice;
* **subvencionirane zaposlitve** obsegajo: spodbujanje zaposlovanja – Zaposli.me, spodbude za trajno zaposlovanje mladih, spodbude za zaposlitev mladih – zaposlimo mlade, spodbujanje zaposlovanja starejših – aktivni do upokojitve, spodbude za trajno zaposlovanje mladih v vzhodni regiji, program Zelena delovna mesta, program Hitrejši vstop mladih na trg dela in spodbude za zaposlovanje oseb iz programa Učne delavnice;
* **javna dela** obsegajo: klasična javna dela, javna dela – pomoč osebam na področju mednarodne zaščite in javna dela – pomoč pri omilitvi posledic epidemije covida-19;
* v okviru **subvencij za samozaposlitev** sta se izvajala programa Spodbujanje ženskega podjetništva in Spodbude za zaposlitev mladih – spodbude za mlade podjetnike;
* med **druge programe** uvrščamo: PUM-O – projektno učenje mlajših odraslih, formalno izobraževanje, povračilo prispevkov delodajalca in spodbude za zaposlovanje prejemnikov denarnega nadomestila.

V letu 2019 se je v programe APZ, ki jih je izvajal zavod, vključilo 27.624 oseb, v letu 2020 20.946 oseb, v letu 2021 21.396 oseb in v letu 2022 17.049 oseb. Iz spodnje preglednice je razvidna struktura vključenih brezposelnih oseb v te programe v obdobju 2019–2022.

Preglednica 14: Struktura vključenih brezposelnih oseb v programe APZ v obdobju 2019–2022

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Prejemniki denarne socialne pomoči | Prejemniki denarnega nadomestila | Invalidi | Dolgotrajno brezposelne osebe | Terciarna raven izobrazbe | Prva in druga raven izobrazbe | Starejši od 50 let | Mladi do 29. leta starosti | Ženske |
| 2019 | 30,0 | 31,7 | 8,9 | 33,0 | 20,8 | 27,2 | 29,2 | 27,4 | 56,1 |
| 2020 | 33,3 | 26,7 | 9,0 | 31,8 | 23,4 | 25,4 | 26,6 | 30,1 | 53,4 |
| 2021 | 40,2 | 17,7 | 9,5 | 44,2 | 23,2 | 27,2 | 27,0 | 24,8 | 58,8 |
| 2022 | 31,5 | 14,1 | 10,8 | 39,9 | 19,8 | 33,9 | 26,9 | 27,8 | 59,2 |

*Vir: Zavod Republike Slovenije za zaposlovanje.*

Delež vključitev mlajših od 30 let v programe APZ je bil v letu 2022 27,8-odstoten in je bil nekoliko večji kot leto pred tem. Delež vključitev starejših od 50 let je ostal skoraj nespremenjen v primerjavi z letom 2021. Se pa je v primerjavi s prejšnjimi leti v letu 2022 povečal delež vključenih z nizko ravnjo izobrazbe in je bil 33,9-odstoten. V primerjavi z letom 2021 so se zmanjšali deleži vključenih s terciarno izobrazbo, dolgotrajno brezposelnih ter deleži prejemnikov denarnih nadomestil in denarne socialne pomoči. Deležbrezposelnih invalidov ostaja dokaj enakomeren in je v letu 2022 največji delež (10,8 odstotka).

Glede na spol pri vključitvah v programe APZ prevladujejo ženske. Njihov delež se giblje od 56,1 odstotka v letu 2019 pa do 59,2 odstotka v letu 2022, kjer je v tem obdobju evidentiran največji delež vključenih žensk.

Spodnja preglednica prikazuje število vključitev in prehodov v zaposlitev v obdobju 2019–2022 po posameznih ukrepih APZ.

Preglednica 15: Število vključitev in prehodov v zaposlitev po ukrepih APZ v obdobju 2019–2022

|  |  |  |  |  |
| --- | --- | --- | --- | --- |
| Ukrep | 2019 | 2020 | 2021 | 2022 |
|   | Št. vključitev | Št. zaposlitev | Št. vključitev | Št. zaposlitev | Št. vključitev | Št. zaposlitev | Št. vključitev | Št. zaposlitev |
| 1. Usposabljanje in izobraževanje | 13.506 | 7.945 | 9.865 | 6.282 | 12.607 | 8.069 | 12.300 | 4.687\* |
| 3. Spodbude za zaposlovanje\*\* | 10.163 | 4.923 | 7.445 | 5.327 | 4.788 | 4.779 | 1.821 | 1.821\*\* |
| 4. Kreiranje delovnih mest | 3.642 | 3.197 | 3.636 | 3.333 | 4.001 | 3.740 | 2.928 | 2.786\*\*\* |
| 5. Spodbujanje samozaposlovanja | 313 | 313 | - | - | - | - | - |  |
| Skupaj | **27.624** | **16.378** | **20.946** | **14.942** | **21.396** | **16.588** | **17.049** | **9.294** |

*Vir: Zavod Republike Slovenije za zaposlovanje.*

\* Začasni podatki o izhodih v zaposlitev za vključene v obdobju januar–december 2022. Upoštevani so izhodi v zaposlitev do 31. 1. 2023.

\*\* Med izhode v zaposlitev znotraj ukrepa 3 ne štejemo oseb, za katere so delodajalci uveljavili povračilo prispevkov in spodbud za

zaposlitev prejemnikov denarnega nadomestila.

\*\*\* V okviru ukrepa 4 se izvajajo tudi učne delavnice, ki se izvajajo kot usposabljanje na delovnem mestu in se ne štejejo za

zaposlitev.

1. **PREHOD V ZAPOSLITEV IZ PROGRAMOV USPOSABLJANJA IN IZOBRAŽEVANJA (ukrep 1)**

V okviru programov usposabljanja in izobraževanja poročamo o izvajanju celotnega ukrepa 1: usposabljanje in izobraževanje ter tudi o izvajanju programa učnih delavnic, ki vsebinsko sodijo med programe praktičnega usposabljanja, v katalogu ukrepov APZ pa je uvrščen v ukrep 4: kreiranje delovnih mest.

V letu 2019 je zavod na novo začel vključevati mlade v inovativne projekte za zaposlovanje mladih pri izvajalcih, izbranih na javnem razpisu MDDSZ. V letu 2020 je program Delovni preizkus začel izvajati s sredstvi ESS. Hkrati je tako za Delovni preizkus kakor tudi za Usposabljanje na delovnem mestu objavil enotno javno povabilo. Leta 2022 se je večina programov, sofinanciranih iz ESS OP EKP 2014–2020, zaključila, zato je bilo v tem letu tudi manj vključitev.

Preglednica 16: Število vključitev v programe ukrepa 1: usposabljanje in izobraževanje, 2019–2022

|  |  |  |  |  |
| --- | --- | --- | --- | --- |
| Program  | 2019 | 2020 | 2021 | 2022 |
| Programi neformalnega izobraževanja in usposabljanja | 2.198 | 1.097 | 1.932 | 1.377 |
| NPK potrjevanje | 1.010 | 721 | 775 | 642 |
| Programi neformalnega izobraževanja in usposabljanja za mlade | 1.249 | 899 | 1.206 | 791 |
| Lokalni programi neformalnega izobraževanja in usposabljanja | 2.152 | 2.774 | 4.076 | 5.350 |
| Vključitev brezposelnih oseb v podporne in razvojne programe | 1.798 | 857 | 587 | 163 |
| PUM/PUM-O | 410 | 441 | 308 | 701 |
| Praktični programi za spodbujanje zaposlovanja (MIC) | 60 | 52 | 2 |  |
| Inovativni projekti za zaposlovanje mladih | 366 |  |  |  |
| Delovni preizkus | 1.497 | 111 |  |  |
| Usposabljanje na delovnem mestu | 948 | 457 | 646 | 376 |
| Usposabljanje na delovnem mestu – mladi | 1.350 | 790 | 1.290 | 539 |
| Usposabljanje na delovnem mestu za osebe na področju mednarodne zaščite | 31 | 11 | 3 | 12 |
| Usposabljamo lokalno | 56 | 790 | 792 | 1.542 |
| Delovni preizkus 30 plus |  | 99 | 275 | 115 |
| Delovni preizkus za mlade |  | 188 | 226 | 74 |
| Delovni preizkus |  | 229 | 133 | 175 |
| Programi formalnega izobraževanja | 381 | 349 | 356 | 443 |
| SKUPAJ  | **13.506** | **9.865** | **12.607** | **12.300** |

*Vir: Zavod Republike Slovenije za zaposlovanje.*

Za lažjo primerjavo so v spodnji preglednici programi združeni po vsebinskih značilnostih (na primer združene so vključitve oseb v vse programe usposabljanja na delovnem mestu ali delovni preizkus).

Preglednica 17: Vključitev brezposelnih v vsebinsko podobne skupine programov v ukrepu 1, obdobje 2019–2022

|  |  |  |  |  |
| --- | --- | --- | --- | --- |
| Programi | 2019 | 2020 | 2021 | 2022 |
| Programi neformalnega izobraževanja in usposabljanja skupaj | 5.599 | 4.770 | 7.214 | 7.518 |
| NPK potrjevanje | 1.010 | 721 | 775 | 642 |
| Vključitev brezposelnih oseb v podporne in razvojne programe | 1.798 | 857 | 587 | 163 |
| Praktični programi za spodbujanje zaposlovanja (MIC) | 60 | 52 | 2 | 0 |
| Inovativni projekti za zaposlovanje mladih | 366 |  |  |  |
| Delovni preizkus (skupaj) | 1.497 | 627 | 634 | 364 |
| Usposabljanje na delovnem mestu (skupaj) | 2.354 | 2.037 | 2.728 | 2.457 |
| UDM za osebe na področju mednarodne zaščite | 31 | 11 | 3 | 12 |
| PUM/PUM-O | 410 | 441 | 308 | 701 |
| Programi formalnega izobraževanja | 381 | 349 | 356 | 443 |
| SKUPAJ  | **13.506** | **9.865** | **12.607** | **12.300** |

*Vir: Zavod Republike Slovenije za zaposlovanje.*

**V letu 2020** seje število vključitev močno zmanjšalo. Sklenjenih je bilo 9.865 pogodb, kar je 73 odstotkov vključitev v primerjavi z letom 2019. Zmanjšanje števila vključitev je posledica epidemije covida-19, saj se v obdobju od 13. marca do 31. maja 2020 programi neformalnih izobraževanj in usposabljanj niso mogli izvajati, od oktobra dalje so se lahko izvajali le na daljavo. V letu 2020 je zavod načrtoval vključevanje predvsem v programe digitalnega opismenjevanja in tečaje slovenščine za tujce, ki pa se na daljavo v tem letu niso mogli izvajati.

**V letu 2021** se je število vključitev v primerjavi z letom 2020 povečalo za 27,8 odstotka, kar je posledica manj omejevalnih ukrepov zaradi epidemije covida-19 ter pridobitve soglasja MDDSZ, da se programi neformalnega izobraževanja in usposabljanja lahko izvajajo na daljavo (v te programe je bilo v letu 2021 v primerjavi z letom 2020 vključenih 51,2 odstotka več brezposelnih). Tudi potrebe delodajalcev so se močno povečale, saj je bilo več oseb vključenih tudi v programe usposabljanja na delovnem mestu.

**V letu 2022** se je število vključitev v primerjavi z letom 2021 nekoliko zmanjšalo, in sicer za 2,4 odstotka, kar lahko pripišemo dejstvu, da je večina projektov in programov ESS (OP EKP 2014–2020) v drugi polovici leta 2022 že prešla v fazo zaključevanja.

Vse vključitve brezposelnih v ukrep 1, ki so se začele v obdobju 2019–2021, so do zdaj končane. V letu 2022 je bilo v ukrep 1 vključenih 12.300 brezposelnih, ob koncu leta pa je bilo aktivnih še 1.370 vključitev. Pri izhodih v zaposlitev je zato treba poudariti, da jih zavod spremlja eno leto po končanju posamezne vključitve v program. Pri deležu izhodov v zaposlitev upoštevajo vse (tudi nezaključene) pogodbe. Podatki za vključitve v letu 2022 tako niso dokončni in bo zavod o njih poročal v letih 2023 in v začetku leta 2024.

V spodnji preglednici prikazujemo izhode v zaposlitev za vključitve v obdobju 2019–2022.

Preglednica 18: Deleži izhodov v zaposlitev iz programov v okviru ukrepa 1: usposabljanje in izobraževanje, obdobje 2019–2022

|  |  |  |  |  |
| --- | --- | --- | --- | --- |
| Program  | 2019 | 2020 | 2021 | 2022 |
| Programi neformalnega izobraževanja in usposabljanja | 40,4 | 48,4 | 53,3 | 43,1 |
| NPK potrjevanje | 71,3 | 70,0 | 78,3 | 57,6 |
| Programi neformalnega izobraževanja in usposabljanja za mlade | 55,5 | 62,1 | 67,7 | 49,6 |
| Lokalni programi neformalnega izobraževanja in usposabljanja | 57,0 | 62,0 | 51,9 | 27,5 |
| Vključitev oseb v podporne in razvojne programe | 49,6 | 62,4 | 66,3 | 38,0 |
| PUM-O  | 27,8 | 30,8 | 36,4 | 12,1 |
| Praktični programi za spodbujanje zaposlovanja (MIC) | 43,3 | 40,4 | 50,0 | - |
| Inovativni projekti za zaposlovanje mladih | 75,1 | - | - | - |
| Delovni preizkus | 85,4 | 84,7 | - | - |
| Usposabljanje na delovnem mestu | 64,6 | 64,3 | 74,8 | 66,8 |
| Usposabljanje na delovnem mestu – mladi | 80,3 | 83,9 | 89,4 | 79,6 |
| UDM za osebe na področju mednarodne zaščite in tujce | 45,2 | 36,4 | 33,3 | 25,0 |
| Usposabljamo lokalno | 78,6 | 85,8 | 86,4 | 45,2 |
| Delovni preizkus 30 plus | - | 82,8 | 92,7 | 85,2 |
| Delovni preizkus za mlade | - | 87,2 | 90,7 | 93,2 |
| Delovni preizkus | - | 93,0 | 94,0 | 72,6 |
| Programi formalnega izobraževanja | 20,5 | 24,4 | 26,4 | 8,8 |
| SKUPAJ  | **58,8** | **63,7** | **64,0** | **38,1** |

*Vir: Zavod Republike Slovenije za zaposlovanje.*

\* Podatki za leto 2022 so začasni.

V spodnji preglednici so za lažjo primerjavo združeni izhodi v zaposlitev **po skupinah programov** (npr. delež izhodov v zaposlitev za vse programe usposabljanja na delovnem mestu ne glede na vir financiranja).

Preglednica 19: Deleži izhodov v zaposlitev po skupinah programov v okviru ukrepa 1: usposabljanje in izobraževanje, obdobje 2019–2022

|  |  |  |  |  |
| --- | --- | --- | --- | --- |
| Programi | 2019 | 2020 | 2021 | 2022 |
| Programi neformalnega izobraževanja in usposabljanja – skupaj | 50,2 | 58,9 | 54,9 | 32,7 |
| NPK potrjevanje | 71,3 | 70,0 | 78,3 | 57,6 |
| Vključitev oseb v podporne in razvojne programe | 49,6 | 62,4 | 66,3 | 38,0 |
| PUM-O  | 27,8 | 30,8 | 36,4 | 12,1 |
| Praktični programi za spodbujanje zaposlovanja (MIC) | 43,3 | 40,4 | 50,0 | - |
| Inovativni projekti za zaposlovanje mladih | 75,1 | - | - | - |
| Delovni preizkus – skupaj | 85,4 | 88,2 | 92,3 | 80,8 |
| Usposabljanje na delovnem mestu – skupaj | 73,9 | 80,3 | 85,0 | 56,0 |
| UDM za osebe na področju mednarodne zaščite in tujce | 45,2 | 36,4 | 33,3 | 25,0 |
| Programi formalnega izobraževanja | 20,5 | 24,4 | 26,4 | 8,8 |
| SKUPAJ  | **58,8** | **63,7** | **64,0** | **38,1** |

*Vir: Zavod Republike Slovenije za zaposlovanje.*

\* Podatki za leto 2022 so začasni.

**Iz podatkov je razvidno, da so najuspešnejši programi pri deležu prehodov v zaposlitev programi delovnega preizkusa in programi usposabljanja na delovnem mestu, ki potekajo pri delodajalcu na konkretnih delovnih mestih. Večina oseb se zaposli v treh mesecih po zaključku programa.**

Največji delež prehodov v zaposlitev med programi usposabljanja na delovnem mestu izkazuje program **Usposabljanje na delovnem mestu – mladi,** saj znaša 80,3 odstotka v letu 2019, v letu 2020 83,9 odstotka, v letu 2021 pa se je zaposlilo kar 89,4 odstotka vključenih v program. Začasni podatki za leto 2022 kažejo 79,6-odstotni prehod v zaposlitev.

Delež prehodov v zaposlitev za program **Usposabljanje na delovnem mestu,** v katerega se vključujejo **ranljive skupine brezposelnih**, znaša za leti 2019 in 2020 nekaj več kot 64 odstotkov, za leto 2021 pa 74,8 odstotka. Začasni podatki o deležu prehodov v zaposlitev za leto 2022 kažejo 66,8-odstotni delež.

Delež prehodov v zaposlitev je velik tudi pri programu **Usposabljamo lokalno**. V letu 2020 se je zaposlilo 85,8 odstotka udeležencev, v letu 2021 pa 86,4 odstotka. Začasni podatki za leto 2022 kažejo, da se je zaposlilo 45,2 odstotka vključenih.

Pri programu **Učne delavnice** je delež izhodov v zaposlitev za vključitve v letu 2019 54,5-odstoten, v letu 2020 pa 61,8-odstoten. V letu 2021 se je zaposlilo kar 65,6 odstotka udeležencev Učnih delavnic. Začasni podatki za leto 2022 kažejo 24,5-odstotni izhod v zaposlitev, vendar večji delež vključitev še ni dokončen.

Pri programih **Delovni preizkus** je delež prehodov v zaposlitve zelo dober. Za leto 2019 znaša 85,4 odstotka. V letu 2020 je bilo izhodov v zaposlitev 88,2 odstotka, v letu 2021 pa kar 92,3 odstotka. Začasni podatki za leto 2022 kažejo, da se je zaposlilo 80,8 odstotka vključenih v program.

**Zelo uspešni programi pri prehodu v zaposlitev so tudi programi potrjevanja NPK, programi neformalnega izobraževanja in usposabljanja za mlade ter lokalni programi neformalnega izobraževanja in usposabljanja.** Pri teh programih je treba upoštevati, da pri nekaterih cilj ni neposredna zaposlitev, ampak so namenjeni krepitvi kompetenc, izboljšanju znanja in veščin ter so usmerjeni k najranljivejšim skupinam brezposelnih (dolgotrajno brezposelni, brez izobrazbe, starejši), ki se tudi iz tega razloga zaposlujejo v manjšem deležu.

Pri programu **potrjevanje NPK** je delež prehodov v zaposlitev v letu 2019 znašal 71,3 odstotka in v letu 2020 70 odstotkov. V letu 2021 se je zaposlilo 78,3 odstotka vključenih. Začasni podatek o izhodih v zaposlitev za leto 2022 pa kaže, da je delež prehodov v zaposlitev znaša 57,6 odstotka.

Pri programih **neformalnega izobraževanja in usposabljanja** delež prehodov v zaposlitev za vključene v letu 2019 znaša 50,2 odstotka, v letu 2020 58,9 odstotka ter v letu 2021 54,9 odstotka. Začasni podatki za vključene v letu 2022 kažejo 32,7-odstotni izhod v zaposlitev.

Delež prehodov v zaposlitev iz programa **Neformalno izobraževanje in usposabljanje – ranljivi** je zaradi specifičnosti ciljnih skupin, ki se vanj vključujejo, pričakovano manjši kot pri programu za mlade in pri lokalnih programih. Delež prehodov v zaposlitev za ranljive skupine brezposelnih oseb znaša za leto 2019 40,4 odstotka, za leto 2020 48,4 odstotka in za leto 2021 53,3 odstotka. Začasni podatki o prehodih v zaposlitev za leto 2022 kažejo 43,1-odstotni prehod v zaposlitev.

Najvišji delež prehodov v zaposlitev je pri programu **Neformalno izobraževanje in usposabljanje – mladi** saj podatka za leti 2020 in 2021 kažeta, da se je zaposlilo od 62 odstotkov do 67,7 odstotka vključenih. Po začasnih podatkih za vključene v letu 2022 znaša delež prehodov v zaposlitev 49,6 odstotka.

Delež prehodov v zaposlitev pri programu **Lokalni programi neformalnega izobraževanja in usposabljanja** je v letu 2020 znašal 62 odstotkov, v letu 2021 pa je delež padel na 51,9 odstotka. Začasni podatek za leto 2022 znaša 27,5 odstotka. Večina brezposelnih oseb se zaposli v času trajanja programa in v prvih treh mesecih po zaključku programa, nato pa se s časom od zaključka programa število prehodov v zaposlitev zmanjšuje.

Najmanjši delež izhodov v zaposlitev je pri programih formalnega izobraževanja (izvaja se večinoma vključevanje v zaključne razrede osnovne šole), katerih namen je pridobitev formalne izobrazbe, in pri programu PUM-O, pri katerem je cilj socialna vključenost mladih odraslih.

1. **PREHODI V ZAPOSLITEV IZ PROGRAMOV SUBVENCIONIRANIH ZAPOSLITEV**

Pri programih subvencioniranja zaposlitve zavod spremlja ohranitev zaposlitve oziroma novo zaposlitev po izteku pogodbenega obdobja, v katerem zavod subvencionira zaposlitev. V obdobju 2019–2022 je zavod subvencioniral 17.124 zaposlitev, od tega kar 67,2 odstotka v okviru programa Spodbujanje zaposlovanja ranljivih skupin – Zaposli.me.

V letu 2019 se je s subvencijami za zaposlitev zaposlilo 4.998 oseb, v letu 2020 pa 5.385 oseb, kar je 2,3 odstotka več kot v 2019, in sicer predvsem zaradi več vključitev v program Spodbujanje trajnega zaposlovanja mladih. MDDSZ je v letu 2020 zagotovilo dodatna sredstva iz proračuna Republike Slovenije za izvajanje programa za trajno zaposlovanje mladih v vzhodni regiji, saj je zavod sredstva ESS za vzhodno kohezijsko regijo že razdelil.

V letu 2021 se je število subvencioniranih zaposlitev znižalo na 4.860, kar je predvsem posledica zaključka javnega povabila Spodbujanje trajnega zaposlovanja mladih z dne 30. junija 2021. V letu 2021 je zavod začel izvajati tudi program Zelena delovna mesta, v letu 2022 pa program Hitrejši vstop mladih na trg dela. V letu 2022 se je s subvencijami za zaposlitev zaposlilo 1.881 oseb.

Preglednica 20: Število vključitev v subvencionirane zaposlitve, obdobje 2019–2022

|  |  |  |  |  |  |
| --- | --- | --- | --- | --- | --- |
| Število vključitev | 2019 | 2020 | 2021 | 2022 | Skupaj |
| Spodbujanje zaposlovanja – Zaposli.me (3.1.1.3, 3.1.1.9) | 3.304 | 3.294 | 3.778 | 1.139 | 11.515 |
| Spodbude za trajno zaposlovanje mladih (3.1.1.4, 3.1.1.8, 3.1.2.1 in 3.1.2.2) | 1.072 | 1.818 | 934 |  | 3.824 |
| Spodbude za zaposlitev mladih – zaposlimo mlade (3.1.1.6) | 148 | 4 |  |  | 152 |
| Spodbujanje zaposlovanja starejših – aktivni do upokojitve (3.1.1.7) | 399 | 211 |  |  | 610 |
| Zelena delovna mesta (3.1.2.3) |  |  | 67 | 91 | 158 |
| Hitrejši vstop mladih na trg dela (3.1.2.4) |  |  |  | 591 | 591 |
| Spodbude za zaposlovanje oseb iz programa Učne delavnice (4.2.1.2, 4.2.1.3) | 75 | 58 | 81 | 60 | 274 |
| Skupaj | **4.998** | **5.385** | **4.860** | **1.881** | **17.124** |

*Vir: Zavod Republike Slovenije za zaposlovanje.*

Med 17.124 vključenimi v subvencionirane zaposlitve v obdobju 2019–2022 je bilo:

* 8.017 žensk, tj. 46.8 odstotka,
* 4.706 mladih do 29. leta starosti, tj. 27,5 odstotka,
* 6.991 starejših od 50 let, tj. 40,8 odstotka,
* 3.476 nižje izobraženih, tj. 20,3 odstotka,
* 3.797 oseb s terciarno izobrazbo, tj. 22,2 odstotka,
* 1.348 invalidov, tj. 7,9 odstotka,
* 6.987 dolgotrajno brezposelnih oseb, tj. 40,8 odstotka,
* 3.985 prejemnikov denarnega nadomestila, tj. 23,3 odstotka,
* 3.385 prejemnikov denarne socialne pomoči, tj. 19,8 odstotka.

Preglednica 21: Deleži nekaterih skupin, vključenih v programe subvencioniranih zaposlitev, v obdobju 2019–2022

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Leto | Prejemniki denarne socialne pomoči | Prejemniki denarnega nadomestila | Invalidi | Dolgotrajno brezposelne osebe | Terciarna ravenizobrazbe | Prva in druga raven izobrazbe | Starejši od 50 let | Mladi do 29. leta starosti | Ženske |
| 2019 | 20,3 | 20,6 | 9,7 | 49,8 | 22,1 | 21,9 | 47,1 | 24,6 | 48,3 |
| 2020 | 17,1 | 25,1 | 6,9 | 31,4 | 23,1 | 19,6 | 37,1 | 34,1 | 45,3 |
| 2021 | 24,1 | 25,8 | 7,1 | 42,5 | 22,0 | 20,1 | 40,0 | 20,2 | 47,2 |
| 2022 | 14,7 | 18,3 | 7,7 | 39,3 | 19,9 | 18,3 | 37,0 | 35,0 | 46,0 |

*Vir: Zavod Republike Slovenije za zaposlovanje.*

Ključne ugotovitve glede vključenih v programe subvencioniranih zaposlitev so:

* prevladujejo moški,
* med starimi do 29 let so izrazita nihanja, odvisna od razpoložljivih sredstev,
* delež starejših je bil večji v letu 2019 predvsem zaradi izvajanja programa Aktivni do upokojitve,
* delež vključenih brez izobrazbe se giblje od 21,9 odstotka v letu 2019 do 18,3 odstotka v letu 2022,
* delež vključenih s terciarno izobrazbo se giblje od 19,9 do 23,1 odstotka,
* delež invalidov se giblje od 9,7 odstotka v letu 2019 do 6,9 odstotka v letu 2020,
* delež dolgotrajno brezposelnih je bil največji v letu 2019, ko je znašal 49,8 odstotka, in najmanjši v letu 2020, ko je bil njihov delež 31,4-odstoten,
* delež prejemnikov denarnega nadomestila se giblje od 18,3 do 25,8 odstotka,
* delež prejemnikov denarne socialne pomoči je bil v letu 2022 najmanjši, tj. 14,7-odstoten, največji pa v letu 2021, ko je znašal 24,1 odstotka.

Zavod zaposlitev posamezne osebe preverja na podlagi podatkov Zavoda za zdravstveno zavarovanje Slovenije. Pri tem pa v nasprotju z obdobjem trajanja pogodbe ne preverja zaposlitve glede na delodajalca, pri katerem je oseba zaposlena.

Za zaposlitve na 30. dan govorimo o deležu ohranitve zaposlitve, saj obstaja velika verjetnost, da te osebe ostanejo zaposlene pri istem delodajalcu. Deleži zaposlenih so izračunani tako, da se število zaposlitev v določenem časovnem obdobju deli s številom vključenih. Pri tem so odštete pogodbe, ki se še niso iztekle.

V nadaljnjem besedilu prikazujemo podatke o zaposlitvah po izteku subvencionirane zaposlitve za pogodbe, sklenjene v obdobju 2019–2021, ki so se že iztekle, kar pomeni, da so se dokončale v celoti ali so bile predčasno prekinjene. To pa ne pomeni, da je od njihovega izteka tudi že poteklo 30 dni in bi s tem dosegle točko merjenja.

Preglednica 22: Podatki o zaposlitvah po izteku subvencionirane zaposlitve za pogodbe, 2019–2021

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve 2019–2021 | Število vključitev | Doseglo točko merjenja | Zaposlen na30. dan | % zaposlenih | Doseglo točko merjenja | Zaposlen na365. dan | % zaposlenih |
| Spodbujanje zaposlovanja – Zaposli.me (3.1.1.3 in 3.1.1.9) | **10.376** | 10.308 | 7.029 | **68,2 %** | 7.142 | 4.402 | **61,6 %** |
| Spodbude za trajno zaposlovanje mladih (3.1.1.4 in 3.1.2.1) | **2.807** | 2.497 | 2.087 | **83,6 %** | 1.599 | 1.030 | **64,4 %** |
| Spodbude za zaposlovanje starejših – Aktivni do upokojitve (3.1.1.7) | **610** | 610 | 395 | **64,8 %** | 476 | 189 | **39,7 %** |
| Spodbude za zaposlitev mladih – Zaposlimo mlade (3.1.1.6) | **152** | 152 | 115 | **75,7 %** | 152 | 125 | **82,2 %** |
| Spodbude za trajno zaposlovanje mladih v vzhodni regiji (3.1.1.8 in 3.1.2.2) | **1.017** | 699 | 490 | **70,1 %** | 206 | 0 | **0,0 %** |
| Zelena delovna mesta (3.1.2.3) | **67** | 21 | - | **-** | 6 | - | **-** |
| Spodbude za zaposlovanje oseb iz programa Učne delavnice (4.2.1.2 in 4.2.1.2.3) | **214** | 212 | 135 | **63,7 %** | 144 | 80 | **55,6 %** |
| SKUPAJ | **15.243** | **14.499** | **10.251** | **74,3 %** | **9.725** | **5.826** | **59,9 %** |

*Vir: Zavod Republike Slovenije za zaposlovanje.*

OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.

Iz zgornje preglednice je razvidno, da je med vsemi programi subvencioniranja zaposlitve **na 30. dan** ohranilo zaposlitev 74,3 odstotka vseh vključenih v obdobju 2019–2021. Največji delež ohranitve zaposlitve na 30. dan po izteku subvencionirane zaposlitve je pri programu Spodbude za trajno zaposlovanje mladih (83,6 odstotka) in programu Zaposlimo mlade (75,7 odstotka). Še vedno odličen delež ohranitve zaposlitve je pri programu Zaposli.me, v katerega je bilo vključenih največ oseb iz ranljivih skupin, saj znaša 68,2 odstotka.

**Na 365. dan** po izteku subvencionirane zaposlitve lahko glede na trajanje pogodbe merimo ohranitev zaposlitve oziroma prehod v zaposlitev le za nekatere programe. Najboljši delež zaposlenosti na 365. dan od izteka subvencionirane zaposlitve je pri programu Spodbude za zaposlitev mladih – Zaposlimo mlade, kjer je bilo zaposlenih 82,2 odstotka vključenih. Med vključenimi v program Zaposli.me sta bili na 365. dan zaposleni 4.402 osebi ali 61,6 odstotka.

Podatke o zaposlitvah pa lahko spremljamo tudi tako, da **zajamemo podatke** **o vseh zaposlitvah** **vključenih oseb, in sicer v 12 mesecih po izteku subvencionirane zaposlitve ne glede na to, ali so bile osebe zaposlene na 30. ali 365. dan.** Ti podatki so začasni in se bodo še spreminjali, saj je to podatek na dan 3. marec 2023 in od vseh zaključenih pogodb še ni preteklo eno leto.

Menimo, da je zelo pomemben podatek tudi delež zaposlitev v obdobju 12 mesecev po izteku subvencionirane zaposlitve, saj obstaja verjetnost, da se oseba znova zaposli na primer na 45. dan in je na primer na 365. dan, ko se izvaja spremljanje, znova brezposelna. Kljub temu pa je predhodna vključitev v subvencionirano zaposlitev zagotovo pripomogla k lažjemu prehodu med različnimi zaposlitvami in s tem k pridobivanju različnih delovnih izkušenj in novih kompetenc. S tem, dodatnim spremljanjem želimo prikazati, kako subvencionirana zaposlitev vpliva na uspešnost pridobitve nove zaposlitve oziroma povečanje možnosti prehoda v zaposlitev. Iz podatkov je torej mogoče razbrati, kako subvencionirana zaposlitev lahko vpliva na zaposljivost oseb.

Za primere, ko ocenjujemo povečanje možnosti prehoda v zaposlitev **v 12 mesecih** po izteku subvencionirane zaposlitve, so rezultati prikazani v spodnji preglednici.

Preglednica 23: Delež zaposlitev v obdobju 12 mesecev po izteku subvencionirane zaposlitve

|  |  |  |  |  |
| --- | --- | --- | --- | --- |
| Vključitve 2019–2021 | Število vključitev | Število zaključenih pogodb | Zaposleni v 365 dneh | Delež od zaključenih pogodb |
| Spodbujanje zaposlovanja – Zaposli.me | 10.376 | 10.375 | 8.666 | 83,5 |
| Spodbude za trajno zaposlovanje mladih | 2.807 | 2.527 | 2.231 | 88,3 |
| Spodbude za zaposlovanje starejših – Aktivni do upokojitve | 610 | 610 | 451 | 73,9 |
| Spodbude za zaposlitev mladih – Zaposlimo mlade | 152 | 152 | 145 | 95,4 |
| Spodbude za trajno zaposlovanje mladih v vzhodni regiji | 1.017 | 707 | 505 | 71,4 |
| Zelena delovna mesta | 67 | 21 | - | - |
| Spodbude za zaposlovanje oseb iz programa Učne delavnice | 214 | 213 | 168 | 78,9 |
| SKUPAJ | **15.243** | **14.605** | **12.166** | **83,3** |

*Vir: Zavod Republike Slovenije za zaposlovanje.*

Z dodatnim spremljanjem v obdobju 12 mesecev od izteka subvencionirane zaposlitve smo ugotovili, da je v enem letu po izteku subvencionirane zaposlitve ohranilo zaposlitev ali našlo ponovno zaposlitev 83,3 odstotka vseh vključenih. Med njimi so najuspešnejši programi za mlade, saj je v 12 mesecih po izteku subvencionirane zaposlitve ohranilo zaposlitev ali našlo ponovno zaposlitev od 88 do 95 odstotkov vseh vključenih mladih.

1. **PREHODI V ZAPOSLITEV IZ PROGRAMOV JAVNIH DEL**

V obdobju 2019–2022 je zavod izvajal tri programe javnih del, v katere je bilo vključenih skupno 12.782 oseb. Javna dela »Pomoč pri omilitvi posledic epidemije covida-19« je začel izvajati v letu 2021.

Preglednica 24: Število vključitev brezposelnih v programe javnih del, 2019–2022

|  |  |  |  |  |  |
| --- | --- | --- | --- | --- | --- |
| Program | 2019 | 2020 | 2021 | 2022 | Skupaj |
| Javna dela (4.1.1.1) | 3.099 | 3.259 | 3.196 | 2.194 | 11.748 |
| Javna dela Pomoč osebam na področju mednarodne zaščite (4.1.1.4) | 23 | 16 | 10 | 7 | 56 |
| Javna dela Pomoč pri omilitvi posledic epidemije covida-19 (4.1.1.5) | - | - | 453 | 525 | 978 |
| SKUPAJ | **3.122** | **3.275** | **3.659** | **2.726** | **12.782** |

*Vir: Zavod Republike Slovenije za zaposlovanje.*

Javna dela se kot posebni program APZ izvajajo v okviru ukrepa 4 APZ. Javna dela so namenjena aktiviranju brezposelnih oseb, ki so več kot eno leto neprekinjeno prijavljene v evidenci brezposelnih oseb (v nadaljnjem besedilu: dolgotrajno brezposelne osebe). V spodnji preglednici so prikazane glavne značilnosti udeležencev javnih del v vseh programih v obdobju 2019–2022. Deleža vključitev dolgotrajno brezposelnih oseb ne prikazujemo, saj se v javna dela lahko v skladu z ZUTD vključujejo le dolgotrajno brezposelne osebe in osebe, ki so bile pred prvo vključitvijo dolgotrajno brezposelne.

Preglednica 25: Deleži nekaterih skupin, vključenih v programe javnih del, po letih v obdobju 2019–2022

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Leto | Prejemniki denarne socialne pomoči | Prejemniki denarnega nadomestila | Invalidi | Terciarna raven izobrazbe | Prva in druga raven izobrazbe | Starejši od 50 let | Mladi do 29. leta starosti | Ženske |
| 2019 | 31,1 | 7,4 | 24,8 | 29,4 | 15,5 | 41,3 | 11,8 | 62,0 |
| 2020 | 58,1 | 8,1 | 26,7 | 25,2 | 15,7 | 38,1 | 14,0 | 62,5 |
| 2021 | 43,0 | 17,1 | 24,0 | 23,9 | 15,8 | 38,3 | 14,0 | 64,1 |
| 2022 | 22,1 | 4,9 | 28,3 | 22,4 | 15,6 | 44,1 | 9,8 | 65,0 |

*Vir: Zavod Republike Slovenije za zaposlovanje.*

Preglednica 26: Podatki o zaposlitvah po izteku programov javnih del, vključitve v obdobju 2019–2021

|  |  |  |  |  |  |  |  |
| --- | --- | --- | --- | --- | --- | --- | --- |
| 2019–2021 | Število vključitev | Doseglo točko merjenja | Zaposlen na 30. dan | % zaposlenih | Doseglo točko merjenja | Zaposlen na 365. dan | % zaposlenih |
| Javna dela (4.1.1.1) | 9.554 | 9.554 | 1.268 | **13,3 %** | 9.554 | 2.700 | **28,3 %** |
| Javna dela Pomoč osebam na področju mednarodne zaščite (4.1.1.4) | 56 | 49 | 20 | **40,8 %** | 49 | 22 | **44,9 %** |

*Vir: Zavod Republike Slovenije za zaposlovanje.*

OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.

Med vključenimi v klasične programe javnih del (4.1.1.1) v obdobju 2019–2021 je bilo na 30. dan po izteku javnih del zaposlenih 13,3 odstotka vključenih, na 365. dan po izteku pa 28,3 odstotka. Z dodatnim spremljanjem v obdobju 12 mesecev po izteku javnih del je zavod ugotovil, da je v tem obdobju našlo ponovno zaposlitev, vsaj za določen čas, 35,3 odstotka vseh vključenih.

Podatki za vključene v javna dela Pomoč osebam na področju mednarodne zaščite (4.1.1.4) pa kažejo, da je bilo na 30. dan zaposlenih 40,8 odstotka oseb, ki so bili vključene v obdobju 2019–2021, na 365. dan pa 44,9 odstotka vseh vključenih.

Kljub temu, da je glavni namen javnih del predvsem aktiviranje brezposelnih oseb, podatki o izhodih v zaposlitev kažejo, da javna dela prispevajo k povečanju zaposljivosti oseb.

1. **PREHODI V ZAPOSLITEV IZ PROGRAMOV SUBVENCIONIRANIH SAMOZAPOSLITEV**

V letu 2019 sta se izvajala dva programa spodbujanja samozaposlovanja, za katera v spodnji preglednici prikazujemo število vključitev. V letu 2019 je zavod sklepal le pogodbe za osebe, ki so bile v letu 2018 predhodno vključene v program podjetniškega usposabljanja.

Preglednica 27: Število vključitev v ukrep 5: spodbujanje samozaposlovanja, obdobje 2019–2022

|  |  |  |  |  |  |
| --- | --- | --- | --- | --- | --- |
| Program | 2019 | 2020 | 2021 | 2022 | Skupaj |
| Spodbujanje ženskega podjetništva (5.2.1.1) | 138 | - | **-** | **-** | 138 |
| Spodbude za zaposlovanje mladih – Spodbude za mlade podjetnike (5.2.1.2) | 175 | - | **-** | **-** | 175 |
| SKUPAJ | **313** | **-** | **-** | **-** | **313** |

*Vir: Zavod Republike Slovenije za zaposlovanje.*

V spodnji preglednici so prikazani podatki o deležu zaposlenih, ki so bili pred tem vključeni v programa Spodbujanje ženskega podjetništva in Spodbude za mlade podjetnike (vključeni v letu 2019). Iz podatkov o ohranitvi samozaposlitve oziroma ponovni zaposlitvi lahko ugotovimo, da gre za zelo uspešna programa.

Preglednica 28: Število vključitev in zaposlitev za programa subvencioniranih samozaposlitev, obdobje 2019–2021

|  |  |  |  |  |  |  |  |
| --- | --- | --- | --- | --- | --- | --- | --- |
|  | Število vključitev2019–2021 | Doseglo točko merjenja | Zaposleni na 30. dan | *% zaposlenih* | Doseglo točko merjenja | Zaposleni na 365. dan | *% zaposlenih* |
| Spodbujanje ženskega podjetništva (5.2.1.1) | 138 | 138 | 126 | ***91,3 %*** | 138 | 114 | ***82,6 %*** |
| Spodbude za mlade podjetnike (5.2.1.2) | 175 | 175 | 168 | ***96,0 %*** | 175 | 158 | ***90,3 %*** |

*Vir: Zavod Republike Slovenije za zaposlovanje.*

V letu 2016 je zavod začel izvajati **program Spodbujanje ženskega podjetništva**, v katerega so se lahko vključile le brezposelne ženske s terciarno izobrazbo, ki so predhodno opravile program podjetniškega usposabljanja, ki ga je financirala javna agencija SPIRIT. V letu 2019 se je vanj vključilo 138 žensk. Za pridobitev subvencije v višini 5.000 evrov se je morala brezposelna oseba zavezati, da bo ohranila samozaposlitev najmanj dve leti. Spremljanje uspešnosti ohranitve samozaposlitve je torej smiselno šele po preteku treh let od pridobitve subvencije.

Med samozaposlenimi ženskami, ki so se samozaposlile v letu 2019 (pogodbe za dve leti), jih je bilo po treh letih od samozaposlitve samozaposlenih ali zaposlenih 82,6 odstotka.

Namena programa **Spodbude za mlade podjetnike** sta spodbujanje podjetniške in zaposlitvene aktivnosti med brezposelnimi mladimi (starimi do vključno 29 let) ter podpora njihovim zamislim, oblikovanim na usposabljanjih v okviru povezanih operacij, ki so jih izvajali izvajalci, izbrani z javnim razpisom za sofinanciranje projektov spodbujanja podjetništva med mladimi 2017–2019. Podjetniško usposabljanje je bilo pogoj za pridobitev subvencije za samozaposlitev. Subvencija je znašala 5.000 evrov za zaposlitev za obdobje 12 mesecev. Spodbudo za mlade podjetnike je v letu 2019 prejelo 175 mladih brezposelnih oseb.

Med samozaposlenimi je samozaposlitev na 30. dan po prenehanju subvencionirane zaposlitve (1 leto) ohranilo 96 odstotkov vseh vključenih. Na 365. dan po izteku subvencionirane zaposlitve pa je bilo samozaposlenih ali zaposlenih več kot 90 odstotkov vseh vključenih.

* 1. ZAVAROVANJE ZA PRIMER BREZPOSELNOSTI TER ZAGOTAVLJANJE PRAVIC IZ OBVEZNEGA IN PROSTOVOLJNEGA ZAVAROVANJA ZA PRIMER BREZPOSELNOSTI

Zavarovanje za primer brezposelnosti in pravice, ki izhajajo iz zavarovanja za primer brezposelnosti, so medsebojno povezani. Za samo zavarovanje ZUTD (od 54. do 57. člena) določa vse osnovne parametre zavarovanja za primer brezposelnosti, tako za obvezno zavarovanje kot za prostovoljno vključitev v obvezno zavarovanje. V nadaljnjih določbah ZUTD (od 58. do 71. člena) pa zakon določa nabor in vsebino pravic iz obveznega in prostovoljnega zavarovanja za primer brezposelnosti oziroma koriščenja zavarovanja za primer brezposelnosti, v katero je bil posameznik vključen v času zaposlitve, ter pogoje za pridobitev navedenih pravic.

V okvir pravic iz zavarovanja za primer brezposelnosti se uvršča tudi pravica do plačila prispevkov za pokojninsko in invalidsko zavarovanje (68. člen ZUTD), ki predvideva plačilo prispevkov za pokojninsko in invalidsko zavarovanje upravičencem, ki jim po izteku denarnega nadomestila med brezposelnostjo do izpolnitve minimalnih pogojev za starostno upokojitev manjka največ eno leto in so brezposelni.

Z Zakonom o spremembah in dopolnitvah Zakona o urejanju trga dela (Uradni list RS, št. 54/21; ZUTD-F), ki je bil sprejet in uveljavljen v letu 2021, je določena višina najvišjega denarnega nadomestila za prve tri mesece oziroma pet mesecev za delavce, ki so med zadnjo zaposlitvijo imeli stalno prebivališče v Republiki Sloveniji in so se v drugo državo članico EU, EGP ali Švicarsko konfederacijo dnevno ali najmanj enkrat tedensko vozili na delo.

* 1.
	2.
	3.

***Poročilo o gibanju števila upravičencev do pravic iz obveznega in prostovoljnega zavarovanja za primer******brezposelnosti***

Na število upravičencev do denarnega nadomestila je v začetku leta 2022 vplival sezonsko značilni večji priliv (januar), ki pa mu je v nadaljevanju sledila večja dinamika zaposlovanja, kar je povzročilo tudi upad števila prejemnikov denarnega nadomestila. Januarja 2022 se je število upravičencev glede na december 2021 povišalo za 2.340 oseb (11,9 odstotka več), vendar pa je bil porast manjši kot v preteklih letih. V primerjavi z januarjem 2021 se je število upravičencev zmanjšalo za 30,1 odstotka (s 27.991 na 19.554 upravičencev).

Zaradi povečanega zaposlovanja je v spomladanskih mesecih sledil upad prejemnikov denarnega nadomestila. Če je bil v poletnih mesecih zaradi večjega števila prenehanj pogodb o zaposlitvi za določen čas zaznan rahel porast števila upravičencev, je bil septembra in oktobra 2022 zaznan ponovni upad števila prejemnikov. Konec leta je njihovo število ponovno naraslo, vendar manj kot v preteklih obdobjih, tako da je bilo konec decembra 2022 do denarnega nadomestila upravičenih 14.964 oseb, kar je 13,1odstotkamanj kot ob koncu leta 2021.

Delež upravičencev do denarnega nadomestila med vsemi brezposelnimi osebami je konec decembra 2022 znašal 28,1 odstotka in je bil v primerjavi z enakim obdobjem 2021 višji za 2 odstotka.

Povprečno mesečno je bilo tako v letu 2022 do denarnih nadomestil upravičenih 15.141 oseb, kar je 20 odstotkov manj kot leta 2021 (18.934). V letu 2022 je bilo povprečno mesečno 420 oseb upravičenih do plačila prispevka za pokojninsko in invalidsko zavarovanje, kar je 30,7 odstotka več kot v letu 2021, ko je bilo 291 oseb povprečno mesečno upravičenih do plačila prispevka.

Na zavodu je bilo v letu 2022 obravnavanih 58.083 upravnih zadev odločanja o pravicah iz zavarovanja za primer brezposelnosti, kar je 16,2 odstotka manj kot leta 2021, ko so bile obravnavane 69.304 upravne zadeve. Zavod je o novih vlogah za denarno nadomestilo v letu 2022 odločil povprečno v 18 dneh od vložitve.

Slika 8: Upravičenci do denarnega nadomestila, od decembra 2021 do decembra 2022

*Vir: Zavod Republike Slovenije za zaposlovanje.*

Pravico do denarnega nadomestila je v letu 2022 na novo pridobilo 28.500 upravičencev, od teh največ po prenehanju pogodbe o zaposlitvi:

* 9.885 zaradi redne odpovedi pogodbe o zaposlitvi s strani delodajalca:
* 7.169 iz poslovnih razlogov,
* 389 zaradi stečaja delodajalca, in
* 16.937 zaradi izteka pogodbe o zaposlitvi za določen čas.

Pravico do preostalega dela denarnega nadomestila je v letu 2022 pridobilo 3.581 upravičencev.

V istem obdobju pa je pravica do denarnega nadomestila prenehala skupno 36.206 upravičencem, in sicer največ zaradi:

* izteka pravice (17.746 upravičencem),
* zaposlitve (14.606 upravičencem),
* upokojitve (2.462 upravičencem),
* odvzema pravice (414 upravičencem).

V skladu z Zakonom o spremembah in dopolnitvah Zakona o urejanju trga dela (ZUTD-E; Uradni list RS, št. 75/19, z dne 12. 12. 2019) je v letu 2020 začela veljati sprememba, v skladu s katero so **spodbude za zaposlitev prejemnikov denarnega nadomestila** uvrščene med pravice iz zavarovanja za brezposelnost. Po določbi 66.a člena ZUTD sta v letu 2022 pravico do spodbude za zaposlitev uveljavljala 1.202 vlagatelja, od tega je bilo do spodbude za zaposlitev upravičenih 756 prejemnikov denarnega nadomestila, kar je 25,4 odstotka manj kot leta 2021, ko je bilo do spodbude upravičenih 1.014 prejemnikov denarnega nadomestila.

Na podlagi Zakona o dopolnitvi Zakona o urejanju trga dela (ZUTD-F; Uradni list RS, št. 54/21, z dne 9. 4. 2021) se je v maju 2021 začela uporabljati sprememba, v skladu s katero se je **spremenila najvišja višina denarnega nadomestila za t. i. obmejne delavce.** To so delavci, ki so med zadnjo zaposlitvijo imeli stalno prebivališče v Republiki Sloveniji in so se v drugo državo članico EU, EGP ali Švicarsko konfederacijo dnevno ali najmanj enkrat tedensko vozili na delo. Če so ti delavci v tej državi članici EU, EGP ali Švicarski konfederaciji dopolnili najmanj deset mesecev v zadnjih 24 mesecih, se jim za prve tri mesece upravičenosti prizna denarno nadomestilo največ v višini 1.785,00 evra, če so ti delavci v teh državah dopolnili najmanj 12 mesecev v zadnjih 24 mesecih in imajo pravico do denarnega nadomestila priznano za šest mesecev ali več, pa se jim prizna denarno nadomestilo največ v višini 1.785,00 evra za prvih pet mesecev upravičenosti. V letu 2022 je bilo 776 upravičencem priznana pravica v najvišjem dovoljenem znesku.

# SREDSTVA ZA IZVAJANJE UKREPOV NA TRGU DELA

* 1. AKTIVNA POLITIKA ZAPOSLOVANJA

V letu 2022 so se programi APZ izvajali na podlagi:

* smernic za izvajanje ukrepov APZ za obdobje 2021‒2025,
* načrta za izvajanje APZ za leti 2021 in 2022, ki ga je minister, pristojen za delo, sprejel s sklepom številka 1102-7/2020/7 z dne 2. marca 2021,
* spremembe načrta za izvajanje APZ za leto 2022, ki jo je minister, pristojen za delo, sprejel s sklepom številka 1102-7/2020/10 z dne 3. marca 2022,
* proračuna Republike Slovenije za leto 2022 (Uradni list RS, št. 174/20 in 129/22),
* Odloka o Programu porabe sredstev Sklada za podnebne spremembe za leti 2022 in 2023,
* Operativnega programa za izvajanje evropske kohezijske politike v obdobju 2014–2020,
* NOO Republike Slovenije (Vlada Republike Slovenije, 28. april 2021), ki je podlaga za koriščenje sredstev mehanizma za okrevanje in odpornost (angl. RRF),
* kataloga ukrepov APZ (objavljen na spletni strani MDDSZ <https://www.gov.si/teme/aktivna-politika-zaposlovanja/>).

Programi APZ se po obliki, namenu in cilju financirajo s sredstvi iz proračuna Republike Slovenije in s sredstvi kohezijske politike (ESS). Namenska sredstva kohezijske politike ESS, ki so bila v finančnem načrtu MDDSZ za leto 2022, niso v celoti namenjena za programe oziroma ukrepe APZ, zato je v spodnji preglednici zajet samo tisti del sredstev EU, ki se v skladu s katalogom APZ uvršča v APZ. V letu 2022 je zavod izvajal tudi program Spodbujanje zaposlovanja na zelenih delovnih mestih, ki je financiran na podlagi Odloka o Programu porabe sredstev Sklada za podnebne spremembe za leti 2022 in 2023 ter programa Hitrejši vstop mladih na trg dela, ki se izvaja v okviru NOO.

V letu 2022 je bilo s spremembo načrta APZ za leto 2022 za izvajanje programov APZ načrtovanih nekaj več kot 67,8 milijona evrov, porabljenih pa je bilo skoraj 56,2 milijona evrov, kar je 11,6 milijona evrov ali 17,1 odstotka manj od načrtovanih sredstev.

Znotraj prvega ukrepa je bilo 18,1 odstotka manj porabljenih sredstev od načrtovanih. Za leto 2022 je bilo iz sredstev mehanizma za okrevanje in odpornost načrtovano izvajanje programa Usposabljanje in izobraževanje zaposlenih, vendar se program v tem letu ni začel izvajati. Manj porabe sredstev od načrtovanih v prvem ukrepu je bilo tudi v okviru programov, ki se sofinancirajo iz sredstev kohezijske politike, in sicer za 11,4 odstotka.

Manjša poraba sredstev znotraj tretjega ukrepa je bila pri sredstvih mehanizma za okrevanje in odpornost in tudi pri sredstvih kohezijske politike. Zavod je avgusta 2022 začel izvajati novi program Hitrejši vstop mladih na trg dela v okviru sredstev mehanizma za okrevanje in odpornost ter v tem letu s pomočjo subvencij za zaposlitev omogočili 591 mladim brezposelnim zaposlitev za nedoločen čas. Zaradi zamude pri objavi javnega povabila in ugodnih razmer na trgu dela, ki so povzročile manj prijavljenih v evidenco brezposelnih, je bilo v program vključenih manj brezposelnih mladih, kot je bilo načrtovano. Večina finančnih obveznosti za zaposlitev mladih zapade v naslednja leta, saj se subvencije izplačujejo mesečno.

Za pet odstotkov manjša realizacija sredstev je bila v okviru četrtega ukrepa, predvsem zaradi manj porabljenih kohezijskih sredstev.

V letu 2022 se je v programe APZ vključilo 17.049 brezposelnih oseb, kar je 20,3 odstotka manj kot leto prej.

Glavni razlog za manjše število vključitev je, da se je v drugi polovici leta 2022 zaključilo izvajanje večine programov, financiranih iz ESS, OP EKP 2014–2020. Poleg tega so v letu 2022 na vključevanje oseb in s tem tudi na porabo sredstev vplivale spremenjene razmere na trgu dela, spremenila se je struktura brezposelnih oseb, v kateri je velik delež ranljivih skupin (dolgotrajno brezposelni, nizko izobraženi in starejši), ki za vključevanje v različne programe potrebujejo več motivacije in spodbude, kar pa je dolgotrajen proces.

Preglednica 29: Načrtovana in porabljena sredstva za ukrepe APZ v letu 2022 in načrt APZ za leto 2023

|  |  |  |
| --- | --- | --- |
| **APZ** | **2022** | **2023** |
|
| **Načrtovana sredstva v skladu s spremembo načrta APZ za leto 2022** | **Poraba sredstev** | **Realizacija** **vključitev**  | **Načrt APZ za leto****2023\*\*** | **Načrtovane vključitve**  |
|
|
|  **(v EUR)** | **(v EUR)** | **(v EUR)** |
| **Ukrep 1** | **20.848.218,06** | **17.072.283,09** | **21.531** | 12.634.699,00 | 11.140 |
| **Ukrep 2** | **0,00** | **0,00** | **0** | 0,00 | 0 |
| **Ukrep 3** | **27.616.449,68** | **20.755.678,17** | **1.853** | 16.588.665,70 | 1.740 |
| **Ukrep 4** | **19.340.624,34** | **18.370.313,19** | **2.896** | 18.549.649,00 | 2.532 |
| **Ukrep 5** | **0,00** | **0,00** | **0** | 0,00 | 0 |
| **APZ skupaj** | **67.805.292,08** | **56.198.274,45** | **26.281** | **47.773.013,70\*\*\*** | **15.412** |

Vir: MDDSZ.

*\* Od vseh vključenih v letu 2022 v ukrep 1 (21.531) je bilo 12.300 brezposelnih in 9.232 zaposlenih.*

*\*\* Za leto 2023 so navedena načrtovana sredstva in vključitve v skladu z načrtom za izvajanje ukrepov APZ za leto 2023, ki ga je minister, pristojen za delo, sprejel s sklepom št. 1102-2/2022/2 z dne 13. decembra 2022 (*[*https://www.gov.si/teme/aktivna-politika-zaposlovanja/*](https://www.gov.si/teme/aktivna-politika-zaposlovanja/)*).*

*\*\*\* Sredstva so zagotovljena iz virov: proračun Republike Slovenije, ESS OP EKP 2014–2020, ESS OP EKP 2021–2027, sredstva sklada za podnebne spremembe in sredstva mehanizma za okrevanje in odpornost.*

V nadaljevanju so v preglednici 30 prikazana porabljena sredstva po posameznih programih APZ in viri financiranja za leto 2022 (sredstva proračuna Republike Slovenije, namenska sredstva kohezijske politike, sredstva sklada za podnebne spremembe in sredstva mehanizma za okrevanje in odpornost).

Preglednica 30: Poraba sredstev v letu 2022 po posameznih programih APZ

|  |  |  |  |  |
| --- | --- | --- | --- | --- |
| **ŠIFRA KATALOGA APZ** | **VIR** | **IME UKREPA/PROGRAMA** | **Vir financiranja** **(šifra PP, šifra ukrepa)** | **Realizacija 2022(v EUR)** |
| Sredstva proračuna Republike Slovenije, sredstva sklada za podnebne spremembe | Sredstva NOO | Sredstva OP EK (slo in EU) | SKUPAJ |
| **1. UKREP** | **Usposabljanje in izobraževanje** |
| ***1.1*** |   | ***Programi neformalnega izobraževanja*** |  |   |   |   |   |
| ***1.1.1*** |  | ***Programi usposabljanja*** |  |   |   |   |   |
| *1.1.1.1* | *OP 8.1.1* | *Programi neformalnega izobraževanja in usposabljanja (ranljivi)* | *150030, 150031, 150032, 150033/2611-16-8112* |  |  | *1.269.149,81* | *1.269.149,81* |
| 1.1.1.2 | IP | Nacionalne poklicne kvalifikacije – potrjevanje NPK in TK | 4282/2611-21-9376 | 141.322,87 |   |   | 141.322,87 |
| *1.1.1.3* | *OP 8.2.1* | *Programi neformalnega izobraževanja in usposabljanja za mlade* | *150034, 150035, 150036, 150037/2611-16-8213* |  |  | *802.584,01* | *802.584,01* |
| 1.1.1.4 | IP | *Lokalni programi neformalnega izobraževanje in usposabljanja*  | *4282/2611-21-9376* | 2.201.352,92 |   |   | *2.201.352,92* |
| ***1.1.2*** |  | ***Programi izpopolnjevanja*** |  |   |   |   |  |
| 1.1.2.2 | IP | Vključitev brezp. oseb v podporne in razvojne prog. | 4282/2611-21-9376 | 8.574,48 |   |   | *8.574,48* |
| *1.1.2.4* | *OP 9.1.2* | *PUM-O – Projektno učenje za mlajše odrasle* | *160133, 160134, 160135, 160136/2611-16-9121* |  |  | *1.899.440,40* | *1.899.440,40* |
| *1.1.2.5* | *OP 8.1.1.* | *Praktični programi za spodbujanje zaposlovanja (MIC)* | *150030, 150031, 150032, 150033/ 2611-17-8115* |  |  | *4.647,37* | *4.647,37* |
| **1.1.3** |   | ***Usposabljanje in izobraževanje zaposlenih*** |  |   |   |   |   |
| *1.1.3.2* | *OP 8.3.1* | *Celovita podpora podjetjem za aktivno staranje delovne sile* | *160125, 160126, 160127, 160128/ 2611-17-8311*  |  |  | *1.441.319,55* | *1.441.319,55* |
| *1.1.3.3* | *OP 10.1.2* | *Kompetenčni centri za razvoj kadrov 3.0* | *160137, 160138, 160139, 160140 / 2611-19-1121* |  |  | *2.555.926,59* | *2.555.926,59* |
| ***1.1.4*** |  | ***Programi usposabljanja na delovnem mestu*** |  |   |   |   |   |
| *1.1.4.3* | *OP 8.1.1.* | *Usposabljanje na delovnem mestu (ranljivi)* | *150030, 150031, 150032, 150033/2611-16-8111* |  |  | *1.432.914,29* | *1.432.914,29* |
| *1.1.4.4* | *OP 8.2.1* | *Usposabljanje na delovnem mestu – Mladi* | *150034, 150035, 150036, 150037/2611-16-8214* |  |  | *2.287.778,05* | *2.287.778,05* |
| 1.1.4.6 | IP | Usposabljanje na delovnem mestu za osebe na področju mednarodne zaščite | 4282/2611-21-9376 | 51.655,06 |   |   | 51.655,06 |
| 1.1.4.7 | IP | Usposabljamo lokalno  | 4282/2611-21-9376 | 2.490.299,47 |   |   | 2.490.299,47 |
| *1.1.5.1* | *OP 8.1.1.* | *Delovni preizkus 30 plus*  | *150030, 150031, 150032, 150033/2611-16-8111* |  |  | *111.487,53* | *111.487,53* |
| *1.1.5.2* | *OP 8.2.1* | *Delovni preizkus za mlade*  | *150034, 150035, 150036, 150037/2611-16-8214* |  |  | *80.136,90* | *80.136,90* |
| 1.1.5.3 | IP | Delovni preizkus  | 4282/2611-21-9376 | 110.904,75 |   |   | 110.904,75 |
| ***1.2*** |   | ***Programi formalnega izobraževanja***  |  |   |   |   |   |
| ***1.2.1*** |  | ***Spodbujanje formalnega izobraževanja*** |  |   |   |   |   |
| 1.2.1.1 | IP | Programi formalnega izobraževanja  | 4282/2611-21-9376 | 182.789,04 |   |   | 182.789,04 |
|   |   |   |   |   |   |   |   |
| **SKUPAJ UKREP 1**  | **5.186.898,59** | **0,00** | **11.885.384,50** | **17.072.283,09** |
| **3. UKREP** | **Spodbude za zaposlovanje** |
| ***3.1*** |  | ***Subvencije za zaposlitev*** |  |   |   |   |   |
| ***3.1.1*** |  | ***Spodbujanje zaposlovanja težje zaposljivih oseb*** |  |   |   |   |   |
| *3.1.1.9*  | *OP 8.1.1.* | *Spodbujanje zaposlovanja (DBO) –Zaposli me* | *150030, 150031, 150032, 150033/2611-16-8113* |  |  | *14.912.006,22* | *14.912.006,22* |
| *3.1.2.1* | *OP 8.2.1* | *Spodbude za trajno zaposlovanje mladih*  | *150034, 150035, 150036, 150037/2611-17-8215* |  |  | *3.088.085,89* | *3.088.085,89* |
| *3.1.1.7* | *OP 8.1.1.* | *Spodbujanje zaposlovanja starejših – Aktivni do upokojitve* | *150030, 150031, 150032, 150033/2611-18-8116* |  |  | *477.941,93* | *477.941,93* |
| 3.1.2.2 | IP | Spodbude za trajno zaposlovanje mladih v vzhodni regiji | 3595/2611-21-9376 | 1.839.762,77 |   |   | 1.839.762,77 |
| 3.1.2.3 | *Sklad za* *p. s.* | Zelena delovna mesta | Sklad za podnebne spremembe IP-PP 559 | 231.786,32 |   |   | 231.786,32 |
| 3.1.2.4 | NOO | Hitrejši vstop mladih na trg dela  | NOO PP221152/2611-22-0300 |   | 45.880,00 |   | 45.880,00 |
| ***3.2*** |  | ***Povračilo dela plače*** |  |   |   |   |   |
| ***3.2.1*** |  | ***Povračilo prispevkov delodajalca*** |  |   |   |   |   |
| 3.2.1.1 | IP | Povračilo prispevkov ZRPPR1015 | 3595/2611-21-9376 | 156.411,13 |   |   | 156.411,13 |
| 3.2.1.2 | IP | Povračilo prispevkov ZSRR-2 | 3595/2611-21-9376 | 3.803,91 |   |   | 3.803,91 |
|  |   |   |   |   |   |   |   |
| **SKUPAJ UKREP 3** | **2.231.764,13** | **45.880,00** | **18.478.034,04** | **20.755.678,17** |
| **4. UKREP** | **Kreiranje delovnih mest** |
| ***4.1*** |  | ***Spodbujanje delovne in socialne vključenosti*** |  |   |   |   |   |
| ***4.1.1*** |  | ***Javna dela*** |  |   |   |   |   |
| 4.1.1.1 | IP | Javna dela  | 3551/2611-21-9376 | 13.609.278,52 |   |   | 13.609.278,52 |
| 4.1.1.5 | IP | Javna dela – pomoč pri odpravi posledic covida-19 | 3551/2611-21-9376 | 3.823.131,20 |   |   | 3.823.131,20 |
| 4.1.1.4 | IP | Javna dela "Pomoč osebam na področju mednarodne zaščite" 2022 | 3551/2611-21-9376 | 155.578,96 |   |   | 155.578,96 |
| **4.2** |  | ***Socialno podjetništvo*** |  |   |   |   |   |
| *4.2.1.1* | *OP 9.4.1* | *Učne delavnice (usposabljanje)* |  *160129, 160130, 160131, 160132/ 2611-17-9411* |  |  | *505.394,66* | *505.394,66* |
| *4.2.1.3* | *OP 9.4.1* | *Spodbude za zaposlovanje oseb iz programa Učne delavnice* |  *160129, 160130, 160131, 160132/ 2611-17-9411* |  |  | *276.929,85* | *276.929,85* |
|   |   |   |   |   |   |   |   |
| **SKUPAJ UKREP 4** | **17.587.988,68** | **0,00** | **782.324,51** | **18.370.313,19** |
| **SKUPAJ UKREPI APZ**  | **25.006.651,40** | **45.880,00** | **31.145.743,05** | **56.198.274,45** |

*Viri: MDDSZ, zavod, sklad.*

* 1. STORITVI ZA TRG DELA

Delavnice v okviru storitev VKO je v letu 2022 izvajal samo zavod. MDDSZ se ni odločilo za nov razpis za izbor koncesionarjev, zato za ta namen za leto 2022 ni bilo načrtovanih in porabljenih sredstev.

* 1. ZAVAROVANJE ZA PRIMER BREZPOSELNOSTI

ZUTD določa krog obveznih zavarovancev, trajanje in prekinitev obveznega zavarovanja ter osebe, ki se lahko prostovoljno zavarujejo za primer brezposelnosti. Zavarovanje za primer brezposelnosti je podlaga za koriščenje določenih pravic, ki se pod določenimi pogoji zagotavljajo brezposelnim osebam. V skladu s 134. členom ZUTD se sredstva za pravice iz zavarovanja za primer brezposelnosti po načelih vzajemnosti in solidarnosti zagotavljajo iz prispevkov delavcev, delodajalcev, prostovoljnih zavarovancev in drugih zavezancev.

Za zavarovanje za primer brezposelnosti se plačujeta:

* prispevek zavarovanca po stopnji 0,14 odstotka in
* prispevek delodajalca po stopnji 0,06 odstotka.

Iz zavarovanja za primer brezposelnosti izhajajo tudi pravice iz obveznega in prostovoljnega zavarovanja za primer brezposelnosti (58. člen ZUTD):

* pravica do denarnega nadomestila za primer brezposelnosti,
* pravica do plačila prispevkov za obvezna socialna zavarovanja,
* pravica do plačila prispevkov za pokojninsko in invalidsko zavarovanje eno leto pred izpolnitvijo minimalnih pogojev za pridobitev pravice do starostne pokojnine po predpisih o pokojninskem in invalidskem zavarovanju.

Pravice na podlagi plačanih prispevkov zavarovanci uresničujejo po predpisih, ki urejajo posamezno vrsto socialnega zavarovanja.

V letu 2022 se je v primerjavi z letom 2021 število upravičencev do denarnega nadomestila zmanjšalo. V letu 2022 je povprečno mesečno denarno nadomestilo prejemalo 15.474 brezposelnih oseb, kar je 21,4 odstotka manj od mesečnega povprečja leta 2021, ko je denarno nadomestilo prejemalo 19.683 oseb. V letu 2022 je bilo povprečno 412 oseb mesečno upravičenih do plačevanja prispevkov za pokojninsko in invalidsko zavarovanje do izpolnitve pogojev za upokojitev, kar je 43 odstotkov več kot v letu prej.

V letu 2022 je bilo za denarna nadomestila in za prispevke do upokojitve izplačano 158,5 milijona evrov, kar je 15,8 odstotka ali 29,8 milijona evrov manj sredstev kot v letu 2021.

Preglednica 31: Denarno nadomestilo za brezposelnost, obdobje 2020–2022

|  |  |  |  |  |
| --- | --- | --- | --- | --- |
|   | **2020** |  | **2021** | **2022** |
| **Izplačana nadomestila v letu (v EUR)** | **Povprečno mesečno število prejemnikov v letu** |  | **Izplačana nadomestila v letu (v EUR)** | **Povprečno mesečno število prejemnikov v letu** | **Izplačana nadomestila v letu (v EUR)** | **Povprečno mesečno število prejemnikov v letu** |
| **Denarno nadomestilo** | 243.662.370,04 | 25.882 | 188.383.112,21 | 19.683 | **158.552.944,72** | **15.474** |
| **Prispevki do upokojitve** | 292 | 288 | **412** |
| **Povračilo stroškov aktivnega iskanja zaposlitve** | 136.119,19 | 426 |  | 85.702,72 | 327 | **98.179,68** | **312** |
| **Povračilo dela plače** | 15.634,62 | 10 |  | 5.940,44 | 3 | **10.245,11** | **2** |
| **Spodbude za zaposlitev prejemnikov denarnih nadomestil**  |  150.547,65 |  192 |  | 419.887,09 | 341 | **436.602,63** | **338** |

*Vira: MDDSZ, Zavod Republike Slovenije za zaposlovanje.*

*Opomba: V izračunu povprečnega mesečnega števila prejemnikov denarnega nadomestila za leto 2022 so bile upoštevane tudi osebe, ki jim je bilo denarno nadomestilo izplačano v januarju 2022, obračunsko obdobje pa je bilo december 2021, v izračun pa niso bile zajete osebe, ki so izplačilo prejele v januarju 2023 za obračunsko obdobje december 2022.*

V skladu z Zakonom o spremembah in dopolnitvah Zakona o urejanju trga dela (ZUTD-E; Uradni list RS, št. 75/19, z dne 12. decembra 2019) je začela veljati sprememba, s katero so **spodbude za zaposlitev prejemnikov denarnega nadomestila uvrščene med pravice iz zavarovanja za brezposelnost**. V letu 2022 je bilo za ta namen izplačanih 436.602,63 evra, povprečno mesečno pa ga je prejemalo 338 upravičencev.

**Znižanje denarnega nadomestila zaradi pridobivanja dohodkov iz dela**

V skladu s 67. členom ZUTD se denarno nadomestilo zniža zavarovancu, ki v času upravičenosti do denarnega nadomestila med brezposelnostjo opravi delo, za katero prejme ali je upravičen prejeti dohodek iz dela, ki po plačilu davkov in obveznih prispevkov mesečno presega 200 evrov. Za dohodek iz dela se šteje vsak dohodek iz katerega koli pogodbenega razmerja, na podlagi katerega zavarovanec opravi fizično ali intelektualno delo, vključno z opravljanjem storitev in ustvarjanjem ali izvedbo avtorskega dela. Za dohodek iz dela se šteje tudi dohodek za opravljeno delo oziroma storitev prokurista ali za vodenje in nadzor poslovnega subjekta, ki je pravna oseba. Denarno nadomestilo se zavarovancu zniža za 50 odstotkov dohodka iz dela, ki presega znesek iz prejšnjega odstavka. Če zavarovanec preživlja mladoletne otroke, se denarno nadomestilo za vsakega otroka poveča za 10 odstotkov polnega zneska denarnega nadomestila, ki bi mu pripadalo, če ne bi ustvaril dohodka iz dela, vendar največ do polnega zneska denarnega nadomestila.

V letu 2022 je 206 oseb, ki so bile upravičene do denarnega nadomestila, prejemalo (tudi) dohodek iz dela, kar je 64 oseb ali 45,1 odstotka več kot v letu 2021. Zaradi znižanja izplačil denarnega nadomestila je prihranek sredstev v letu 2022 znašal 40.122,51 evra.

Preglednica 32: Znižanje denarnega nadomestila zaradi pridobivanja dohodkov iz dela, 2020–2022

|  |  |  |  |
| --- | --- | --- | --- |
|   | **2020** | **2021** | **2022** |
| **Osebe, upravičene do denarnega nadomestila, ki so pridobivale (tudi) dohodek iz dela** | 198 | 142 | 206 |
| **Povprečna višina dohodkov iz dela** | 696,67 | 868,76 | 640,07 |
| ***Prihranek sredstev zaradi znižanja izplačil denarnega nadomestila***  | ***31.252,06*** | ***25.269,49*** | ***40.122,51*** |

*Vir: Zavod Republike Slovenije za zaposlovanje.*

# NAČRTOVANI UKREPI V TEKOČEM LETU

UMAR ocenjuje, da se bosta v letu 2023 rast zaposlenosti in upadanje brezposelnosti nadalje umirjala, veliko pomanjkanje delovne sile pa tudi v prihodnjih letih ne bo dopuščalo večje rasti zaposlenosti. Kljub predvidenemu okrevanju gospodarske aktivnosti v prihodnjih letih se tako zaposlenost ne bo bistveno okrepila zaradi že visoke ravni in omejitev na strani ponudbe delovne sile, umirilo se bo tudi padanje brezposelnosti. Participacija na trgu dela se bo še naprej postopoma povečevala zlasti v starostni skupini 55−64 let, nekoliko tudi v skupini 20−24 let, kjer je podpovprečna. UMAR ocenjuje tudi, da je obseg domače delovne sile, ki bi bila lahko na voljo za zaposlitev (tako brezposelne kot neaktivne osebe), zelo majhen.[[11]](#footnote-11) Ob sicer sorazmerno ugodnih napovedih gospodarskih gibanj in razmer na trgu dela za leta 2023, 2024 in 2025 bo tako pomanjkanje delovne sile največji zaviralni dejavnik razvoja.

V času, ko se število brezposelnih znižuje in povečuje njihovo zaposlovanje, se začnejo krepiti strukturni izzivi brezposelnosti, saj se v strukturi brezposelnosti povečuje delež ranljivih skupin oseb, ki za ponovno vključitev na trg dela potrebujejo dodatno in poglobljeno obravnavo. Zato v prihodnjih letih še naprej ostaja največji izziv povečanje delovne aktivnosti najbolj ranljivih skupin brezposelnih (starejši, dolgotrajno brezposelni, nizko izobraženi). Pogosto imajo te osebe še kombinacijo različnih omejitev ali lastnosti, ki vplivajo na manjše možnosti vrnitve med delovno aktivne oziroma zmanjšujejo njihovo konkurenčnost na trgu dela. Za njihovo vrnitev na trg dela sta potrebni celovita obravnava in prilagoditev ukrepov posameznim ciljnim skupinam.

V skladu s smernicami za izvajanje ukrepov APZ za obdobje 2021–2025, ki jih je Vlada Republike Slovenije sprejela 7. januarja 2021, so bili glavni cilji izvajanja ukrepov APZ v letu 2022:

* zmanjševanje števila dolgotrajno brezposelnih oseb,
* hitrejša aktivacija brezposelnih, predvsem starejših od 50 let, nizko izobraženih in prejemnikov denarne socialne pomoči,
* hitrejši prehod brezposelnih mladih, starih do 29 let, na trg dela – Jamstvo za mlade in
* odprava strukturnih neskladij na trgu dela z namenom zagotoviti znanje in veščine za potrebe trga dela.

Minister, pristojen za delo, je s sklepom z dne 13. decembra 2022 sprejel **Načrt za izvajanje ukrepov APZ za leti 2023 in 2024**, ki določa okvir razpoložljivih sredstev za izvajanje programov APZ v letu 2023. Izvajanje programov APZ, financiranih s sredstvi EU za iztekajoče finančno obdobje 2014–2020, se je večinoma zaključilo v letu 2022. V letu 2023 se bo začelo izvajanje programov APZ, ki bodo sofinancirani s sredstvi iz novega finančnega obdobja 2021–2027. V Uradnem listu RS št. 21/23 je bila 17. februarja 2023 objavljena Uredba o izvajanju uredb (EU) in (Euratom) na področju izvajanja evropske kohezijske politike v obdobju 2021–2027 za cilj naložbe za rast in delovna mesta, ki podrobneje ureja del izvajanja evropske kohezijske politike v Republiki Sloveniji, ki je sicer utemeljen na neposrednem izvajanju evropskih pravnih podlag.

V času priprave tega poročila na MDDSZ potekajo priprave vlog posameznih programov APZ in drugih projektov, ki bodo sofinancirani s sredstvi večletnega finančnega okvira za obdobje 2021–2027. Znotraj APZ bo poudarek na aktivaciji brezposelnih (usposabljanje in izobraževanje brezposelnih, spodbude za zaposlitev). Z nekaterim spremembami načrtujemo nadaljevanje programa Usposabljanje na delovnem mestu in programa Neformalno izobraževanje in usposabljanje. Posebna pozornost pri neformalnih izobraževanjih in usposabljanjih bo tudi v prihodnje namenjena zmanjševanju primanjkljajev na lokalnih trgih delovne sile, posledično pa tudi zmanjševanju števila deficitarnih poklicev znotraj skupnega slovenskega trga dela. Posamezni programi se bodo izvajali tudi na daljavo (na primer s področja tujih jezikov, programi za pridobitev digitalnih kompetenc ter programi s področja upravljanja, poslovanja). Ključen bo tudi dvig digitalnih kompetenc brezposelnih, še posebej starejših in nižje izobraženih. V okviru pridobivanja temeljnih veščin in novih kompetenc pa bodo v posamezna usposabljanja (kjer je to smiselno) vključene tudi vsebine, usmerjene v zeleni prehod. Obe področji sta pomembni za podporo trgu dela prihodnosti, ki bo v znamenju digitalnega in zelenega prehoda.

Spodbude za zaposlitev bodo v novem finančnem obdobju 2021–2027 povezane s predhodnim usposabljanjem ali poskusnim delom, in sicer s ciljem zagotavljati ustrezno znanje in spretnosti brezposelnih za potrebe delodajalcev ter posledično stabilnejše in dolgotrajnejše zaposlitve. Poseben poudarek bo tudi na programih, ki bodo spodbujali ohranitev zaposlitev, ki so ogrožene zaradi tehnoloških sprememb pri delodajalcih in drugih vplivov na trg dela. Ti programi bodo še posebej pomembni z vidika pravočasne aktivacije oseb, ki jim grozi izguba zaposlitve, na trgu dela. Za hitrejše in učinkovitejše ter bolj ciljno usmerjeno izvajanje ukrepov APZ bodo v novem finančnem obdobju 2021–20217 podprti tudi ukrepi, ki bodo omogočili nadaljnjo modernizacijo storitev tako zavoda kot drugih institucij, ki obravnavajo skupine oseb, ki težje vstopajo na trga dela, predvsem z vidika sistemske povezanosti za zmanjševanje neskladij trga dela.

V letu 2023 v okviru programa EKP za finančno obdobje 2021–2027 načrtujemo začetek izvajanja naslednjih programov APZ: Neformalno izobraževanje in usposabljanje, Projektno učenje mlajših odraslih (PUM-O+) in Usposabljanje na delovnem mestu. Za preostale programe APZ (Učne delavnice, Zaposli.me) pa bomo v letu 2023 začeli pripravo in usklajevanje vlog za organ upravljanja, izvajati naj bi jih začeli v začetku leta 2024.

Zavod je konec oktobra 2022 objavil javno povabilo za izbor programov **javnih del 2023**, v katera načrtuje vključitev predvidoma 2.500 brezposelnih oseb iz vse Slovenije. Nekaj več kot polovica sredstev iz javnega povabila je namenjenih za socialnovarstveno področje.

Zavod je v začetku marca 2023 objavil tudi javno povabilo za delodajalce za izvedbo programa **»Priložnost zame«**,ki je namenjen spodbujanju prehoda dolgotrajno brezposelnih oseb v zaposlitev, izboljšanju njihovih zaposlitvenih možnosti ter pridobitvi dodatnih znanja, spretnosti in kompetenc. Ciljna skupina programa so osebe, prijavljene v evidenci brezposelnih oseb dve leti ali več. Prednost pri vključevanju bodo imele osebe, ki so starejše od 50 let, in osebe, ki prejemajo denarno socialno pomoč. Vključene osebe se bodo v prvih štirih mesecih subvencionirane zaposlitve z namenom pridobitve dodatnih znanja, spretnosti in kompetenc 20 pedagoških ur interno in/ali zunanje usposabljale ali izobraževale, pri čemer je zaželena pridobitev znanja s področij trajnostnega razvoja družbe oziroma zelenega gospodarstva, pravic in obveznosti delavcev v delovnem razmerju, digitalnih kompetenc ter drugih vsebin, potrebnih za uspešno opravljanje dela, s ciljem dolgoročnega izboljšanja konkurenčnosti osebe na trgu dela. V tem obdobju bodo delodajalci morali vključeni osebi kot pomoč pri uvajanju v samostojno delo na delovnem mestu zagotavljati tudi mentorja. Cilj programa je zaposliti okvirno 420 dolgotrajno brezposelnih oseb iz vse Slovenije.

V letu 2023 zavod nadaljuje tudi izvajanje programa **Zelena delovna mesta**, ki so pomemben vidik trajnostnega razvoja. Program sofinancira Ministrstvo za okolje, podnebje in energijo iz sklada za podnebne spremembe. Namen programa je spodbujanje delodajalcev k zaposlovanju brezposelnih oseb na zelenih delovnih mestih za nedoločen čas.

Julija 2022 je zavod objavil javno povabilo za izvedbo programa »**Hitrejši prehod mladih na trg dela«**.Njegov namen je hitrejši prehod brezposelnih mladih na trg dela, pridobitev delovnih izkušenj in kompetenc ob pomoči izkušenega mentorja z zaposlitvijo za nedoločen čas pri izbranih delodajalcih. Ciljna skupina so mladi, ki so stari do vključno 25 let. Delodajalec mora vključeni osebi zagotoviti izkušenega mentorja. Tako vključene osebe kot njihovi mentorji se morajo v času subvencionirane zaposlitve usposabljati ali izobraževati z namenom pridobitve dodatnih kompetenc v trajanju vsaj 30 šolskih ur, zaželeno iz digitalnih vsebin. Višina subvencije je odvisna od trajanja brezposelnosti, izobrazbe in vključitve v dodatno pokojninsko zavarovanje. Subvencija je višja, če je oseba dolgotrajno brezposelna, je dosegla največ osnovno šolsko izobrazbo ali jo delodajalec vključi v kolektivno prostovoljno dodatno pokojninsko zavarovanje. Cilj programa je zaposliti 4.000 brezposelnih mladih za nedoločen čas v obdobju 2022–2024. Zavod bo subvencijo izplačeval v obdobju 2022–2026. Sredstva so zagotovljena v okviru instrumenta Next Generation EU, Načrta za okrevanje in odpornost Republike Slovenije, ukrepa hitrejši vstop mladih na trg dela (C3K3).

V okviru NOO (komponenta 3: »Trg dela – ukrepi za zmanjševanje posledic negativnih strukturnih trendov« (C3 K3), 3. razvojno področje: »Pametna trajnostna in vključujoča rast«) MDDSZ načrtuje tudi:

* spremembo ZUTD na področju nadomestila za brezposelnost z namenom povečevanja delovne aktivnosti starejših in preprečevanja predčasnih odhodov s trga dela. Namen spremembe je omejevanje prehajanja v neaktivnost pred izpolnitvijo pogojev za upokojitev, s čimer se bo obravnaval predvsem vidik podaljševanja delovne aktivnosti in preprečevanja predčasnih odhodov s trga dela. Ob upoštevanju demografskih napovedi se bo koeficient starostne odvisnosti starejšega prebivalstva v Sloveniji do leta 2050 povišal na kar 54,9 odstotka, zato je treba proučiti in po potrebi ter ob sodelovanju socialnih partnerjev prilagoditi nekatere institute na področju zavarovanja za primer brezposelnosti z namenom omejevanja prehajanja v neaktivnost še pred izpolnitvijo pogojev za upokojitev (»bridges to retirement«);
* izdelavo študije – analitične in strateške podlage za proučitev prilagoditve institutov na področju zavarovanja za brezposelnost.

V začetku leta 2023 je Organizacija za gospodarsko sodelovanje in razvoj (OECD) okviru NOO že začela izvajati evalvacijo ukrepov APZ z namenom učinkovitejšega izvajanja in doseganja zastavljenih strateških ciljev na tem področju.

# DOSEGANJE CILJEV EVROPSKE POLITIKE ZAPOSLOVANJA

V Evropi sta se v letu 2022 nadaljevala okrevanje trga dela po zdravstveni krizi ter zelena in digitalna preobrazba družbe in gospodarstva, s tem povezano pa je vse izrazitejše pomanjkanje delavcev in vrst znanja, predvsem v nekaterih gospodarskih panogah.

Zaradi posledic vojne v Ukrajini, tako za podjetja kot prebivalstvo, so se dvignile cene energije, goriva in življenjskih potrebščin. Evropska unija je v odzivu na nastale razmere pozivala k učinkovitemu usklajevanju gospodarskih, zaposlovalskih in socialnih politik ter poudarjala nujnost teh politik, ki ne bodo zgolj pomagale gospodarstvu, ampak bodo zaščitile tudi prebivalce v ranljivih položajih. Med drugim je aktivirala zakonodajo, ki omogoča beguncem iz Ukrajine različne oblike začasne zaščite v državah članicah, vključno z dostopom do njihovih trgov dela. Slovenija ni bila med državami z velikim številom beguncev, kljub temu je poskrbela za dostopnost informacij o pogojih dostopa do trga dela in na podlagi odobrenega ustreznega statusa omogočila vse storitve zaposlovanja pod enakimi pogoji kot za domače iskalce dela.

Celostni pregled uresničevanja ciljev EU in Slovenije na področju zaposlovanja v letu 2022, hkrati pa tudi vpogled v prednostne naloge v naslednjem letu, predstavlja **Skupno poročilo o zaposlovanju za leto 2023** (angl. *Joint Employment Report*, JER). Novo poročilo, ki ga je marca 2023 potrdil tudi Svet EU v sestavi ministrov, pristojnih za zaposlovanje, socialno politiko in varstvo potrošnikov, vključuje pregled uspešnosti držav članic in EU v letu 2022 na podlagi 16 dogovorjenih krovnih kazalnikov akcijskega načrta za izvajanje evropskega stebra socialnih pravic. Pet krovnih kazalnikov je letos predstavljenih prvič, med njimi tudi delež oseb v starosti od 16 do 74 let z osnovnimi in naprednimi digitalnimi veščinami ter vrzel med stopnjo delovne aktivnosti invalidov in preostalega delovnega prebivalstva.

Slovenija se podobno kot v letu 2021 pri večini kazalnikov uvršča v razred, v katerem dosega povprečje držav članic EU ali se uvršča višje. V najvišji razred »najboljši izvajalci« se uvršča predvsem za kazalnike za ciljno skupino mladih. Najslabšo uvrstitev dosegamo pri kazalniku nepokritih zdravstvenih potreb, in sicer v najnižji razred »kritično«. Pri kazalnikih, ki se povezujejo s politikami zaposlovanja, je Slovenija uvrščena v naslednje razrede:

* **najboljši izvajalci** (najvišji razred): osipniki iz formalnega izobraževanja, stopnja NEET mladih v starosti 15 do 29 let (mladi, ki se ne izobražujejo, niso zaposleni in se ne usposabljajo), razmerje prihodkov oseb z najvišjimi in najnižjimi prihodki;
* **boljši od povprečja** (drugi najvišji razred): stopnja brezposelnosti prebivalstva v starosti 15 do 74 let;
* **povprečni** (povprečje držav članic): stopnja delovne aktivnosti v starosti od 20 do 64 let, stopnja dolgotrajne brezposelnosti v starosti od 15 do 74 let, vrzel med stopnjo delovne aktivnosti invalidov in preostalega delovnega prebivalstva;
* **dobri:** vrzel delovne aktivnosti med spoloma.

Začelo se je tudi izvajanje ukrepov iz **načrta za okrevanje in odpornost** (NOO) na podlagi uredbe za okrevanje in odpornost (angl. *Recovery and Resilience Facility*, RRF). Gre za mehanizem okrevanja po zdravstveni krizi ter za podporo reformam in priporočilom evropskega semestra. Načrt do leta 2026 vključuje prispevek k nastanku 6.000 novih delovnih mest, v okviru ukrepov s področja zaposlovanja to pomeni 4.000 vključenih mladih s pomočjo spodbud za hitrejši prehod mladih na trg dela. V letu poročanja se je od avgusta in do konca leta vključilo 591 mladih.

V letu 2022 se je obnovil proces **evropskega semestra** in osredotočanja na področja, ki so v posamezni državi članici EU posebej pereča. Na večino držav članic EU, vključno s Slovenijo, je Svet EU naslovil priporočilo (specifična priporočila državam članicam, angl. *country specific recommendations*, CSR), naj okrepi izvajanje NOO in dokonča programiranje evropskih kohezijskih sredstev za obdobje 2021–2027, ki se v delu zaposlovanja nanaša na izvajanje akcijskega načrta za izvajanja evropskega stebra socialnih pravic prek evropskega socialnega sklada, s tem pa tudi doseganje ciljev do leta 2030.[[12]](#footnote-12) Slovenija je med prednostne naloge s ciljem zelenega in digitalnega prehoda med drugim uvrstila aktivacijske ukrepe za iskalce zaposlitve, predvsem prikrajšane skupine na trgu dela, posodabljanje institucij in služb trga dela ter izobraževanja in usposabljanja za potrebe trga dela.

Ne glede na odsotnost specifičnih priporočil državam članicam leto prej je Slovenija v okviru odbora EMCO zaradi aktualnosti področja v letu 2022 ponovno zagovarjala napredek pri izvajanju priporočila iz leta 2020 (krepitev digitalnih veščin) v kombinaciji s priporočilom iz leta 2019 (zaposlovanje nižje izobraženih in starejših). V sodelovanju z odborom za izobraževanje EDUC (angl. *Education Committee*) je Slovenija poudarila ukrepe aktivne politike zaposlovanja ter NOO za dvig usposobljenosti brezposelnih in zaposlenih, digitalizacijo storitev na zavodu za zaposlovanje, organizacijske spremembe za podporo modernizacije sistema izobraževanja (Služba za digitalizacijo na MIZŠ), ki izhajajo pretežno iz NOO, ter vsebino osnutka

Resolucije o nacionalnem programu izobraževanja odraslih v Republiki Sloveniji za obdobje 2022–2030 (ReNPIO22–30). Sklepi pregleda so vključevali oceno, da je potrebno nadaljnje spremljanje z vidika brezposelnosti ranljivih skupin in vrzelih med nižje in visoko izobraženimi odraslimi. Sklepi so bili odobreni na svetu EPSCO junija 2022 (dokument Sveta EU št. 9946/1/22 rev1, priloga 1).

1. Vir: Statistični urad Republike Slovenije (<https://www.stat.si/StatWeb/News/Index/10903>, 5. 5. 2023). [↑](#footnote-ref-1)
2. Indeks za tekoče leto je izračunan glede na enako obdobje predhodnega leta. [↑](#footnote-ref-2)
3. Vir podatkov o stopnji registrirane brezposelnosti je do leta 2016 Statistični urad Republike Slovenije (SRDAP), od leta 2017 pa Zavod Republike Slovenije za zaposlovanje. [↑](#footnote-ref-3)
4. NEET (angl. *Not in Education, Employment or Training)* prikazuje mlade od 15. do 24. leta starosti, ki niso niti zaposleni niti vključeni v izobraževanje ali usposabljanje. [↑](#footnote-ref-4)
5. Osebe, ki prejemajo denarno nadomestilo za primer brezposelnosti ali socialnovarstvene prejemke, osebe iz ranljivih skupin na trgu dela in brezposelne osebe, ki še niso bile vključene v noben ukrep APZ. [↑](#footnote-ref-5)
6. Začasni podatki o prehodih v zaposlitev za vključene v letu 2022. [↑](#footnote-ref-6)
7. Med izhode v zaposlitev ne štejemo oseb, za katere so delodajalci uveljavljali povračilo prispevkov delodajalca. [↑](#footnote-ref-7)
8. V okviru ukrepa 4 se izvajajo tudi učne delavnice, ki se izvajajo kot usposabljanje na delovnem mestu. Za izhod v zaposlitev štejemo le subvencijo. [↑](#footnote-ref-8)
9. Če oseba izpolnjuje več meril, je upoštevana v več alinejah. [↑](#footnote-ref-9)
10. Upoštevano je število vključenih v programe, ki so financirani iz ESS in proračuna Republike Slovenije. [↑](#footnote-ref-10)
11. UMAR 2023. *Pomladanska napoved gospodarskih gibanj 2023*. Ljubljana, marec 2023, strani 26 in 27. [↑](#footnote-ref-11)
12. Nacionalni cilji Slovenije do leta 2030 (sprejeti v 2021):

• vsaj 79,5 odstotka delovno aktivnega prebivalstva, starega od 20 do 64 let,

• vsaj 60-odstotna udeležba odraslih v programih usposabljanj, izobraževanj ali učenj,

• vsaj devet tisoč manj oseb z grožnjo revščine ali socialne izključenosti, od tega tri tisoč otrok. [↑](#footnote-ref-12)